
CERTITUDINEA  DELA  CLUJ 

Puţini  oameni  realmente  mari  se  bucură  de  privilegiul 
rarisim  de  a  fi  socotiţi  o  avuţie  naţională  de  către  întreaga 
obşte  pentru  care  se  trudesc  ca  s’o  povăţuiască  pe  căile 
aspre  şi  drepte  ale  temerii  de  Dumnezeu  şi  ale  iubirii 
de  Patrie. 

Ştim  că  dogorile  vremurile  trăite  la  temperatură  urcată 
—  a  noastră  face  parte  dintr'acestea  —  mistue  glorii, 
sfarmă  idoli  şi  mută  hotare  cu  o  iuţeală  înspăimântătoare. 
Dar  mai  ştim  şi  aceea  că  întărâtările  istoriei  —  ori  cât  de 
năprasnice  ar  fi  ele  —  nu  pot  nimici  nici  odată  valorile 
autentice,  indiferent  ce  înfăţişeri  îmbracă  ele,  chiar  dacă 
isbutesc  să  le  doboare  vremelnic  de  pe  scaunul  cel  mai 
de  sus  al  consideraţiei  obşteşti.  Slujitorii  lor  neînfricaţi,  nu 
mai  încape  îndoială,  trăiesc  cât  ele  —  adică  deapururi. 

Prea  Sfinţitul  Episcop  Nicolae  Colan  al  Vadului,  Fe- 
leacului  şi  Clujului  cumulează  toate  însuşirile  unei  perso¬ 
nalităţi  excepţionale,  urzită  să  birue  tăcerea  veacurilor,  să 
le  stoarcă  admiraţia  şi  să  le  îngenuncheze  orgoliul.  La  auzul 
numelui  Său,  cugetele  româneşti  de  pretutindenea  tresar 
cutremurate  de  respect  şi  freamătă  înfiorate  de  admiraţie, 
recunoscând  în  toiagul  arhipăstoresc,  pe  care-1  poartă  cu 
spornică  vrednicie,  flamura  apostoliei  creştineşti  şi  a  dem¬ 
nităţii  naţionale. 

Teologul  biblic  de  odinioară  nutrea  preferinţe  speciale 
pentru  personalitatea  şi  opera  misionară  a  Apostolului  nea¬ 
murilor.  Dumnezeu  i-a  rânduit  o  apostolie  potrivită  pe 

măsura  acestor  preocupări  profesorale  atunci  când  i-a  des-- 
chis  calea  Episcopatului  „între  neamuri".  Modul  exemplar 
în  care  şi-a  îndeplinit  îndoita  chemare  de  arhipăstor  al 
Bisericii  ortodoxe  ardelene  de  dincolo  de  vremelnicul 
hotar  şi  de  conducător  necontestat  al  vieţii  plenare  româ¬ 
neşti  de  pe  aceleaşi  meleaguri  robite,  i-a  agonisit  toată 
recunoştinţa  Patriei  rănite,  care  nu  uita  nici  odată  pe  cei 
ce-i  sar  într 'ajutor  la  vreme  de  strâmtorare  şi-i  usca  la¬ 
crimile  cu  neţărmurită  iubire. 

Paznic  al  moştenirii  bisericeşti  şaguniene  şi  exponentul 
cel  mai  autorizat  al  înăbuşitei  conştiinţe  naţionale  a  turmei 
Sale,  Prea  Sfinţitul  Episcop  Nicolae  Colan  a  demonstrat  cu 
prisosinţă  că  specificul  unui  popor  desarticulat  teritoriali- 
ceşte  din  rosturile  sale  fireşti,  nu  se  conservă  nici  unde 
mai  sigur  decât  sub  streaşină  Bisericii  străbune.  In  numele 
acestei  Biserici  şi  cu  uneltele  ei  de  duhovnicească  dăltuire 
a  sufletelor,  Prea  Sfinţia  Sa  a  hărăzit  Românilor  din  Ar¬ 
dealul  de  Nord  clipe  de  îmbărbătare  şi  belşug  de  nădejdi 
cari  nu  vor  putea  da  greş  sub  nici  un  motiv.  Desele  Sale 
descinderi  la  sate,  împreunate  cu  slujbe  măreţe  şi  predici 
reconfortante,  la  cari  se  adaugă  tipăriturile  din  colecţia 
„Cărţile  Vieţii"  şi  slova  întremătoare  a  revistei  „Viaţa  Ilu¬ 
strată",  însumează  astăzi  supremele  manifestări  de  graiu  şi 
simţire  românească  în  ţara  nostalgiilor  noastre.  Pe  deasupra 
tuturor,  se  arcueşte  solemnă  şi  trainică  marea  faptă  de  cul¬ 
tură  românească  a  tipăririi  unei  ediţii  revizuite  a  Legii  celei 
noui,  care  va  face  să  se  vorbească  deapururi,  cu  respect 
şi  admiraţie,  de  Noul  Testament  dela  Cluj  al  vlădicului 
Nicolae  Colan. 

Toată  această  trudnică  strădanie  arhipăstorească  pur¬ 
cede  din  înalta  conştiinţă  despre  valoarea  unui  neam  ca  al 
nostru,  pe  care  Prea  Sfinţitul  Episcop  Nicolae  Colan  a  sti¬ 
lizat-o  ferm  şi  fără  reticenţe,  în  cuvinte  de-o  clasică  lim¬ 
pezime,  cu  prilejul  Anului  nou  1942: 

„Oricât  s’ar  mai  gâlcevi  învăţaţii  în  jurul  acestei  între¬ 
bări,  pare  adevărat  că  sufletul  unei  naţii  îl  zidesc  mai  ales 
trei  puteri:  legea,  limba  şi  pământul. 

In  orice  caz,  sufletul  neamului  nostru  a  fost  zidit  de 
legea  lui  Hristos,  pe  care  o  mărturisim  după  rânduiala 

răsăriteană.  Dulceaţa  ei  ne-a  făcut  blânzi,  îngăduitori  şi 
iertători  faţă  de  semenii  noştri  —  de  orice  limbă  şi  cre¬ 
dinţă  ar  fi  ei  —  şi  tot  ea  ne-a  învăţat  să  înfruntăm  cu 
eroică  seninătate  vitregiile  vremilor  —  bineştiind,  că  numai 
celui  „credincios  până  la  moarte  i  se  dă  cununa  vieţii “ 
(Apocalips  2,  10). 

Nobleţe,  limpezime  şi  frumuseţe  a  împrumutat  sufletul 
nostru  şi  din  graiul  strămoşesc.  Căci  adevăr  a  grăit  poetul 
când  a  spus : 

Mult  c  dulce  şi  frumoasă 
Limba  ce-o  vorbim  , , , 

De  aceea,  cinstind  după  cuviinţă  credinţa,  limba  şi 
pământul  altora,  —  ne  iubim,  mai  ales  legea,  limba  şi  pă¬ 
mântul  nostru.  In  ele  iubim,  mijlocit,  pe  însuşi  Părintele 
nostru  cel  ceresc,  după  a  cărui  rânduială  ne  este  dat  să 
vieţuim,  creştineşte,  pe  aceste  plaiuri,  în  mijlocul  altor 
naţii"  („Sufletul  naţiei  noastre",  în:  „Calendarul  „Tribuna 
Ardealului"  pe  anul  1942). 

Acest  catehism  al  minorităţii  majoritare  din  Ardealul 
de  Nord,  va  trebui  eternizat  în  granitul  netrecătoarelor 
aduceri  aminte,  când  va  sosi  ziua  doritei  uşurări,  undeva 
în  preajma  crucii  în  marş  care  sfinţeşte  cu  prezenţa  ei 
culmea  Feleacului  despărţitor  de  fraţi. 

Incomparabila  operă  de  slujire  a  Neamului  românesc 
prin  Biserica  şi  slova  străbună,  pe  care  o  săvârşeşte  me¬ 
todic  şi  spornic  Prea  Sfinţitul  Episcop  Nicolae  Colan,  a 
fost  învestită  recent  cu  pecetea  marilor  merite  naţionale  de 
către  suprema  noastră  instituţie  culturală :  din  Maiu  a.  c.,  Prea 
Sfinţia  Sa  este  membru  activ  al  Academiei  Române.  Sem¬ 
nificaţia  acestui  gest  de  rară  frumuseţe  etică  —  pe  care 
nimeni  n'a  trecut-o  cu  vederea  —  este  rodul  meritelor 
culturale  şi  naţionale  unanim  recunoscute,  pe  cari  ilustrul 
academician  de  peste  proaspătul  hotar  le- a  vădit  cu  pri¬ 
sosinţă  altă  dată  şi  acum. 

E  un  moment  de  bucurie  pe  care  nici  o  conştiinţă 
românească  —  noi  cu  atât  mai  puţin  —  nu-1  poate  trece 
cu  vederea:  certitudinea  dela  Cluj  a  fost  rânduită,  cu 
emoţie  şi  recunoştinţă,  în  şiragul  „nemuritorilor". 

TEOLOGIA  PRACTICĂ* 

de 

Preot  Dr.  LIVIU  STAN 

Profesor  In  Academia  teologică  „Andreianâ“ 


In  ce  priveşte  învăţământul  teologic  practic,  sau  stu¬ 
diile  de  teologie  practică,  cum  se  obişnuieşte  a  li  se  zice 
studiilor  teologice  cari  au  caracter  mai  practic  decât  cele¬ 
lalte,  deşi  nici  un  studiu  teologic  nu  poate  fi  considerat  ca 
având  numai  un  caracter  teoretic,  de  ştiinţă  pentru  ştiinţă, 
ci  toate  trebue  să  aibe  caracterul  practic  de  ştiinţă  pentru 
viaţă,  dar  zic,  în  ce  priveşte  teologia  cu  un  mai  pronunţat 
caracter  practic,  avem  iarăş  de  făcut  unele  observaţii  şi 
propuneri. 

învăţământul  teologic  practic  este  mult  mai  puţin  bine 
organizat  decât  învăţământul  teologic  sistematic  sau  teoretic. 
El  este  chiar  privit  cu  dispreţul  cu  care  se  privesc  unele 
dexterităţi  ale  învăţământului  îndeobşte,  şi  se  insistă  mai 
mult  asupra  laturei  teoretice  a  acestui  învăţământ  prin  ex¬ 
celenţă  practic,  menit  să  dea  slujitorilor  Bisericii  mijloa¬ 
cele  cu  ajutorul  cărora  sunt  chemaţi  să  acţioneze  direct 
asupra  realităţilor  imediate  ale  vieţii  omeneşti,  asupra  reali¬ 
tăţilor  externe,  prin  intermediul  cărora,  în  modul  cel  mai  fi¬ 
resc,  se  poate  ajunge  la  realităţile  interne  ale  vieţii,  în 
adâncul  de  taină  al  sufletului  fiecăruia. 

Felul  în  care  se  prezintă  astăzi  învăţământul  teologic 
practic,  este  deadreptul  jalnic.  Se  face  teoria  fiecărui  obiect 
de  studiu  practic,  iar  practica  e  lăsată  pe  planul  al  zecelea 
sau  uitată  cu  totul,  încât  acest  învăţământ  aproape  că  nu-şi 
mai  legitimează  existenţa,  dacă-1  privim  aşa  cum  este,  raT 
portându-1  la  ceeace  ar  trebui  să  fie.  El  este  cu  totul  de¬ 
naturat.  Analizarea  fiecărui  studiu  practic  în  parte,  ne  va 
convinge  de  acest  lucru. 


1  Fragment  dintr’o  scriere  asupra  Teologiei  şi  a  vieţii  bisericeşti. 

OMILETICA 

Pentru  teoria  Omileticei  sunt  suficiente  10 — 15  ore 
dintr'un  an  de  studiu;  în  realitate  însă,  sunt  prevăzute 
2  sau  chiar  4  ore  pe  săptămână,  iar  pentru  practica 
omiletică  câte  o  singură  oră. 

Scopul  studiului  practic  al  Omileticei  nu  este  acela  de 
a  face  teoria  eî,  sau  de  a  cunoaşte  istoria  Omileticei,  sau 
de  a  insista  cu  deosebire  asupra  laturei  sale  teoretice,  ci 
acela  de  a  învăţa,  de  a-ţi  însuşi  meşteşugul  cuvântului  ro¬ 
stit,  de  a  te  exercita  în  arta  cuvântului  pentru  a  deveni 
un  cuvântător  bisericesc,  un  orator  care  stăpâneşte  toate 
mijloacele  acestei  arte,  pentru  ca  înzestrat  cu  ele,  să  poată 
propovădui  în  viaţă  cuvântul  Domnului  într’o  formă  la 
înălţimea  acestei  misiuni,  într'o  formă  uşoară,  frumoasă, 
plăcută  şi  convingătoare,  încât  cuvântul  pe  care-1  va  rosti 
să  nu  răsune  în  pustiu  ci  să-şi  producă  efectul  maxim. 

Fără  de  o  astfel  de  pregătire,  amvoanele  tac,  sau  se 
fac  pricină  de  sminteală  în  loc  să  se  facă  pricină  de  zi¬ 
dire  sufletească, 

CARACTERUL  Şl  SCOPUL  CUVÂNTĂRII  BISERICEŞTI 

Cuvântul  de  propovăduire  al  Bisericii,  se  adresează 
desigur  întregului  suflet  omenesc  şi  tinde  să  impresioneze, 
să  convingă  şi  să  transforme  întreaga  viaţă  sufletească  a 
omului,  dar  greutatea  cea  mai  mare  el  trebue  să  o  pună  pe 
impresionarea  laturei  afective  a  sufletului  omenesc,  să-i 
răscolească  viaţa  afectivă,  să  o  frământe  şi  să  declanşeze 
în  ea  o  năvală  de  sentimente  spre  adevărul  creştin,  stare 
prin  care  sufletul  se  ataşează  şi  se  leagă  de  adevăr  în 
modul  cel  mai  puternic  şi  mai  trainic,  şi  prin  care  se  face 
atât  de  sensibil  pentru  adevărul  propovăduit,  încât  el  de¬ 
vine  regulatorul  de  fiecare  moment  al  vieţii  aceluia  ce  şi 
l-a  impropriat  în  felul  acesta,  dându-i  un  suport  sau  un 
reazim  de  nezdruncinat  pentru  viaţa  morală  şi  religioasă. 

Propovăduirea  cuvântului,  nu  trebue  să  se  facă  deci 
numai  în  mod  intelectual  şi  rece,  pentru  că  lucrurile  reci, 
lucrurile  uscate,  nu  odrăslesc  viaţă,  cum  nu  o  odrăsleşte 
moartea.  Cuvântul  trebue  să  fie  cald  şi  străbătut  de  o  pu¬ 
ternică  trăire  interioară  afectivă,  trebue  să  fie  rostit  cu 

inimă  şi  din  toată  inima,  altfel  nu  impresionează,  altfel  nu 
are  putere  de  a  comunica  aceiaş  stare  afectivă  şi  sufletelor 
celor  cari  ascultă,  pentru  că  e  lipsit  de  viaţă;  şi  numai 
viaţa  ce  se  revarsă  prin  cuvânt  trezeşte  rezonanţe  adânci 
în  sufletele  altora,  pe  când  cuvintele  reci,  fără  viaţă,  oricât 
de  măestrite  şi  de  sunătoare,  nu  impresionează,  nu  mişcă, 
nu  declanşează  năvală  de  viaţă  în  sufletul  nimănui. 

Numai  cuvântul  ce  comunică  viaţă ,  numai  acela  con¬ 
vinge,  numai  acela  este  urmat. 

Predica  doctorală,  calmă,  placidă  şi  seacă,  predica  fără 
de  viaţă,  răsună  în  pustiu  şi  nu  dă  roade.  Cel  ce  nu  tră¬ 
ieşte,  adânc  sentimental,  adevărurile  pe  care  le  rosteşte,  cel 
ce  nu  le  trece  prin  focul  dragostei  de  ele,  acela  în  sufletul 
căruia  ele  nu  ard  în  vâlvătaia  dragostei,  acela  nu  le  poate 
da  veşmântul  şi  puterea  dragostei,  cea  mai  înaltă  putere 
a  vieţii,  şi  cuvintele  ce  le  va  rosti,  vor  fi  ca  sunetele 
„aramei  sunătoare  şi  ale  chimvalului  răsunător". 

CONDIŢIILE  EXTERNE  ALE  CUVÂNTĂRII  BISERICEŞTI 

Dar  în  predicarea  cuvântului,  trebue  să  se  ţină  seama 
de  vremuri  şi  de  oameni,  de  mentalitatea  lor,  de  nevoile 
lor  sufleteşti  sau  de  exigenţele  lor  de  tot  felul;  de  aceea, 
atât  cu  privire  la  forma  în  care  este  alcătuită  şi  rostită  o 
predică  sau  o  cuvântare  bisericească  de  orice  fel,  cât  şi 
cu  privire  la  cuprins,  ea  trebue  să  fie  potrivită  vremii  şi 
oamenilor,  altfel  nu-şi  va  ajunge  scopul. 

De  toate  aceste  exigenţe,  cari  constitue  tot  atâtea  con¬ 
diţii  externe  ale  cuvântării  bisericeşti,  cu  deosebire  predica 
de  azi  nu  mai  ţine  seama  decât  foarte  rar,  şi  aceasta  se 
explică  prin  insuficienţa  învăţământului  teologic  practic,  şi 
prin  felul  cu  totul  nepotrivit  în  care  se  studiază  Omiîetica 
în  şcolile  superioare  teologice. 

Intr’adevăr,  pe  lângă  faptul  că  Omileticei  nu  i  se  dă 
nici  o  importanţă  în  învăţământul  teologic,  ea  este  depăşită 
de  vremi  şi  în  ceeace  a  mai  rămas  din  ea  prin  şcoli. 

ALCĂTUIREA  Şl  FORMA  PREDICII 

I.  Se  ţine  în  mod  exagerat  şi  habotnic  la  un  tipic, 
la  o  formă  sau  la  nişte  reguli  fixe  după  cari  se  impune  a 

se  alcătui  o  predică.  Dar  predica  obişnuită  tipicalâ,  dacă  se 
potriveşte  unei  categorii  de  oameni,  nu  se  potriveşte  tu¬ 
turor.  Ea  repugnă  cu  deosebire  claselor  intelectuale  şi  mun¬ 
citoreşti,  căci  ea  a  devenit  mecanică  şi  formală,  încât  plic¬ 
tiseşte  sau  desgustă  spiritul  celor  obişnuiţi  cu  varietatea  sau 
dornici  de  varietate.  Dar  slavă  Domnului  că  viaţa  e  atât  de 
variată  şi  cuvântul  Domnului  e  atât  de  potrivit  pentru 
toate  aspectele  variate  ale  vieţii,  se  pretează  atât  de  uşor 
la  variaţii,  încât  încorsetarea  lui  permanentă  într’o  formă 
tipicală  n'are  nici  o  explicaţie ;  nu  ne- o  putem  explica 
nici  prin  viaţă,  nici  prin  cuvântul  Domnului,  ci  numai  prin 
comoditatea,  neînţelegerea  sau  habotnicia  celor  ce  ţin  la 
forma  tipicală  a  predicii  mai  mult  decât  la  rostul  predicei 
însăşi.  N'are  nici  o  altă  explicaţie  şi  nici  o  altă  justificare. 
Bine  înţeles  însă  că  această  justificare  negativă  nu  poate  fi 
luată  în  considerare. 

II.  Astăzi  se  impune  dublarea  predicei  tipicale  —  potri¬ 
vită  unde-i  este  locul  —  printr'o  altă  formă  de  predică,  prin 
predica  liberă  cu  text  biblic,  dar  fără  nici*  un  adaus  tipical 
la  forma  obişnuită  a  oricărei  cuvântări  sau  compoziţii 
retorice,  adecă  numai  cu  forma  în  care  se  distinge  o  intro¬ 
ducere,  o  tratare  şi  o  încheiere. 

Este  mai  potrivit  ca,  pentru  vremurile  noastre,  textul 
biblic  să  fie  sau  intercalat  în  predică,  sau  aşezat  tocmai 
la  încheiere,  ca  ultim  cuvânt  la  care  să  te  ducă  în¬ 
treaga  expunere  din  cuprinsul  predicii,  şi  care  să  se  în¬ 
făţişeze  ca  o  sinteză  a  celor  spuse,  să  fie  ca  o  cruce  de 
turlă. 

Textul  biblic,  anunţat  mereu  la  începutul  predicii  ca 
un  titlu  sau  ca  o  firmă,  repugnă,  şi  e  foarte  potrivit  ca 
şi  la  predica  tipicală  să  se  adopte  acest  fel  de  a  întocmi 
predica  şi  de  a  desvolta  subiectul  în  mod  treptat,  astfel 
încât  la  sfârşitul  predicii,  textul  biblic  sau  citatul  să  fie 
aşteptat  ;  spre  el  sa  ducă  întreaga  tratare,  încât  rostirea  lui 
să  însemneze  pecetluire  şi  încheiere,  cuvânt  ultim  de  sin¬ 
tetizare  şi  de  întărire  prin  cuvântul  lui  Dumnezeu  a  celor 
spuse  de  către  predicator. 

HI.  'Alături  de  predica  liberă  cu  text,  predică  ce  nu 
ţine  seamă  de  tipicul  obişnuit  al  predicii,  mai  e  necesară, 

mai  ales  pentru  muncitori  şi  intelectuali,  predica  liberă 
fără  nici  un  text  biblic ,  singura  prin  care  isbuteşti  să  te 
faci  ascultat  şi  prin  care  te  poţi  apropia  de  sufletele 
celor  ce  s’au  înstrăinat  destul  de  simţitor  de  Biserică,  pe 
care  o  cercetează  totuşi  din  obişnuinţă  sau  de  ochii  lumii. 
Aceste  categorii  de  credincioşi,  infectaţi  de  prejudicii  şi 
de  teorii  filosofice,  politice  şi  economice,  nu  te  pot  as¬ 
culta  dacă  începi  cu  citate  biblice,  sau  dacă  le  intercalezi 
numai,  ori  chiar  dacă  le  întrebuinţezi  drept  încheiere. 
Cum  le  aud,  schiţează  un  gest  de  dispreţ  şi-şi  zic:  „iar 
ne  omoară  cu  Scriptura",  „acolo  ştim  noi  ce  scrie",  „sa 
ne  spue  şi  el  ceva",  „trage  spuza  la  oala  lui",  etc.„  Cu 
alte  cuvinte,  aceştia  socotesc  că  preotul  predică  fiindcă  e 
profesiunea  lui  asta,  şi  de  aceea  n’are  încotro,  trebue  să  spue 
ceva  din  Scripturi,  Cei  stăpâniţi  de  spiritul  luptei  de  clasă, 
văd  imediat  în  legătura  dintre  Scriptură  şi  preot,  elemen¬ 
tele  proprii  ale  clasei  clericale,  duşmană  şi  oprimatoare  a 
proletarilor,  văd  în  preotul  ce  poartă  mereu  cuvintele 
Scripturii  pe  buze,  pe  duşmanul  de  clasă,  şi  atunci  nu-i  mai 
interesează  aproape  de  loc  ceeace  ar  spune  el.  Din  contră, 
dacă  nu  întrebuinţezi  citate  biblice,  nu-i  trezeşti  la  ideia  că 
reprezinţi  o  clasă  în  luptă  cu  clasa  lor,  ci  te  ascultă  cu  in¬ 
teres,  şi  în  felul  acesta  îi  poţi  apropia  şi  le  poţi  strecura 
în  suflet  tot  ceeace  au  alungat  sau  n'au  avut  niciodată. 

ROSTIREA  PREDICII 

In  ce  priveşte  felul  de  rostire  a  predicii,  se  observă 
tendinţa  multora  „de  a  sili  duhul  spre  răcnire",  încât  te 
înspăimântă  adeseori ;  mai  ales  cei  cu  glas  piţigăiat  şi  cu 
defecte  vocale,  dela  strigăte  degenerează  de  obiceiu  în 
urlete.  Probabil  că  aceştia,  din  lipsa  de  simţ  sau  de  putere 
de  a  convinge  în  alt  chip,  recurg  la  mijloace  proprii  dre¬ 
sajului,  iar  nicidecum  educaţiei. 

Mai  este  apoi  şi  un  fel  mieros,  dulceag  şi  greţos  de 
a  miorlăi  de  pe  amvon.  Acesta  e  tot  atât  de  ridicol  ca  şi 
cel  ţesut  din  răcnete. 

Dulcegăria  sentimentală  minoră  a  unor  predicatori  şr 
nesfârşitele  lor  lamentări  bolnăvicioase,  sunt  nu  numai  ri¬ 
dicole  ci  de-adreptul  primejdioase,  fiindcă  dacă  ele  mai  au 

şi  un  cuprins  desolant,  iau  un  caracter  cu  totul  negativ,, 
îndemnând  Ia  plângere  cotidiană,  de  par’că  fiecare  zi  ar 
fi  „ziua  de  apoi". 

Felul  natural  de  cuvântare,  adaptat  la  regulile  artei 
oratorice,  e  felul  cel  mai  potrivit  de  rostire  a  predicii. 

Dacă  în  ce  priveşte  cuprinsul  predicii  trebue  să  se 
ţină  seamă  de  condiţiile  de  timp  şi  de  starea  celor  cărora 
li  se  adresează  ea,  totuşi,  oricât  de  dureroase  sau  dezolante 
ar  fi  împrejurările,  predica  nu  trebue  să  fie  aşa  cum  se 
vede  ades,  înspăimântătoare,  plina  de  negaţiune,  plină  de 
plângere,  plină  de  ameninţarea  dracilor  şi  de  a  mâniei  luî 
Dumnezeu,  ci  trebue  să  fie  întotdeauna  ziditoare  şi  încu¬ 
rajatoare. 

Predica  ieremială,  adecă  predica  plină  de  sperietori,, 
alternând  în  cuprinsul  ei  tânguirile  cu  bocete  şi  cu  ble¬ 
steme,  în  faţa  cărora  nu  e  nimic  bun  şi  nimic  curat  în 
viaţă,  este  o  predică  deadreptul  caraghioasă,  o  predică  a 
desperării,  o  predică  destrămătoare  şi  negativă  care  crează 
în  sufletele  oamenilor  numai  stări  de  teroare  şi  de  doliu. 
Felul  acesta  de  predici  s’a  cam  răspândit,  şi  e  primejdios 
pentrucă  se  adresează  stărilor  morbide  şi  elementelor  nega¬ 
tive  ale  vieţii  sufleteşti,  pe  cari  le  cultivă,  transformând 
sufletul  fiecăruia  într'o  morgă  a  vieţii,  pe  care  o  blestemă 
sau  o  plânge  ca  pe  un  lucru  rău,  ca  pe  o  nenorocire. 

Predicile  de  acest  fel  ucid  toată  bucuria  vieţii,  şi  pro¬ 
povăduiesc  mântuirea  prin  distrugerea,  nu  prin  întărirea 
vieţii  pe  care  Domnul  ne-a  dat- o  fără  sa  ne  ceară  să  le¬ 
pădăm  bucuria  ei.  Ele  crează  o  psihoză  sectară,  bolnăvi¬ 
cioasă,  şi  impun  o  trăire  ca  pe  spini  între  furcile  sa¬ 
tanei  şi  între  trăsnetele  lui  Dumnezeu.  Predica  aceasta 
reprezintă  o  artă  a  groazei,  iar  nu  a  propovăduirii  cuvân¬ 
tului  senin,  pozitiv  şi  plin  de  bucurie  al  Mântuitorului. 

Acolo  unde  se  predică  un  astfel  de  creştinism  negativ, 
se  surpă  dreapta  credinţă  şi  se  surpă  stihiile  vieţii  cre¬ 
ştine,  iar  în  locul  lor  apar  monştrii  rătăcirii  în  credinţă,  şi 
stihiile  sumbre  ale  morţii  pun  încă  din  viaţă  stăpânire  pe 
sufletele  arvunite  lor. 

In  locul  acestui  creştinism  denaturat  şi  negativ,  al  cărui 
ideal  parcă  ar  fi  moartea  iar  nu  viaţa,  trebueşte  predicat 

creştinismul  adevărat,  senin,  plin  de  elan  pentru  viată  şi 
pentru  înfăptuiri  pozitive,  creştinismul  cuceritor  prin  pu¬ 
terea  elementelor  sale  pozitive,  prin  dragoste,  prin  lumină, 
iar  nu  prin  frică  şi  prin  întunerec,  creştinismul  care  mân- 
tuieşte  prin  viaţă,  iar  nu  prin  negarea  ei,  creştinismul  care 
zideşte  iar  mi  dărâmă,  creştinismul  care  ţinteşte  zenitul 
luminii,  iar  nu  abisul  întunericului. 

CUPRINSUL  PREDICII 

Predica  de  azi  trebue  să  abordeze  toate  problemele 
importante  ale  vieţii,  şi  nu  trebue  să-i  scape  niciuna  pentru 
a  nu  da  impresia  că  Biserica  e  retrogradă,  şi  pentru  a 
afirma  la  fiecare  ocazie  pe  care  ţi-o  oferă  o  problemă 
nouă,  valabilitatea  creştinismului  pentru  toate  problemele, 
şi  totdeauna. 

Problema  dreptăţii  sociale  se  pune  astăzi  cu  cea  mai 
mare  acuitate,  şi  ei  trebue  să-i  închine  preotul,  în  Biserică, 
întâi  toată  străduinţa  propovăduirii  cuvântului,  apoi  aceea 
a  muncii  pe  teren,  pentru  impunerea  unei  ordini  creştine 
de  maximă  dreptate  socială. 


Prin  toate  acestea,  am  indicat  unele  schimbări  pe  cari 
le  găsim  necesare  pentru  a  fi  introduse  în  studiul  Omile- 
ticii,  atât  în  ce  priveşte  forma  predicii,  cât  şi  rostirea  şi 
cuprinsul  ei, 

.FORMAREA  PREDICATORULUI  PRIN  MEDITAŢIE 

In  ce  priveşte  felul  în  care  ar  trebui  să  se  procedeze 
îa  formarea  predicatorilor,  ne  permitem  de  asemenea  pro¬ 
punerea  adoptării  unui  mijloc  nou,  neuzitat,  dar  care  fiind 
pus  la  încercare,  a  dat  cele  mai  bune  roade  şi  a  rezolvat 
una  din  cele  mai  grele  probleme  ale  pregătirii  practice  a 
clerului.  Acest  mijloc  este  „ meditaţia ", 

Fireşte  că  nimeni  nu  se  naşte  cuvântător,  şi  nici  un 
.  student  nu  vine  la  şcolile  superioare  teologice  ca  predicator 
format,  şi  atunci,  în  scopul  formării  predicatorului,  nu  se 
poate  proceda  prin  trecerea  de-adreptul  la  impunerea  ro¬ 
stirii  de  predici,  fără  să  se  fi  făcut  în  prealabil  exerciţii  de 
^cuvântare  cu  genuri  mai  uşoare,  fără  să  se  fi  stăruit  cu 

chibzuinţă  asupra  celor  ce  trebuiesc  spuse  şi  fără  să  fi 
făcut  exerciţii  prin  cari  să  se  însuşească  şi  felul  potrivit  de 
rostire  a  predicii- 

Această  pregătire  a  predicatorului,  prin  exerciţiile 
absolut  necesare  formării  sale,  este  complect  ignorată  în 
învăţământul  teologic  şi  nu  este  schiţată  nici  măcar  teoretic. 

Experienţa  ne  îndreptăţeşte  să  spunem,  că  la  formarea 
treptată  a  predicatorului  trebue  să  se  procedeze  în  urmă¬ 
torul  chip : 

Să  se  pornească  dela  rugăciune  spre  stăruinţa  în  me¬ 
ditaţie  religioasă,  şi  apoi  $ă  se  treacă  la  alcătuirea  medita¬ 
ţiilor  nu  numai  pentru  propria  persoană,  ci  şi  pentru  alţii. 

Meditaţia  înfiptă  cu  rădăcinile  în  rugăciune,  iată  mij¬ 
locul  prim,  cel  mai  important  şi  cel  mai  potrivit,  pentru  for¬ 
marea  predicatorului. 

Meditaţia  de  care  vorbim  noi,  nu  este  meditaţie  în 
sensul  ei  comun,  adică  simpla  stăruire  cu  gândul  asupra 
unui  lucru,  nu,  ci  este  stăruirea  cu  gândul  şi  cu  inima 
asupra  unui  adevăr  religios,  sau  asupra  unei  fapte  pe  care 
o  aduci  în  legătură  cu  adevărul  religios,  în  scopul  de  a-ţi 
impropria  adevărul  respectiv  şi  de  a-1  lega  cu  toate  pu¬ 
terile  lui  şi  sub  toate  aspectele  lui  de  sufletul  tău,  încât 
să  le  transforme  într'o  valoare  vie  a  sufletului,  într’o  pu¬ 
tere  trează,  care-ţi  menţine  şi-ţi  sporeşte  sensibilitatea 
faţă  de  adevărul  religios,  care-ţi  ţine  sufletul  mereu  des¬ 
chis  şi  gata  să  vibreze  pentru  adevăr  şi  pentru  faptele 
conforme  lui. 

Ca  să  purcezi  la  o  astfel  de  interoriorizare  a  unui 
adevăr,  sau  a  unei  atitudini  raportate  la  adevăr,  trebue 
să  ai  o  cauză,  trebue  să  fii  determinat  de  ceva;  acest 
ceva  nu  este  însă  un  fapt  sau  o  cauză  comună  care  de¬ 
termină  în  mod  obişnuit  disecţia  raţională  a  vreunui 
adevăr,  ci  este  o  cauză  sau  un  fapt  care-ţi  frapează  sen¬ 
sibilitatea  morală,  care-ţi  produce  agitaţii,  chiar  tulburări 
în  resorturile  afective  ale  sufletului,  şi  sub  impulsul  stării 
afective  pe  care  o  crează,  începi  a  medita,  începi  interio¬ 
rizarea  prin  aşezarea  adevărului  sau  a  faptului,  a  atitu¬ 
dinii  care  te-a  frapat,  în  centrul  sufletului.  Aşezat  în  acest 

centru,  îndrepţi  spre  el  toate  reflectoarele  şi-l  învălui 
într’o  lumină  puternică,  în  care-i  poţi  distinge  întreaga 
făptură  şi-i  poţi  vedea  toată  plasa  de  relaţii  fireşti  în  care 
se  găseşte,  sau  spre  care  tinde  prin  valenţele  sale.  Prin 
această  operaţie  de  cercetare  şi  de  interiorizare  mai  mult 
intelectuală,  te  lămureşti  asupra  adevărului  sau  atitudinii 
interiorizate  şi  le  legi  cu  toată  făptura  lor  de  sufletul  tău, 
ţi  le  impropriezi  cât  mai  deplin  intelectual,  fiindcă  le-ai 
cunoscut  cât  se  poate  de  complect,  Improprierea  intelec¬ 
tuală  este  urmată  apoi  de  improprierea  morala,  afectivă, 
care  se  produce  prin  impresionarea  puterii  afective  a  su¬ 
fletului. 

De  îndată  ce  un  adevăr,  o  atitudine  sau  un  fapt 
interiorizat  şi  impropriat  intelectual  ţi  se  prezintă  într'o 
lumină  nouă,  el  contrastează  foarte  impresionant  cu  fapte 
petrecute  sau  cu  valori  afirmate  în  opoziţie  cu  adevărul 
sau  cu  faptele  pe  cari  ţi  le- ai  impropriat.  Contrastul  im¬ 
presionează  potenţele  afective  ale  sufletului  şi  le  adân¬ 
ceşte,  le  sporeşte  intensitatea  cu  care  acţionează  asupra 
celor  două  valori  sau  fapte  opuse,  şi  prin  ele  se  cristali¬ 
zează  două  stări  puternice  de  trăire  afectivă:  una  repul¬ 
sivă  faţă  de  valorile  sau  de  faptele  opuse  celor  ce  ţi  le-ai 
impropriat  intelectual,  şi  una  aderentă  faţă  de  acestea  din 
urmă.  In  felul  acesta,  printr’o  nouă  frapare  şi  mai  puter¬ 
nică  a  facultăţii  afective  a  sufletului,  frapare  ce  urmează 
celei  iniţiale  care  a  determinat  meditaţia,  valorile  sau 
faptele  opuse  îşi  lămuresc  poziţia  lor  în  sufletul  nostru. 
Pentru  unele,  pentru  cele  pozitive,  se  deschid  toate  bae- 
rile  sufletului,  ie  leagă  pe  acestea  cu  toate  firele  şi  cu 
toate  lanţurile  facultăţii  afective,  iar  pentru  cele  negative 
le  închid  toate  porţile  şi  se  tae  toate  punţile,  pe  acestea 
le  izolează  şi  le  elimină  prin  toată  puterea  repulsivă  a 
afectelor,  şi  în  acest  chip,  cele  pozitive  rămân  şi- şi  în¬ 
tăresc  poziţia  în  sufletul  omului  prin  dublarea  improprierii 
lor  intelectuale  de  improprierea  afectivă,  sentimentală,  prin 
punerea  lor  la  inimă.  Numai  după  ce  ele  au  fost  impro- 
priate  şi  afectiv,  devin  într’adevăr  puteri  efective  sau  prin¬ 
cipii  operante  ale  vieţii  noastre  sufleteşti ;  ele  intră  ca  ele¬ 
mente  vii  şi  active  ale  vieţii,  se  transformă  în  viaţă  sau 


REVfSTA  TEOLOGICĂ 


325 


se  integrează  în  ea,  devin  pârghii  vii  ale  vieţii,  pârghii 
reale  nu  numai  simple  fantome  ideale. 

Pe  urma  acestui  proces  de  impropriere  intelectuală  şi 
afectivă  a  unor  adevăruri  sau  atitudini,  la  care  impro¬ 
priere  s’a  ajuns  prin  meditaţie,  sufletul  îşi  dobândeşte  o 
sensibilitate  mai  mare  faţa  de  valorile  pozitive  impro- 
priate,  devine  gelos  de  ele  ca  de  propria  sa  viaţă,  în  a 
cărei  alcătuire  le-a  făcut  să  intre,  şi  astfel  omul  ajunge 
să  trăiască  adevărul  în  viaţă,  nu  numai  să  jongleze  cu  el 
în  sferele  gimnasticei  speculative. 

Scopul  propovăduirii  cuvântului  în  creştinism  nu  este 
decât  acesta,  adică  de  a  coborî  în  viaţă  adevărul  pe  care-1 
propovădueşte,  ca  prin  trăirea  lui  omul  să-şi  zidească 
mântuirea. 

Din  toate  cele  expuse,  se  vede  că  meditaţia  religioasă 
este  cel  mai  potrivit  mijloc  pentru  a  interioriza  adevărul, 
pe  care  eşti  chemat  să-l  propovădueşti  ca  misionar  sau  ca 
„ministru  al  cuvântului 

Fără  de  această  interiorizare  şi  impropriere  a  adevă¬ 
rului,  nu-1  poţi  trăi,  nu-1  poţi  transforma  în  putere  de 
viaţă  prin  mijlocirea  căreia  trebue  să-l  transmiţi  şi  altora, 
să-i  faci  să  şi-l  improprieze  şi  să-l  trăiască.  Dacă  tu  însuţi 
nu-1  trăeşti,  nu-I  poţi  comunica  altora  şi  nu-1  poţi  sădi  în 
inimile  lor,  ca  la  rându-le  să-l  trăiască  şi  ei. 

Fără  de  trăire  interioară  nu  poţi  da  nici  un  sens  cu¬ 
vântului  prin  care  vrei  să  exprimi  adevărul,  şi  acest  cu¬ 
vânt  nu  trezeşte  rezonanţe,  nu  trezeşte  viaţă,  ci  cel  mult 
poate  mijloci  o  cunoştinţă  rece.  Fără  de  trăire  interioară* 
cuvântul  pe  care-1  scoţi  din  sufletul  tău  e  gol,  e  sterp  ca 
şi  sufletul  din  care  iese,  e  sămânţă  uscată  şi  neroditoare, 
iar  sunetele  lui  sunt  asemenea  sunetelor  „aramei  sunătoare'*. 

Caracteristica  esenţială  a  meditaţiei,  elementul  prin 
care  ea  urmăreşte  să  impresioneze  şi  să  deschidă  sufletele 
pentru  adevărul  care,  în  forma  lui  rotunjită  şi  plină,  ur¬ 
mează  să  fie  semănat  prin  predica  însăşi  în  brazdele  inimii 
omeneşti,  este  fraparea,  fulgerarea  sau  sguduirea  sufletelor, 
care  să  le  îndrepte  spre  adevăr,  aşa  cum  se  îndreaptă  flo¬ 
rile  spre  lumina  soarelui.  Fraparea  prin  adevăr,  prin  rele¬ 
varea  laturilor  lui  isbitoare,  iată  rostul  meditaţiei  în  slujba 

propovăduîrii  Cuvântului.  Prin  relevarea  velorii  şi  a  im¬ 
portanţei  nebănuite  a  câte  unui  adevăr,  meditaţia  face  să 
se  deschidă  sufletele  oamenilor  spre  el,  aşa  cum  se  des¬ 
chide  corola  florilor  în  spre  lumina  soarelui. 

Prin  elementele  frapante  ale  meditaţiei,  şi  îndeosebi 
prin  relevarea  frapantă  a  valorii  şi  a  importanţei  adevă¬ 
rului  care  face  obiectul  meditaţiei,  se  urmăreşte  un  efect 
asemănător  aceluia  al  fulgerului,  care  străluceşte,  impre¬ 
sionează  şi  stârneşte  frământare,  întrebări;  se  urmăreşte 
asvârlirea  unui  ferment  pozitiv  în  sufletele  celor  cărora  li 
se  adresează.  A  spune  că  meditaţia  are  o  încheiere,  în¬ 
seamnă  a  întrebuinţa  un  termen  impropriu  din  lipsa  altuia, 
căci  meditaţia  nu  trebue  să  încheie  şi  să  liniştească,  ci  să 
provoace  frământare ;  ea  trebue  să  fie  asemenea  unei  scân¬ 
tei  care  provoacă  un  incendiu,  şi  în  acest  sens,  întreaga  me¬ 
ditaţie  şi  îndeosebi  cuvântul  ei  final,  se  aseamănă  cu  o  scân¬ 
teie  aruncată  în  mediul  inflamabil  al  afectelor  pe  cari  le 
zgâlţâie  şi  le  agită  ca  să  le  dea  un  obiectiv  superior,  care 
să  le  subjuge  şi  să  le  angajeze  în  slujba  sa, 

încheierea  meditaţiei  este  începutul  unor  noui  meditaţii, 
cari  trebue  să  roiască  dîn  ea  şi  să  o  continue,  adâncind-o 
şi  propagând-o  în  toate  direcţiile. 

Meditaţia  trebue  să  îndeplinească  rolul  de  ferment 
sufletesc,  să  declanşeze  viaţă,  frământare,  nu  să  rotunjască 
definitiv  sau  complect  adevărurile  de  cari  se  ocupă,  spre 
a  Ie  servi  ca  pe  tavă,  gata  numai  spre  a  fi  consumate  ca 
nişte  fructe  coapte. 

Prin  meditaţie  se  desţeleneşte  sufletul,  se  deschid  braz¬ 
dele  lui  şi  se  fecundează,  ca  atunci  când  vor  fi  asvârlite 
în  ele  seminţele  coapte,  să  găsească  mediul  pregătit  şi  pri¬ 
elnic  ca  să  poată  rodi. 

Dar  pentru  a  fi  în  stare  să-ţi  însuşeşti  adevărul  pe  cale 
de  meditaţie  religioasă,  ca  să-l  poţi  apoi  să-1  semeni  sub 
formă  de  scântei  sau  străluciri  de  fulger,  e  necesar  un 
climat  moral  propice  meditaţiei,  şi  acest  climat  îl  pregă¬ 
teşte  şi-l  formează  numai  rugăciunea,  rugăciunea  stărui¬ 
toare  şi  smerită,  rugăciunea  rostită,  rugăciunea  inimii  şi 
rugăciunea  cântată  cu  frângere  de  inimă,  nu  rugăciunea 
maşinală,  nu  mulţimea  cuvintelor  şi  nici  stridenţa  lor. 

Meditaţia  îşi  are  rădăcinile  adânc  înfipte  în  rugăciune t 
îşi  trage  din  ea  vigoarea  şi  şi-o  alimentează  prin  elementele 
climatului  propriu,  produs  de  rugăciune.  Fără  legătura  orga¬ 
nică  cu  rugăciunea,  meditaţia  religioasă  nu  este  posibilă. 


In  urma  celor  spuse,  şi  în  raport  cu  felul  în  care  se 
prezintă  astăzi  studiul  Omileticii  în  învăţământul  teologic» 
pentru  ca  prin  el  să  se  formeze  adevăraţi  predicatori,  ar 
trebui  să  fie  modificat  în  felul  următor : 

Obiectul  primului  capitol  al  studiului  Omileticii,  adică 
al  materiei  ce  intră  în  cuprinsul  acestui  studiu  —  abstră- 
gând  de  preliminariile  sale  obişnuite,  despre  însuşi  studiul 
Omileticii  şi  despre  predicator  —  ar  trebui  să-l  formeze 
rugăciunea.  Obiectul  celui  de  al  doilea  capitol  ar  trebui 
să-I  formeze  „Meditaţia  religioasă" ,  a  cărei  schemă,  după 
cele  spuse  anterior  despre  ea,  ar  trebui  să  fie  următoarea : 

a)  Prezentarea  frapantă  a  subiectului ; 

b )  Cercetarea  şi  improprierea  lui  intelectuală; 

c)  Relevarea  contrastelor  şi  a  opoziţiei  în  care  se 
găseşte  cu  realităţile  negative  ; 

d)  Improprierea  lui  afectivă ;  —  şi  drept  încheiere ; 

e )  Relevarea  frapantă  a  valorii  şi  a  importanţei  lui. 

In  ce  priveşte  forma  în  care  trebueşte  să  se  alcătu¬ 
iască  o  meditaţie,  avem  de  observat  cu  privire  la  schema 
pe  care  o  propunem,  că  ea  n'are  nimic  comun  cu  medi¬ 
taţiile  bufe  cari  se  practică  în  şcolile  teologice  apusene,  şî 
cari  nu  se  potrivesc  nici  unei  realităţi  şi  nu  corespund 
nici  unei  necesităţi,  încât  sunt  o  adevărată  scamatorie,  fără 
nici  un  efect  dintre  cele  ce  se  scontează  prin  ele. 

Apoi,  în  ce  priveşte  întrebuinţarea  citatelor  biblice  în 
meditaţie,  observăm  că  ele  pot  fi  aşezate  la  începutul  me¬ 
ditaţiei  sau  la  finea  ei.  Mai  observăm  că  meditaţia  poate 
să  fie  şi  liberă ,  adică  să  nu  fie  legată  de  un  text  precis 
biblic,  ci  numai  de  un  adevăr,  sau  de  o  atitudine,  sau- 
de  un  fapt  în  legătură  cu  un  adevăr  religios. 

Importanţa  meditaţiei  în  formarea  predicatorului  am  sub¬ 
liniat-o  îndeajuns  în  cele  anterioare  şi  bazaţi  pe  aceasta» 

socotim  că  meditaţia  trebue  să  fie  prima  compoziţie  omi- 
letică,  şi  că  ea  trebueşte  exercitată  cel  mai  mult,  pentru 
ca  cel  ce  va  sluji  Domnului  să-şi  însuşască  mat  temeinic 
adevărurile  pe  cari  le  va  propovădui,  şi  să-şi  câştige 
obişnuinţa  de  a  le  prezenta  în  forma  cea  mai  potrivită 
•scopului  pe  care-î  urmăreşte  prin  propovăduirea  cuvân¬ 
tului. 

înainte  de  a-şi  însuşi  predicatorul  uşurinţa  de  a  cu¬ 
vânta,  trebue  să-şi  însuşească  adevărul  pe  care  trebue  să-l 
propovăduiască,  să-l  aprofundeze  şi  să-l  transforme  prin  me¬ 
ditaţie  în  putere  de  viaţă,  şi  să-şi  însuşască  obişnuinţa  de 
a-1  prezenta  viu,  în  mod  frapant,  nu  în  mod  pur  intelec¬ 
tual,  şî  pentru  toate  acestea  trebue  să  se  exercite  în  me¬ 
ditaţii  religioase. 

De  meditaţie  trebue  să  se  servească  predicatorul  în 
alcătuirea  şi  rostirea  predicii,  prin  ea  trebue  să  deschidă 
sufletele  celor  ce-1  ascultă,  ca  să  le  poată  sădi  adevărul 
întreg ;  ei  trebue  să  deschidă  drumul  fiecărui  adevăr  pe  ca- 
re-1  prezintă  în  predică  prin  câte-o  meditaţie,  să-şi  pre- 
săreze  predica  cu  meditaţii,  să  le  facă  să  alterneze  cu 
elemente  didactice,  căci  meditaţiile  sunt  prizele  acestor 
elemente,  mijloacele  prin  care  ele  se  fixează  în  sufletul 
omului. 

O  predică  fără  meditaţii  este  fadă,  pur  intelectuală, 
rece,  fără  gust,  nu  este  predică,  poate  fi  lecţie,  curs  sau 
-conferinţă.  Printr'o  astfel  de  predică,  adevărul  propovăduit 
nu  se  fixează  adânc  în  sufletele  celor  ce  o  ascultă. 

In  afară  de  rostul  său  în  predică,  meditaţia  mai  are 
şi  rostul  de  a  pregăti  sufleteşte  reîntoarcerea  la  credinţă 
a  celor  rătăciţi,  refacerea  credinţei  în  sufletele  celor  ce  au 
slăbit  în  credinţă,  sau  în  sufletele  acelora  pe  cari  ocupa¬ 
ţiile  lor  şi  mediul  în  care  trăiesc  îi  îndepărtează  de  cre¬ 
dinţă,  cum  sunt  intelectualii  în  bună  parte  şi  proletarii; 
apoi  ea  mai  are  şi  rostul  de  a  pregăti  şi  a  reînviora 
sufleteşte  pe  binecredincioşii  cari  se  găsesc  în  timp  de 
post,  în  ajun  de  praznice  sau  de  mari  evenimente  de  orice 
natură,  aşa  încât,  în  afară  de  predică^  şi  în  afară  de  şcoala 
in  cari  se  pregătesc  predicatorii,  ea  trebueşte  folosită  şi 
în  toate  aceste  împrejurări  cari  o  reclamă  şi  pentru  cari 
se  potriveşte. 

Revenind  acum  la  învăţământul  teologic-omiletic,  în 
baza  celor  de  până  aici,  propunem  ca  pentru  pregătirea 
predicatorilor,  să  se  urmeze  de  acum  exercitarea  conse¬ 
cutivă  a  formelor  de  cuvântare  bisericească  în  următoarea 
ordine  firească : 

1.  MEDITAŢIA: 

a)  Meditaţia,  cu  text  biblic  ca  motto; 

b)  Meditaţia,  cu  text  biblic  ca  încheiere; 

c)  Meditaţia  fără  text  biblic,  sau  Meditaţia  liberă. 

2.  OMILIA: 

3.  PARENEZA 

4.  PREDICA: 

a)  Predica,  cu  text  biblic  ca  motto; 

b)  Predica ,  cu  text  biblic  ca  încheiere; 

c)  Predica  fără  text  biblic,  sau  Predica  liberă. 

5.  CONFERINŢA  RELIGIOASĂ 

* 

Meditaţia  să  se  alcătuiască  în  scris,  şi  apoi  să  se 
treacă  pe  încetul  la  rostirea  ei  liberă. 

După  ce,  în  prealabil,  se  vor  fi  exercitat  suficient 
formele  de  sub  1-3,  atât  alcătuirea  cât  şi  rostirea  predicii 
se  va  face  cu  cea  mai  mare  uşurinţă,  ca  ceva  ce  rezultă 
dela  sine,  din  exerciţiile  anterioare,  ale  căror  rezultate  şi 
învăţăminte,  urmează  numai  să  le  foloseşti  pentru  a  închega 
o  formă  nouă  de  cuvântare  bisericească:  predica, 

CUPRINSUL  OMILETICEI 

Schema  arătată  mai  sus,  —  pentru  a  fi  observată  ordinea  ei 
în  acţiunea  de  pregătire  a  predicatorilor,  —  propunem  să 
fie  adoptată  şi  ca  schemă  generală  a  materiei  studiului 
Omileticei,  mai  adăugându-se,  ca  prim  capitol  necesar,  unul 
despre  rugăciune.  In  acest  fel,  însuşi  obiectul  propriu  al 
studiului  Omileticei  ar  avea  următoarele  capitole: 

I,  Rugăciunea, 

II,  Meditaţia, 

III,  Omilia, 

IV,  P  arene  zar, 

V.  Predica, 

VI-  Conferinţa  religioasă. 


2 


330 


REVISTA  TEOLOGICĂ 


Poate  va  părea  bizar  ca  rugăciunea  să  formeze  un 
capitol  al  Omileticei,  zic  poate,  pentrucă  de  fapt  locul  ei 
este  foarte  potrivit  în  fruntea  Omileticei,  şi  aceasta  nu 
numai  pentru  motivul  indus  la  locul  său,  ci  mai  ales  pentru 
motivul  că  rugăciunea,  ca  vorbire  a  noastră  cu  Dumnezeu, 
este  chip  al  vorbirii  noastre  cu  oamenii  despre  Dumnezeu. 
In  realitate,  întreaga  Omiletică  nu  ne  învaţă  decât  cum 
trebue  să  vorbim  în  mod  public  cu  oamenii,  cum  trebue 
să  mărturisim  înaintea  lor  adevărul  credinţei,  şi  această 
vorbire  cu  oamenii,  această  mărturisire  în  faţa  lor,  se  înte¬ 
meiază  de  fapt  pe  vorbirea  cu  Dumnezeu,  pe  mărturisirea 
credinţei  noastre  înaintea  lui  prin  rugăciune,  pe  obligaţia 
pe  care  o  avem  şi  ne-o  luăm  în  faţa  lui  Dumnezeu,  de 
a-1  mărturisi  nu  numai  în  inima  noastră  şi  prin  rugăciune 
publică,  ci  şi  prin  cuvinte  de  adeverire  a  existenţii  şi  a 
puterii  lui,  rostite  înaintea  lui. 

In  ce  priveşte  felul  cel  mai  potrivit  în  care  trebue 
să  fie  eşalonată  materia  studiului  omiletic  pe  cei  4  ani 
de  studii  teologice,  pentrucă  acest  studiu,  prin  excelenţă 
practic,  să-şi  ajungă  scopul  care-1  legitimează  existenţa  şi 
prezenţa  în  învăţământul  teologic,  propunem  următoarele : 

Studiul  Omiletic  să  fie  introdus  ca  materie  de  curs 
încă  din  anul  I,  câte  o  oră  pe  săptămână,  şi  anume:  pri¬ 
mele  15  ore  pentru  a  se  face  cunoştinţă  cu  obiectul  şi  cu 
scopul  ei,  şi  restul ,  pentru  exerciţii  practice  de  cuvântare  bi¬ 
sericească.  Cu  anul  I  să  înceapă  formarea  predicatorului, 
iar  anii  II,  III  şi  IV,  să  fie  rezervaţi  numai  exerciţiilor 
practice  de  perfecţionare. 


IMPERFECŢIUNILE  LUMII  FAŢĂ  DE 
ÎNŢELEPCIUNEA  DIVINĂ 

de 

Preot  Dr.  ISIDOR  TODORAN 

Prof«»or  la  Academia  teologică  din  Cluj 

Problema.  Lumea  este  lucrul  mâinilor  lui  Dumnezeu.  Măreţia, 
armonia  şi  frumuseţea  creaturii  reflectează  măreţia  şi  frumuseţea 
divină.  întocmirea  lumii  vorbeşte  despre  înţelepciunea  ziditorului  ei. 
Bunătăţile  văzute  sunt  oglinda  bunătăţii  nevăzute.  Despre  înţelep¬ 
ciunea  dumnezeeascâ  citim  în  lucrurile  făcute  de  ea,  ca  într'o  carte 
deschisă  tuturora.  Sf.  Apostol  Pavel  exprimă  cu  claritate  această 
idee  î  „In  adevăr,  însuşirile  nevăzute  ale  lui  Dumnezeu,  puterea  lui 
veşnică  şi  dumnezeirea  lui,  se  văd  lămurit,  dela  facerea  lumii,  când 
te  uiţi  cu  băgare  de  seamă  la  ele,  în  lucrurile  făcute  de  El“  (Rom. 
1,  20).  Iar  psalmistul  exclamă:  „Cât  de  minunate-s  lucrurile  tale, 
Doamne,  toate  întru  înţelepciune  le-ai  făcut!"  (Ps.  103,  24).  „înţelep¬ 
ciunea  ajunge  cu  tărie  dela  marginile  lumii  până  la  marginile  lumii 
şi  toate  le  întocmeşte  prea  plăcut"  (Inţelep.  8,  1),  Sf.  Scriptură  cu¬ 
prinde  multe  locuri  în  care  se  preamăreşte  opera  înţelepciunii  divine, 
„chipul  bunătăţii"  lui  Dumnezeu  (Inţelep.  7,  26),  arătând,  între  altele, 
că  făptura,  în  admirabila  ei  organizare,  poartă  pecetea  înţelepciunii 
celei  mai  presus  de  lume.  Mai  mult,  omul  în  general  şi  gânditorii 
şi  poeţii  în  special  au  admirat  şi  admiră  minunata  orânduire  a  na¬ 
turii,  în  care  credinciosul  vede  oglindindu-se  înţelepciunea  şi  purtarea 
de  grijă  cu  bunătate  a  Creatorului. 

Totuşi  lumea  prezintă  atâtea  neajunsuri,  atâtea  imperfecţiuni. 
Cum  se  împacă  prezenţa  acestora  cu  înţelepciunea  făcătorului  a  toate  ? 
Iată  întrebarea  care  se  pune  cu  seriozitate,  de  îndată  ce  reflexiunea 
ocupă  locul  ce  i  se  cuvine  în  viaţa  sufletească  a  omului.  Ca  problemă 
cu  bunăcredinţă  înfăţişată,  ea  nu  desvălue  revoltă,  ci  frământare ;  nu 
necredinţă,  ci  nevoie  adânc  simţită  de  lămurire,  după  care  poate  să 
urmeze  neşovăielnică  statornicie  pe  calea  binelui. 

Obiecţii.  Pornind  dela  răul  din  lume,  dela  lipsurile  şi  imper¬ 
fecţiunile  creaturii,  care  sunt  de  netăgăduit,  dar  pe  care  nu  fără 

intenţie  le  scot  pe  primul  plan,  o  serie  de  gânditori  ajung  să  conteste 
fie  înţelepciunea,  fie  bunătatea,  fie  atotputernicia  fiinţei  creatoare.  Se 
alunecă  adesea  pe  pantă  pesimistă,  văzându-se  răul  în  însăşi  structura 
intimă  a  existenţei,  de  unde  nu-1  poate  înlătura  nimeni.  Iar  efectele 
unei  acţiuni  creatoare  inteligente  par  să  nu  se  arate  în  lumea  noastră, 
cu  toată  măreţia  ce  ne-ar  oferi  în  unele  privinţe,  aceasta  fiind  mai 
mult  o  iluzie  a  noastră.  Dacă  lumea  a  fost  organizată  de  cineva,  a 
fost  defectuos  organizată.  Defectele  ei  de  organizare  apar  cu  deo¬ 
sebire  în  aşa  numitele  ateleologii  sau  disteleologii  (întocmiri  contrare 
scopului],  care  s’ar  găsi  pe  o  scară  întinsă  în  natură.  In  categoria 
acestora  intră  catastrofele  naturale,  existenţa  unor  regiuni  pe  su¬ 
prafaţa  pământului  care  nu  servesc  la  nimic,  ca  zonele  polare  sau 
pustiurile  nelocuibile,  unele  vieţuitoare  a  căror  raţiune  de  existenţă 
nu  se  descopere  în  nici  un  fel,  ca  paraziţii  şi  toate  gângăniile,  crea- 
ţiunile  monstruoase,  unele  organe  şi  formaţiuni  fără  rost  în  organisme, 
enorma  risipă  de  germeni  de  viaţă  în  procesele  de  înmulţire,  cru¬ 
zimea  mare  dintre  vieţuitoare,  lupta,  durerea,  suferinţa.  Toate  acestea 
vorbesc,  se  pretinde,  în  contra  întocmirii  finaliste  a  lumii  şi,  deci,  în 
contra  existenţei  unui  creator  şi  orânduitor  inteligent  al  lumii. 

Unele  obiecţii  în  contra  înţelepciunii  divine  s'au  formulat  încă 
demult,  tot  pe  aceeaşi  bază  a  răului  din  lume  —  totdeauna  au  existat 
nemulţumiţi  şi  vor  exista,  ca  şi  eretici  —  şi  filosofia  creştină  a  răs¬ 
puns  la  vreme.  Dar  până  aproape  de  timpul  nostru,  discuţiile  s'au 
purtat  mai  mult  pe  planul  controverselor  filosofice  şi  nu  cu  intenţia 
vădită  de  a  zăpăci  şi  revolta  pe  cei  neiniţiaţi  în  astfel  de  controverse. 
In  epoca  noastră  însă,  aceste  obiecţii  au  fost  şi  sunt  exploatate,  într'o 
măsură  foarte  mare  şi  cu  scopuri  politice,  cu  deosebire  de  către 
ateismul  militant  iudeo-comunist,  spijinit  sub  toate  formele  de  tem¬ 
porara  dominaţie  bolşevică,  care  a  adunat,  sistematizat  şi  difuzat  cu 
o  diabolică  isteţime,  prin  mii  de  broşuri,  conferinţe  şi  radio,  toi  ce  au 
născocit  minţile  necredincioase  şi  răsvrătite  sau  poate,  unele,  numai 
frământate  şi  muncite  în  a  găsi  o  soluţie  pentru  o  problemă  chinui¬ 
toare,  ca  aceea  a  imperfecţiunilor  şi  răului  din  lume.  Se  repetă 
mereu ;  Cum  poate  să  existe  un  Dumnezeu  înţelept  şi  bun,  când 
lumea,  pretinsa  lui  operă,  are  atâtea  defecte  şi  când  atâta  rău  dom¬ 
neşte  în  ea? 

Pentru  credinţă,  unele  din  relele  lumii  sunt  opera  creaturii,  care 
s’a  îndepărtat  de  creator  şi  ca  atare  nu  se  pot  imputa  acestuia ;  dim¬ 
potrivă,  întrucât  în  mâna  providenţei  divine  devin  chiar  instrumente 

spre  bine,  spre  mântuire,  cu  atât  mal  smerită  şi  mai  plină  de  recu¬ 
noştinţă  trebue  să  fie  proslăvirea  Înţelepciunii  şi  bunătăţii  dumne- 
zeeşti,  care  nu  părăseşte  pe  cel  căzut;  altele  sunt  implicit  date  în 
caracterul  de  lucru  contingent  al  lumii  şi  astfel  pe  nedrept  sunt  nu¬ 
mite  rele,  neavând  fiinţă  reală  (răul  metafizic),  şi  altele,  pentru  care 
nu  se  poate  găsi  vreo  explicaţie  în  starea  cunoaşterii  noastre  de 
aici,  îşi  au  desigur  explicaţia  în  adâncul  nepătruns  al  înţelepciunii 
divine,  care  nu  le -a  permis  fără  vreun  rost  oarecare  şl  care  n’a 
putut  să  se  contrazică  creind  ceva  neînţelept. 

Dar,  în  această  problemă  a  imperfecţiunilor  lumii,  credinţa  nu 
rămâne  absolut  singură  în  faţa  necredinţei,  ci  luminilor  ei  supranatu¬ 
rale  se  adaugă  lumina  naturală  a  raţiunii,  care,  desigur  cu  compe¬ 
tenţă  limitată  în  asemenea  chestiuni,  caută  să  dea  explicaţii,  uşurând 
astfel  înţelegerea,  şi  să  înlăture  pretinse  contradicţii  afişate  de  critici. 
Argumentarea  ei  obiectivă  trebue  să  fie  valabilă  pentru  toţi  cei 
pentru  care  raţiunea  nesubjugată  de  idei  preconcepute  şi  neîntune¬ 
cată  de  pasiuni  are  vreo  valoare.  Pentru  ceilalţi  nu  există  argumen¬ 
tare  obiectivă,  cum  nu  există  muzică  pentru  surzi.  Ei  cad,  fireşte, 
in  afara  preocupării  noastre.  —  Ce  răspunde  raţiunea  diferitelor 
obiecţii  ce  sau  ridicat  în  contra  înţelepciunii  divine,  pe  baza  imper¬ 
fecţiunilor  lumii  ?  Aceasta  ne  Inferează  aici. 

Examinarea  obiecţiilor.  Mai  întâi  o  observaţie  principială  de 
ordin  metodologic. 

Legea  generală  a  organizării  lumii  este  finalitatea.  Ea  se  des¬ 
copere  în  ordinea  desăvârşită  a  mişcării  astrelor  (cometele  sunt 
numai  excepţii  în  spaţiul  până  unde  se  întinde  observaţia  noastră), 
în  Întocmirea  plină  de  artă  a  planetei  noastre,  în  unitatea  care  stră¬ 
bate  multiplicitatea,  deconcertantă  uneori,  a  fenomenelor,  în  structura 
şi  funcţiunile  minunate  ale  organismelor,  în  desfăşurarea  vieţii  în 
general  şi  a  formei  celei  mai  înalte  de  viaţă  din  lume,  viaţa  spirituală 
omenească.  Clădirea  malestoasă  a  universului  şi  regularitatea  din 
toate  etajele  ei  impresionează  adânc,  aproape  strivesc.  Cum  spune 
Kant  (altfel  contrar  al  ridicării  pe  cale  discursivă  dela  creatură  la 
creator) :  „Lumea  prezentă  ne  oferă  un  atât  de  vast  teatru  de  diver¬ 
sitate,  ordine,  finalitate  şl  frumuseţe,  fie  că  urmărim  acestea  în  ne¬ 
mărginirea  spaţiului  sau  în  diviziunea  sa  infinită,  încât,  chiar  după 
cunoştinţele  ce  le-a  putut  dobândi  aici  slabul  nostru  intelect,  tot 
graiul  e  neputincios  de  a  traduce  impresiunea  sa  asupra  unor  atât 
de  numeroase  şi  imense  minuni,  toate  numerele  pierd  puterea  de  a 

măsura  şi  chiar  gândurile  noastre  sunt  lipsite  de  orice  limite,  astfel 
că  judecata  noastră  asupra  totalităţii  trebue  să  se  prefacă  într’o  mi¬ 
rare  mută,  dar  cu  atât  mai  elocventă".1 

Precum  se  vede  imediat,  obiecţiile  amintite  —  şi  altele  care  se 
mai  pot  face  în  această  direcţie  —  pleacă  toate  exclusiv  dela  feno¬ 
mene  care  reprezintă  excepţii  în  structura  lumii.  Acest  procedeu 
este  însă  neştiinţific  şi  deci  inadmisibil.  In  afirmaţii  generale,  ştiinţa 
şi  filosofia  nu  se  pot  sprijini  niciodată  pe  excepţii,  căci  aceasta  ar 
constitui  o  contradicţie,  adică  s'ar  deriva  regula  din  excepţie,  din  ceva 
opus  ei.  Criticii  însă,  neţinând  seamă  de  o  normă  atât  de  elemen¬ 
tară  a  cercetării  obiective,  „se  agaţă,  cum  observă  Sawicki,  chiar  de 
excepţii",  ca  şl  cum  ele  ar  descoperi  adevărul  întreg,2  adică  tocmai 
de  ceeace  nu  poate  constitui  punct  de  plecare  şi  sprijin.  Aceasta 
însemnează  o  întoarcere  pe  dos  a  lucrurilor,  o  răsturnare  a  princi¬ 
piilor  de  metodă  ştiinţifică.  De  aici  şi  netemeinicia  concluziilor  la 
care  se  poate  ajunge  pe  această  cale. 

Lumea  prezintă  o  măiestrită  împletire  de  scopuri  şi  mijloace. 
„Oricât  ar  fi  să  planeze  învinuirea  de  antropomorfism,  noi  nu  putem 
concepe  altfel  existenţa,  chiar  dacă  împingem  speculaţiunea  până  la 
ultimele  extremităţi  ale  cugetării,  decât  ca  o  ţesătură  de  scopuri  şi 
mijloace.  Concepţia  finalistă  nu  o  putem  depăşi,  fără  să  intrăm  ine¬ 
vitabil  în  noaptea  incognoscibilului".5  După  J,  St,  Mill,4  tocmai  acest 
lucru  este  un  indiciu  al  mărginirii  în  putere  şi  înţelepciune  a  orân- 
duitorului  lumii,  deşi  permite  să  se  conchidă,  pe  baza  ordinei  de 
aici,  asupra  marei  —  dar  nu  infinitei  —  lui  iscusinţe.  Pe  lângă  faptul 
că  imperfecţiunile  şi  disteleologiile  din  lume  dovedesc  existenţa  unor 
limite  în  înţelepciunea  creatorului,  punct  în  care  critica  lui  St.  Mill 
se  întâlneşte  cu  aceea  de  mai  târziu  a  lui  W,  James  3  şi  Ed.  Le  Roy,® 
însăşi  organizarea  finalistă  a  universului  este  o  dovadă  de  imperfec¬ 
ţiune.  Urmele  din  lume  ale  unui  plan  după  care  s'a  făcut  universul 
nu  presupun  numai  o  inteligenţă,  cum  se  afirmă  de  obiceiu,  ci  sunt 
în  acelaşi  timp  şi  argumente  în  contra  atotputerniciei  autorului  pla¬ 
nului  de  creaţie  şi  organizare  a  lumii.  Dacă  un  plan  însemnează 
potrivire  de  mijloace  spre  scopuri,  atunci  el  este  o  dovadă  a  mărgi- 

1  Critica  Raţiunii  Pure  (tr.  rom.  Buc.  1930),  p,  509. 

2  Fr.  Sawicki,  Die  Wahrheit  des  Christentums,  1911,  p.  72. 

3  I.  Petrovici,  Dincolo  de  zare.  —  „Gândirea"  Nr,  7,  1939,  p,  336. 

4  John  St.  Mill,  Three  Essays  on  Religion,  1874. 

s  W,  James,  The  Varieties  of  Religions  Experience,  1902, 

6  £d,  Le  Roy,  Le  probleme  de  Dleu,  1930, 

nîrli  puterii.  Căci  nimeni  nu  recurge  la  întrebuinţare  de  mijloace, 
decât  numai  dacă  nu-i  ajunge  cuvântul  pentru  atingerea  scopului, 
însuşi  conceptul  de  mijloc,  zice  St.  Mill,  cuprinde  ideea  că  acestuia 
îi  este  Inerentă  o  forţă,  de  care  este  lipsită  acţiunea  directă  şi  sin¬ 
gură  a  fiinţei  care  îl  aplică.  Altfel  mijlocul  n’ar  mai  fi  mijloc  sau 
instrument,  ci  obstacol. 

Aici  trebue  să  se  observe  că  ceeace  n’a  înţeles  St.  Mill,  sau 
n'a  vrut  să  înţeleagă,  este  faptul  că  aplicarea  mijloacelor  nu  se 
explică  prin  vreo  nevoie  sau  slăbiciune  a  creatorului,  ci  prin  ale 
creaturii.  Nu  din  nevoie  internă  sau  externă,  ci  după  „sfatul  voinţei 
sale"  (Ef.  1,  11)  a  făcut  Dumnezeu  lumea  aşa  cum  a  făcut-o.  Dum¬ 
nezeu  n'a  voit  ca  creatura  sa  să  apară  în  mod  nemijlocit  şi  dela 
început  în  forma  ultimă  a  evoluţiei  ei  şi  cu  ţelurile  deja  atinse,  aşa 
încât  ea  să  nu  mai  aibă  nimic  de  făcut  —  ceeace  nici  n’ar  fi  fost 
un  act  înţelept  —  ci  a  aşezat-o  în  condiţii  prielnice  desvoltării  ei  şi 
a  voit  ca  prin  activitate  proprie  să  meargă  pe  calea  evoluţiei  nor¬ 
male.  Pentru  aceasta,  ea  este  în  chip  firesc  adusă  să  aplice  diverse 
mijloace  corespunzătoare.  Prin  urmare,  în  trebuinţa  creaturilor  de 
a  se  menţine  şi  desvolta  conform  legii  lor  interne,  întipărită  în  fire 
de  creator,  stă  raţiunea  utilizării  diferitelor  mijloace  în  vederea  unor 
scopuri  determinate.  Creaţia  însăşi  nu  se  face  pentru  creator,  ci 
pentru  creatură:  pentru  a  se  bucura  de  bunătatea  creatorului  şl 
pentru  a  participa  la  desăvârşirea  lui.  Pentru  aceasta  s'au  întocmit 
aşa  lucrurile,  încât  să  se  poată  face  raportarea  unora  de  altele,  ca 
mijloace  la  scopuri.  Cum  just  observă  Schell,  punerea  mijloacelor 
în  funcţie  de  scopuri  nu  aparţine  numai  celui  slab,  ci  şi  celui  atot¬ 
puternic:  cel  slab  utilizează  mijloacele,  cel  atotputernic  le  aduce  la 
fiinţă,1  Nemărginirea  în  putere  şi  înţelepciune  se  vădeşte  Ia  autorul 
universului  în  aducerea  acestuia  din  urmă  dela  neexistenţă  la  exis¬ 
tenţă  şi  în  organizarea  lui  in  aşa  chip,  ca  să  nu  excludă  lucrarea 
proprie  şi  orice  merite  ale  creaturii.  Iar  în  creaţie,  a  folosit  Crea¬ 
torul  alt  mijloc  în  afară  de  cuvântul  său? 

St.  Mill  găseşte  că  înţelepciunea  creatoare  este  susceptibilă  de 
obiecţii  şi  în  altă  privinţă.  înţelepciunea,  zice  el,  iese  la  lumină  în 
învingerea  piedecilor.  Dar  pentru  o  fiinţă,  pentru  care  nu  există 
piedeci  —  cum  trebue  să  fie  Dumnezeu,  dacă  este  atotputernic  — 
înţelepciunea  n’are  cum  se  manifesta,  deci  n'are  nici  raţiune  de  exis¬ 
tenţă.  Mai  departe,  dacă  mijloacele  a’au  altă  forţă  decât  aceea  pe 


1  Hermann  Schell,  Cott  und  Geist,  II,  1896,  p,  391. 

care  voinţa,  alegându-le  şi  punându-le  în  funcţiune,  le-o  împrumută, 
atunci  înţelepciunea  este  de  prisos,  întrucât  voinţa  ar  fi  putut  acorda 
aceeaşi  putere  oricăror  mijloace,  în  cazul  acesta,  nu  se  mai  poate 
spune  că  anumite  mijloace  corespund  anumitor  scopuri,  căci  voinţa 
poate  decreta  pe  indiferent  care  lucru  drept  mijloc  corespunzător 
unui  anumit  scop. 

Răspundem-  Desigur  înţelepciunea  se  arată  în  înlăturarea  obsta¬ 
colelor,  dar  nu  numai  în  aceasta.  Ea  apare  în  aceeaşi  măsură  şi  în 
respectarea  inteligentă  a  însuşirilor  lucrurilor,  în  întrebuinţarea  lor 
după  natura  lor,  nu  forţându-le  firea,  nici  folosind  în  chip  arbitrar 
pe  oricare  ca  mijloc  pentru  oricare  scop,  ceeace  s’ar  părea  că  ar 
putea  face  atotputernicia  fără  înţelepciune.  Obiecţia  aceasta  pune  în 
antiteză  atotputernicia  şi  înţelepciunea,  ca  şi  cum  atotputernicia  numai 
atunci  s'ar  putea  manifesta  în  deplinătatea  ei,  când  ar  sdrobi  cu 
totală  indiferenţă  tot  ce  i  s’ar  ivi  în  cale,  chiar  opera  înţelepciunii. 
Dar  această  concepţie  asupra  atotputerniciei  este  evident  falsă, 
fiindcă  duce  la  absurditate.  Tocmai  cel  puternic  trebue  să  fie  şi 
înţelept.  Ea  nu  este,  de  altfel,  decât  o  simplă  antropomorfizare,  o 
transpunere  pe  plan  divin  a  ceeace  se  petrece  sau  ar  putea  să  se 
petreacă  aici  —  istoria  ne  înfăţişează  cazuri  de  putere  lipsită  de 
înţelepciune  şi  invers  —  şi  ca  atare  nu  explică  acţiunea  divină.  In 
sens  absolut,  a  afirma  atotputernicia  cu  totul  streină  de  înţelepciune 
şi  fără  niciun  raport  cu  aceasta,  înseamnă  a  afirma  absurdul  ca  esenţă 
a  lucrurilor.  Numai  atotputernicia  cu  înţelepciune  îşi  merita  cu  ade¬ 
vărat  numele  şi  astfel  poate  să  aparţină  divinităţii. 

Dumnezeu  nu  poate  să  nu  ţină  seamă  de  însuşirile  lucrurilor, 
pe  care  el  însuşi  le-a  creiat,  şi  să  nu  le  respecte  fiinţa,  căci  prin 
respectarea  acesteia  se  respectă  pe  sine,  el  fiind  dătătorul  fiinţei  lu¬ 
crurilor-  A  ţine  seamă  de  toate  acestea  este  înţelepciune.  Ea  nu 
presupune  cu  necesitate  neputinţă,  de  unde  urmează  că  respectarea 
naturii  lucrurilor  nu  însemnează  implicit  şi  slăbiciune  faţă  de  ele. 
Lucrurile  sunt  şi  se  menţin  într’un  anumit  fel,  adică  îşi  păstrează 
proprietăţile  lor  flinţiale,  prin  chiar  voinţa  creatorului  lor  ;  iar  când 
acesta  procedează  astfel  că  nu  le  violentează  firea,  nu  se  arată  do¬ 
minat  de  ele,  ci  consecvent  cu  sine. 

După  St,  Mill,  din  planul  lumii  nu  se  poate  deduce  nici  bună¬ 
tatea  nesfârşită  a  creatorului.  Aceasta,  nici  în  cazul  când  lipsurile 
din  lume  se  explică  prin  însuşirile  proprii  ale  materiei,  de  care 
creatorul  a  trebuit  să  ţină  seamă,  nu  prin  acţiunea  acestuia.  Oricât 

de  minunată  ar  fi  organizarea  lumii,  ea  nu  constitue  o  dovadă  pentru 
vreo  însuşire  morală,  de  ex,  bunătate,  a  autorului  ei,  deoarece  scopul 
ei  nu  este  moral,  ci  numai  o  relativă  permanenţă  a  creaturii  anor¬ 
ganice  şi  organice.  Concluzia  care  se  poate  trage  din  spectacolul 
creaturilor  este,  deci,  pentru  St,  Mili,  numai  aceea  că  creatorul  lor 
le-a  voit  să  dureze  un  timp  mai  îndelungat,  să  nu  se  nimicească  atât 
de  repede  cum  au  fost  create.  Cea  mai  mare  parte  a  întocmirilor 
din  lume,  zice  mai  departe  acelaşi  autor,  n'a^e  alt  rost  decât  „să 
menţină  maşina  în  mers“.  Altele  au  menirea  de  a  produce  fiinţelor 
vii  fie  plăcere,  fie  durere.  Dar  şi  plăcerea  şi  durerea  par  să  ser¬ 
vească  tot  conservarea.  Plăcerea  atrage  fiinţele  spre  lucrurile  care 
favorizează  conservarea  lor ;  durerea  le  îndepărtează  de  cele  care  o 
ameninţă.  In  toate  acestea  însă  nu  se  vede  manifestându-se  bună¬ 
tatea  organizatorului  naturii.  Căci  aici  nu  este,  cum  ar  spune  Scho- 
penhauer,  decât  o  iluzie  şi  o  înşelare  a  instinctului  vieţii,  care  mână 
pe  vieţuitoare  la  menţinere  şi  înmulţire. 

Plăcerea  poate  fi  socotită  ca  fiind  voită  de  autor,  nu  direct 
însă  şi  numai  pentru  ea,  întrucât  ea  însoţeşte  orice  activitate  care 
se  desfăşoară  normal,  şi  aceasta  din  urmă  este  desigur  dorită  dintru 
început.  De  aici  însă  nu  urmează,  continuă  St,  Mili,  că  fericirea 
creaturii  sau  dreptatea  ar  fi  motivul  creaţiunii.  In  natură  nu  există 
nici  urmă  de  dreptate;  iar  cea  din  societatea  omenească  —  aşa  pu¬ 
ţină  câtă  este  —  se  dator eşte  omului,  care  a  creat  civilizaţia  în  luptă 
cu  puterile  naturii,  făurind  o  a  doua  orânduire,  aceea  a  culturii,  mai 
bună  decât  cea  dintâi. 

îngustimea  acestei  concepţii  asupra  bunătăţii  şi  înţelepciunii  se 
vădeşte  fără  prea  mare  greutate.  Ea  se  mărgineşte  cu  exclusivitate 
♦  la  darurile  pe  care  creatorul  le  face  creaturii,  fără  să  ceară  nici  cel 
mai  mic  efort  din  partea  acesteia  din  urmă,  care  ar  trebui  să  stea 
în  completă  nelucrare  şi  să  i  se  dea  totul  de-a  gata.  Este  sigur  însă 
că  o  astfel  de  creatură  ar  fi  ajuns  curând  la  degenerare.  Noi  suntem 
fericiţi  că  divinitatea  nu  şi-a  manifestat  în  chipul  acesta  bunătatea  şl 
că  nu  ia  în  considerare  opiniile  şi  planurile  pretenţioase  ale  filoso¬ 
filor,  care  vreau  s'o  depăşească  şi  s'o  corecteze  cu  înţelepciunea  lor. 
Dacă  ar  fi  fost  serios  luate  în  seamă  şi  aplicate,  ne-am  fi  distrus 
demult.  Ce-ar  fi  dacă  lumea  s’ar  conduce  după  socotelile  noastre  ? 
Nu-i  uşor  de  închipuit  ce  confuzie  generală  s'ar  naşte,  dacă  „Uni¬ 
versul,  cu  titlu  de  experienţă,  s’ar  lăsa  condus  o  vreme  după  inteli¬ 
genţa  şi  după  voinţa  noastră  omenească.  Imaginaţi-vă  un  fel  de  par- 

lament  interstelar  care  - . .  ar  face  legi  privitoare  la  sistemul  solar, 
bunăoară,  şi  ar  hotărî  ca  soarele  să  răsară  azi  dela  Apus  spre  Ră¬ 
sărit,  iar  mâine  dela  Nord  spre  Sud!  Ce  desordine  haotică  şi  ce 
prăpăd  universal  s’ar  petrece  într'o  astfel  de  lume  întocmită  după 
chibzuiala  noastră  omenească!"1  Şi  mulţi  filosofi  pretind  ca  lumea  să 
fi  fost  întocmită  şi  să  se  conducă  după  ideile  lor,  pentru  ca  să  se 
poată  spune  că  este  înţelept  organizată. 

Opera  înţelepciunii  este  mult  mai  întinsă  şi  mai  adâncă  totodată. 
Ea  împărtăşeşte  creaturii  o  anumită  perfecţiune  şi  pregăteşte  pentru 
fiinţe  condiţii  potrivite  desvoltării  lor ;  ea  întocmeşte  lucrurile  în  aşa 
chip,  încât  activitatea  proprie  a  omului  să  se  poată  desfăşura  prin 
efort  susţinut  şi  nu  cu  totul  lipsită  de  griji,  pe  calea  progresului,  a 
formării  depline  a  personalităţii  spirituale.  Ce  înţelepciune  ar  mai  fi 
fost  aceea  care  ar  fi  dispensat  pe  om,  de  ex.,  de  activitate  proprie? 
Şi  în  ce  ar  mai  consta  atunci  demnitatea  umană?  St,  Mill  ar  fi  vrut 
să  se  ofere  omului  condiţiile  unei  stări  de  trândăvie  desăvârşită  şi, 
cum  observă  Schell,  Dumnezeu  „să  fi  umplut  pământul  cu  oraşe  şi 
sate,  cu  căi  ferate  şi  telegrafe,  cu  magazii  şi  case  de  bani  pline,  cu 
şosele  şi  poduri,  cu  tot  confortul  prezentului  şi  viitorului,  înainte  de 
a  introduce  pe  om  ca  locuitor.,."2  Astfel  omul  n'ar  fi  trebuit  să  fie 
supus  nici  celei  mai  neînsemnate  oboseli,  fizice  sau  psihice,  nici  să 
i  se  pună  vreo  problemă,  oricât  ar  fi  ea  de  uşoară,  O  atare  doctrină 
se  condamnă  prin  ea  însăşi. 

înţelepciunea  divină  a  voit  altfel  decât  această  concepţie,  şi  bine 
a  voit.  Prin  strădania  sa  şi  cu  puterile  ce-i  sunt  date  pentru  aceasta, 
omul  caută  să  ajungă  la  o  lume  mai  bună,  să  înstăpânească  un  im¬ 
periu  al  spiritului,  să  realizeze  valorile  superioare,  să  creeze  cultura. 
Prin  aceasta  îşi  oţeleşte  forţele,  îşi  formează  personalitatea,  puterea 
de  creaţie  şi  simţul  responsabilităţii,  îşi  păstrează  şi  respectă  demni¬ 
tatea,  îşi  urmează  destinul  propriu.  Creatorul  a  acordat  omului  o 
viaţă  spirituală  proprie  şi,  ca  urmare,  o  demnitate  proprie.  Şi  acestea 
nu  se  menţin  şi  nu  se  desvoltă  prin  trândăvie,  ci  pier  prin  ea.  De  aici 
nobleţă  efortului  spre  mai  bine  şi  măreţia  luptei  şi  suferinţii  creatoare. 
Nimic  nu  ne  face  atât  de  mari  ca  o  mare  durere,  spunea,  într’un 
vers  celebru,  Alfred  de  Musset. 

Că  belşugul  nemuncit  şi  nelucrarea  moleşesc  şi  slăbesc  până  la 
totală  decădere,  este  un  adevăr  prea  cunoscut,  ca  să  mai  ceară  să  se 
insiste  asupra  lui. 

1  Nichilor  Crainic,  Prouiden(a  în  istorie.  —  „Gândirea",  Nr.  1,  1942,  p.  2, 

*  Coti  und  Geist,  II,  p.  393. 

Perspectiva  asupra  bucuriei  şl  durerii  real  resimţite  aici  se  lăr¬ 
geşte  în  chip  nebănuit  Ia  început,  dacă  lucrurile  se  privesc  în  lumina 
eternităţii.  Viaţa  noastră  de  aici  nu  este  întreaga  noastră  viaţă ;  ea 
îşi  are  împlinirea  dincolo,  în  veşnicie.  In  aceasta  se  realizează  desă¬ 
vârşit  absoluta  dreptate  a  lui  Dumnezeu,  în  ea  se  găseşte,  deci,  pe 
deplin  corespondentul  de  justiţie  al  valorii  morale  din  simţirea  şi  ac¬ 
ţiunea  umană  de  aici.  Bucuria  deplină  este  acolo.  Noi  suntem  călă¬ 
tori  spre  veşnicie  şi  dacă  ni  s'ar  da  totul,  toată  mulţumirea,  în  drum 
—  ceeace  ar  însemna  lipsă  completă  de  orice  merit  din  partea  noa¬ 
stră  —  cine  şi-ar  mai  continua  calea?  Iar  dacă  verdictul  răsplătitor 
al  dreptăţii  ar  urma  imediat,  automat  şi  întreg  aici,  după  orice  faptă, 
fiinţele  morale  nu  s’ar  mai  deosebi  cu  nimic  de  fenomenele  naturii, 
prinse  în  înlănţuirea  cauzală  fără  excepţie,  ceeace  echivalează  cu  o 
gravă  atingere  a  libertăţii  şi  meritului,  chiar  cu  totala  nimicire  a  fi¬ 
inţei  morale  însăşi.  Orice  teorie  care  neglijează,  cu  sau  fără  intenţie, 
perspectiva  eternităţii  din  consideraţiile  asupra  poziţiei  omului  în 
lume  şi  destinului  său  —  ceeace  înseamnă  ignorarea  datelor  neîn- 
doioase  ale  revelaţiei  şi  aspiraţiilor  celor  mai  adânci  ale  sufletului 
omenesc  —  este  incompletă  şi  unilaterală. 

Se  recunoaşte  adesea  că  organizarea  generală  a  naturii  poate  fi 
considerată  ca  stând  în  serviciul  vieţii  creaturilor,  dacă  nu  în  totul, 
cel  puţin  în  parte.  Totuşi,  se  obiectează  mai  departe,  in  viaţa  ace¬ 
stora  apar  dureri  atât  de  multe  şi  de  mari,  încât  produc  impresia  că 
autorul  finalităţii  din  natură  are  într'adevăr  cea  mai  bună  intenţie, 
dar  este  limitat  în  înţelepciune  şi  putere  (J.  St,  Mill);  sau  că  înce¬ 
pătorul  procesului  de  evoluţie  a  lumii  n’a  lucrat  în  absolută  libertate 
şi,  astfel,  necesitatea  ori  hazardul  şi-ar  avea  partea  lor  de  contri¬ 
buţie  în  opera  de  organizare  a  universului,  De  aici  urmează  că,  ple¬ 
când  dela  această  lume,  nu  se  poate  conchide  asupra  înţelepciunii, 
bunătăţii  şi  puterii  infinite  ale  lui  Dumnezeu.  Şi  tot  de  aici  un  pesi¬ 
mism  cosmologic,  cum  aflăm  de  ex.  la  Ed.  v.  Hartmann. 

La  acestea  se  adaugă  faptul  că  multe  specii  de  animale,  după 
chiar  constituţia  lor,  se  nutresc  cu  alte  specii  de  animale.  Deci  chiar 
structura  naturii  este  izvor  de  durere.  Lupta  pentru  existenţă  între 
diferite  straturi  ale  naturii  apare  foarte  violentă ;  nenumărate  fiinţe 
sunt  sfâşiate  de  altele,  multe  mor  de  foame,  de  frig  şi  strivite  în  acci¬ 
dente  de  forţele  elementare  ale  naturii.  Pe  scurt,  o  luptă  grozavă 
între  viaţă  şi  moarte,  între  tendinţa  naturală  de  a  satisface  cerinţele 
vieţii  şi  distrugerea  pe  care  inevitabil  o  cauzează,  între  efortul  de  a 

sc  menţine  şi  durerea  care  apare  la  tot  pasul  —  iată  spectacolul  vieţii 
în  natură.  Unde  este  atunci  chipul  bunătăţii  lui  Dumnezeu?  Cu  atât 
mai  mult  cu  cât  atunci  când  ne  referim  la  divinitate,  nu-i  vorba  nu¬ 
mai  de  utilizarea  unui  material  preexistent  pentru  alcătuirea  lumii, 
material  ale  cărui  proprietăţi  particulare  nu  s'ar  fi  putut  schimba, 
ci  este  vorba  de  creare  de  materie  nouă,  de  fiinţe  şi  energie,  ale 
căror  legi  de  existenţă,  comportare  şi  raporturi  întreolaltă  ar  fi  tre¬ 
buit  să  nu  fie  spre  durere.  Şi  dacă  creaţiunea  lumii  nu  răspunde 
vreunei  necesităţi  interne  sau  externe,  ci  s'a  petrecut  aşa  cum  crea¬ 
torul  a  voit  în  perfectă  libertate,  de  ce  a  pregătit  atâta  suferinţă? 

Această  obiecţie,  mereu  repetată  în  nesfârşite  forme,  pleacă  dela 
premisa  că  opoziţia,  adesea  duşmănoasă,  dintre  straturile  inferioare 
şi  cele  superioare  ale  existenţei,  ar  contrazice  puterea  şi  înţelepciunea 
lui  Dumnezeu.  Dar  tocmai  această  premisă  este  departe  de  a  se  impune 
dela  sine,  cum  se  pretinde.  Opoziţia  din  natură  este  şi  un  semn  de 
înţelepciune,  pentrucă  ea  sileşte  pe  toate  vieţuitoarele  să-şi  pună  în 
funcţiune  toate  forţele  şi  să-şi  actualizeze  posibilităţile,  pentru  a  se 
menţine  şi  a  se  desvolta,  fapt  prin  care  ocolesc  pericolul  degenerării. 
Diferitele  planuri  ale  naturii  (anorganic,  vegetal,  animal,  între  care  se 
petrec  necontenite  schimburi)  ilustrează  ideea  unei  ierarhii,  care  a 
prezidat  la  întocmirea  lor  şi  care  na  exclus  opoziţia  dintre  ele,  pentru 
a  nu  omorî  în  germene  orice  tendinţă  de  desvoltare  şi  orice  efort  de 
progres.  Este  aceasta  dovadă  de  neînţelepciune  ?  Ar  fi  fost  mai  bine 
dacă  ar  fi  fost  aşezate  toate  pe  aceeaşi  treaptă  şi  într'o  absolută 
indiferenţă  ? 

Straturile  inferioare  servesc  celor  superioare  i  lumea  anorganică 
celei  organice,  plantele  lumii  animale  şi,  în  aceasta,  vieţuitoarele  infe¬ 
rioare  slujesc  ca  mijloace  de  existenţă  celor  superioare.  Aceasta  este 
traducerea  în  realitate  a  ideii  de  ierarhie.  Ceeace  se  câştigă  pe  o 
anumită  treaptă  a  naturii,  de  ex.  transformarea  de  către  regnul  ve¬ 
getal  a  materiei  anorganice  în  materie  organică,  este  primit  ca  atare 
de  existenţele  de  pe  treapta  superioară,  fără  să  se  mai  reia  procesul 
dela  început.  Se  poate  spune  că  aceasta  este  o  orânduire  neînţe- 
leaptă?  Minunata  ordine  ierarhica  naturală  nu  entuziasmează  pe  un 
mare  număr  dintre  cercetătorii  naturii  ? 

Pe  de  altă  parte,  firea  plantelor  şi  animalelor  nu  este  atinsă  sau 
lovită  în  ceeace  are  esenţial,  în  valoarea  şi  semnificaţia  ei,  prin 
faptul  că  servesc  unele  altora  ca  mijloace  de  existenţă  şi  că  toate 
slujesc  omului,  E  greu  să  ne  închipuim  că  viaţa  ar  fi  fost  suporta- 

bilă,  dacă  absolut  toate  creaturile  ar  fi  fost  puse  pe  acelaşi  plan,  în- 
lăturându-se  orice  ierarhie,  şi  dacă  fiecare  specie,  ba  fiecare  individ, 
şi-ar  trăi  viaţa  într'o  lume  cu  totul  aparte.  Şi  dacă  acest  lucru  este 
de  imaginat  pe  treptele  cele  mai  de  jos  ale  vieţii  organice,  este  im¬ 
posibil  pe  cele  de  sus,  din  cauza  complexităţii  de  acolo. 

Durerea  există,  desigur,  şi  nimeni  nu  se  poate  gândi  serios  s’o 
nege.  Dar  ea  nu  necesită  o  interpretare  pesimistă.  Durerea  este  in¬ 
diciul  îndepărtării  de  starea  normală,  după  cum  plăcerea  este  semn 
de  desfăşurare  normală  a  proceselor  vieţii.  Tendinţa  generală  a  vieţii 
este  acordul  satisfacţiei  subiective  cu  binele  obiectiv,  în  care  se  des- 
voltă,  şi,  în  drumul  ei  spre  acest  ţel  —  ceeace  reprezintă  bunăstarea 
organismelor  şi  asigurarea  desvoltării  şi  perpetuării  lor  —  durerea 
intervine  ca  rezultat  accidental  al  ciocnirii  organismelor  cu  lumea 
exterioară,  nu  ca  ceva  urmărit  pentru  sine.  Nu  există  nicio  dovadă 
că  durerea  ar  fi  voită  de  natură  pentru  ea  însăşi,  dar  apare  ca  ne¬ 
îndoios  că  este  semnal  de  alarmă,  prevenire  în  contra  pericolelor. 
Se  ştie  că  boli  extrem  de  periculoase  sunt  acelea  care  apar  neînso¬ 
ţite  de  durere  la  început,  din  care  cauză  nu  se  pot  lua  măsuri  la 
vreme.  Fără  îndoială  că  durerea  este  şi  rămâne  în  sine  un  rău,  dar 
nu  este  mai  puţin  adevărat  că  ea  stă  în  serviciul  vieţii.  De  îndată  ce 
apare,  e  semn  sigur  al  unui  deranjament  şi  astfel  îndreaptă  forţele 
organice  în  direcţia  restabilirii  echilibrului  vital. 

Existenţa  animalelor  de  pradă  nu  trebue  interpretată  ca  intro¬ 
ducere  de  cruzime  în  orânduirea  naturii.  Cel  care  vorbeşte  de  cru¬ 
zime  în  natură  este  victima  unei  neînţelegeri.  Cruzime  însemnează 
producere  de  rău,  cauzare  de  chinuri  cât  mai  mari  şl  cât  mai  înde¬ 
lungate,  numai  din  plăcerea  pentru  durerea  victimei.  O  astfel  de  cru¬ 
zime  nu  există  în  natură.  Ea  este  o  specialitate  exclusiv  umană.  Omul 
vrea  uneori  să-şi  arate  prin  aceasta  superioritatea.  Intre  animale  însă, 
nici  cel  mai  cumplit  nu  se  „bucură"  de  durerea  prăzii,  ci-şi  urmă¬ 
reşte  exclusiv  satifacerea  trebuinţelor,  nici  nu  urmăreşte  plăcere  în 
consumarea  prăzii,  ca  omul.  Dacă  animalul  ar  urmări  în  hrană  plă¬ 
cerea  şi  nu  numai  obiectul,  atunci  ea,  plăcerea,  ar  putea  să  crească 
şi  să  se  întindă  cu  timpul,  ca  Ia  om,  ceeace  la  animale  nu  este 
cazul,  întrucât,  în  aceeaşi  specie,  nu  se  observă  vreo  rafinare  pro¬ 
gresivă  a  „metodelor"  de  prindere  şi  consumare  a  prăzilor.  Ceeace 
în  natură  apare  unora  ca  cruzime,  intră  în  ordinea  după  care  infe¬ 
riorul  serveşte  superiorului  ca  mijloc  de  existenţă,  pentru  ca  supe¬ 
riorul  să  fie  lăsat,  în  cadrul  teleologic,  în  vederea  unor  forme  mai  înalte 
de  existenţă. 

Buna  înzestrare  a  animalelor  de  pradă  cu  mijloace  potrivite 
pentru  a  prinde  cât  mai  sigur  pe  cele  cu  care  se  hrănesc  şi  a  ter¬ 
mina  cât  mai  repede  cu  ele  (forţă,  rapiditate,  dinţi  mari  şi  puternici, 
ghiare,  etc,)  nu  trebue,  de  asemenea,  să  se  considere  drept  cruzime. 
Rău  ar  fi  dacă  aceste  vieţuitoare  ar  fi  insuficient  înzestrate  şi  astfel 
s'ar  prelungi  inutil  durerea  prăzii.  Aici  mai  trebue  adăugat  şi  aceea 
că  structura  fiziologică  a  vieţuitoarelor  care  servesc  de  hrană  altora 
este  în  aşa  fel  că,  în  faţa  pericolului  inevitabil,  de  multe  ori  sunt 
cuprinse  de  o  anume  paralizie,  prin  care  simţirea  durerii,  dacă  nu 
se  anihilează  cu  totul,  se  reduce  totuşi  la  minimum.  De  aici  se  vede 
iarăşi  că  în  natură  nu  se  lucrează  în  direcţia  cruzimii. 

Animalul,  apoi,  nu  sufere  în  faţa  morţii,  prin  conştiinţa  apro¬ 
pierii  acesteia,  pentrucâ  nu  ştie  că  moare.  Acest  fel  de  suferinţă  este 
absent  din  natură.  Atribuirea  acestei  suferinţe  ş*  animalelor  este  fan¬ 
tezie  şi  literatură. 

Moartea  violentă  prin  accidente  şi  sfâşiere,  atât  de  des  întâlnită 
în  natură,  nu  contrazice  nici  ea,  în  măsura  în  care  se  crede,  firea 
animalelor.  Bătrâneţii,  cu  întregul  ei  cortegiu  de  dureri  şi  neputinţe, 
deci  unei  morţi  lente,  este  preferabilă  o  moarte  care  răpeşte  pe  ne¬ 
aşteptate  şi  dintr’odată  din  viaţă.  Moartea  violentă  este  însoţită  de 
mai  puţine  şi  mai  scurte  dureri  decât  moartea  naturală.  Aceasta  la 
animale,  care  trăesc  numai  în  prezent  şi  cărora  lâncezeala  bătrâneţii 
nu  le  este  prin  nimic  compensată.  Altfel  se  prezintă  situaţia  la  om, 
care,  prin  spirit,  îşi  retrăieşte,  mai  ales  la  bătrâneţe,  întregul  său 
trecut  şi  tot  aşa  poate  să  retrăiască  trecutul  de  cultură  şi  fapte  mari 
al  omenirii,  să  se  reîncălzească  la  flacăra  idealului  care  stăpâneşte 
pe  contimporani  şi  să  treacă,  peste  clipă,  în  veşnicia  sa  proprie  şi 
în  destinul  neamului  său.  Prin  toate  acestea,  slăbiciunea  din  faza  ul¬ 
timă  a  vieţii  se  compensează  până  la  a  nu  mai  fi  o  povară  de  nesu¬ 
portat.  La  om,  aşa  dar,  nu  se  poate  face  abstracţie  de  valoare  mo¬ 
rală  şi  de  nemurire,  ca  la  animale. 

Capacitatea  animalelor  de  simţire  a  durerii  este  extrem  de 
redusă  în  raport  cu  a  omului.  La  om,  durerea  este  mult  adâncită 
prin  elementul  spiritual  şi  ascuţită  prin  structura  foarte  complicată 
a  sistemului  nervos,  cu  deosebire  prin  fineţea  ţesuturilor  şi  funcţiunii 
creerului,  In  comparaţie  cu  a  omului,  durerea  animalului  este  super¬ 
ficială  şi  redusă  la  prezent,  necomplicată  prin  conştiinţă,  prin  ra¬ 
portări  la  trecut  şi  viitor,  prin  griji  şi  reflexiune.  Durerea  omului 
pentru  pierderea  unui  braţ  sau  a  unui  ochiu,  de  ex„  se  continuă  toată 

viaţa.  Uneori,  soarta  unui  animal  este  într’adevăr  tristă,  dar  numai 
după  cum  o  vedem  noi,  nu  după  cum  este  simţită  dinăuntrul  lui,  A 
face  din  animale  subiecţi  cuprinşi  de  dureri  sufleteşti  şi  de  disperare 
în  faţa  primejdiilor  nimicitoare,  cum  se  petrece  în  viaţa  omului,  este 
sentimentalism  uman,  nu  oglindă  a  realităţii. 

In  sfârşit,  atunci  când  se  vorbeşte  de  durerea  din  lumea  ani¬ 
mală,  nu  trebue  să  se  uite  că,  în  comparaţie  cu  momentele  de  bună¬ 
stare,  ea  nu  este  decât  „un  fenomen  secundar,,,  şi  nu  ocupă  în  exi¬ 
stenţa  animalului  decât  o  durată  foarte  restrânsă".1  Stările  de  plăcere 
depăşesc  cu  mult  pe  cele  de  durere,  aşa  încât  a  te  sprijini  numai  pe 
acestea  din  urmă,  pentru  a  face  consideraţii  cu  pretenţie  de  valabi¬ 
litate  generală  asupra  vieţii  animale,  este  un  procedeu  arbitrar. 

Dacă  durerea  este  mijloc  de  prevenire  a  organismului  în  contra 
răului  care  îl  ameninţă,  la  ce  mai  serveşte  continuarea  durerii  când 
boala  este  nevindecabilă  ?  —  Mai  întâi,  este  foarte  greu  de  ştiut  dacă 
in  realitate  boala  este  nevindecabilă  sau  nu.  Au  fost  atâtea  cazuri 
care  au  contrazis  credinţe  vechi  în  această  privinţă.  Iar  dacă  du¬ 
rerea  ar  înceta  de  îndată  ce  boala  intră  în  stadiul  în  care  nu  mai 
poate  fi  vindecată,  care  ar  fi  starea  sufletească  a  bolnavului  (luând 
în  considerare  aici  pe  om),  ştiindu-se  definitiv  condamnat?  Afară  de 
aceasta  —  şi  aici  intră  toate  vieţuitoarele  —  există  o  ordine  gene¬ 
rală  a  lumii,  în  care  durerea  naturală  serveşte  conservarea  vieţii ; 
iar  înlăturarea  durerii  în  cazuri  speciale,  când  nu  ar  mai  fi  de  folos, 
echivalează  cu  o  suspendare  parţială  a  legii  generale,  cu  o  inter¬ 
venţie  exterioară  nemijlocită  în  mersul  natural  al  fenomenelor,  deci 
cu  o  minune.  Minune  însă  nu  se  săvârşeşte  decât  atunci  când  sunt 
motive  care  depăşesc  naturalul.  Altfel,  cazurile  particulare  rămân 
subordonate  întocmirii  de  ansamblu. 

Ce  rost  pot  să  aibă  paraziţii  şi  gângăniile,  care  ne  produc  atâta 
desgust  ?  (Paulsen,  Inirod.  în  filos.).  De  ce  există  organe  rudimentare 
fără  nicio  utilitate,  ca  unii  muşchi  ai  urechii  omeneşti  sau  sfârcu¬ 
rile  la  bărbaţi,  ba  chiar  periculoase  unele,  ca  apendicele?  (Hăckel, 
Die  Weltrătsel). 

Acestea  sunt  declarate  dintru  început  şi  în  chip  dogmatic  fără 
rost.  Dar  unde  este  dovada  că  sunt  într’adevăr  fără  rost,  în  orice 
privinţă  ?  O  astfel  de  dovadă  nu  poate  aduce  nimeni,  iar  dacă  nu 
poate,  unde  mai  este  temeiul  atât  de  puternic  al  criticii  ?  Cu  atât 
mai  mult,  cu  cât  cunoaşterea  noastră  despre  natură  şi  despre  om 


1  A.  Ott,  Le  probleme  du  mal,  1888,  p.  228. 

mai  are  să  parcurgă  un  drum  nespus  de  lung  în  comparaţie  cu  por¬ 
ţiunea  pe  care  a  parcurs-o  până  în  prezent. 

Organele  rudimentare  pot  primi  o  explicaţie,  dacă  nu  ne  încă- 
păţinăm  să  stăm  pe  poziţia  utilităţii  prezente.  De  altfel,  partizanii 
evoluţionismului  nici  n'ar  trebui  să  obiecteze  nimic  în  contra  acestor 
organe,  căci  dacă  acum  nu  mai  îndeplinesc  nicio  funcţiune,  vor  fi 
îndeplinit  odată.  Abstracţie  făcând  de  acest  lucru,  în  viaţa  din  na¬ 
tură  există  o  tendinţă  spre  unitate,  vizibilă  în  schemele  generale  de 
organizare  a  vieţuitoarelor  şi  în  folosirea  aceluiaşi  mijloc  pentru  mai 
multe  scopuri.  De  pildă,  cele  două  sexe  se  desvoltă  din  ouă  ase¬ 
mănătoare,  aproape  identice,  numai  că,  Ia  un  sex,  unele  caractere  şi 
organe  ajung  la  o  desvoltare  mai  mare  şi  devin  predominante,  altele 
la  una  mai  mică  şi  rămân  în  stare  de  rudiment,  şi  invers.  Prezenţa 
lor  la  amândouă  sexele,  în  stare  de  funcţionare  sau  nu,  este  semnul 
unităţii  de  procedeu  în  natură  şi  ai  unităţii  genului. 

Fireşte,  se  poate  spune  că  unele  întocmiri  ne  par  nouă  fără 
rost  sau  că  ne  sunt  acum  nefolositoare  sau  chiar  că,  în  anumite  îm¬ 
prejurări,  ne  sunt  păgubitoare,  dar  aceasta  nu  ne  îndreptăţeşte  să 
susţinem  că  şi  dintr’un  punct  de  vedere  care  ne  depăşeşte,  din  orice 
punct,  ele  apar  tot  aşa.  Posibilităţile  atât  de  limitate  de  investigaţie 
îndepărtată  şi  de  cunoaştere  ale  omului,  nu  justifică  emiterea  de  ju¬ 
decăţi  definitive  asupra  pretinselor  disteleologii  din  lume.  Poate  omul 
să  rezolve  toate  enigmele  ?  Sau  poate  pretinde  să  i  se  acorde  pu¬ 
terea  de  a  le  rezolva  fără  rest  ?  E  posibil  să  existe  scopuri  şi  rosturi, 
de  mare  însemnătate,  acolo  unde  omul  nu  le  vede  şi  nu  le  poate 
vedea,  cel  puţin  deocamdată.  Aşa,  multă  vreme  nu  s’a  cunoscut 
rostul  de  o  importanţă  covârşitoare  al  glandei  tiroide,  de  ex.,  şi  s'a 
socotit  a  fi  numai  răufăcătoare,  producătoare  de  guşă.  Pentru  ca 
unele  organe  să  fie  declarate  fără  rost  sau  păgubitoare,  ar  trebui  să 
se  ştie  cu  preciziune  dacă  îndeplinesc  sau  nu  vreo  funcţiune  utilă  — • 
chiar  dacă  nu  necesară  —  vieţii.  Că  nu  are  absolut  nici  o  funcţiune, 
nu  se  poate  spune  despre  niciun  rudiment  şi  cu  atât  mai  puţin 
despre  un  organ  ceva  mai  desvoltat.  Dimpotrivă,  istoria  ştiinţei  na¬ 
turale,  în  care  se  fac  progresiv  cunoscute  raţiuni  de  existenţă  fie  ale 
unor  fiinţe,  fie  ale  organizării  lor  interioare,  ne  face  să  credem  că 
se  va  descoperi  odată  funcţiunea  specifică  sau  rostul  fiecăreia.  In 
orice  caz,  ipoteza  dela  care  pleacă  orice  cercetător,  aceasta  este. 
Mereu  se  descopere  că  unele  vietăţi,  chiar  dintre  cele  mai  neînsem¬ 
nate,  cărora  nu  li  s'a  acordat  nicio  atenţie,  joacă  un  rol  de  seamă 

xn  economia  vieţii  de  pe  glob,  cum  ar  fi  de  pildă  diferite  bacterii 
in  procesele  de  fermentaţie. 

In  această  ordine  intră  şi  paraziţii,  cu  deosebire  bacteriile.  Cele 
mai  multe  dintre  ele  sunt  duşmani  ai  organismelor  superioare  şi  produc 
atâtea  boli.  Rostul  lor  s'ar  putea  înţelege  în  cadrul  luptei  pentru  exis¬ 
tenţă  din  natură.  Prin  această  luptă  pare  să  se  menţină  un  echilibru 
Intre  diferitele  specii,  ca  niciuna  să  nu  ajungă  la  preponderenţă  exclu¬ 
sivă.  Tot  ea  sileşte  organismele  să  fie  mereu  atente,  să-şi  ia  toate 
măsurile  de  apărare,  să-şi  desvolte  şi  organizeze  toate  puterile  de 
rezistenţă.  Ne  îndoim  că  s’ar  putea  numi  înţeleaptă  întocmirea  na¬ 
turii,  dacă  n'ar  oferi  vieţii  decât  condiţii  din  cele  mai  favorabile  ce 
se  pot  imagina  şi  nicîun  pericol.  Şi  tot  aşa  ne  îndoim  că  igiena 
umană,  de  pildă,  ar  fi  făcut  progresele  pe  care  le-a  făcut,  că  fru¬ 
museţea  vieţii  omeneşti  şi  cultura  în  general  ar  fi  fost  aceleaşi  sau 
chiar  mai  bune,  dacă  n'ar  fi  pândite  de  nici  o  boală  sau,  în  genere, 
de  nicio  primejdie.  Reinhold  observă  că  aproape  toate  descoperi¬ 
rile  şi  invenţiile  moderne,  progresul  pe  atâtea  căi,  rafinarea  vieţii, 
într’un  cuvânt  ceeace  numim  cultură  modernă,  se  datoresc  nevoii 
de  a  înlătura  greutăţi  sau  incomodităţi  din  viaţă.1  Mai  departe,  mi¬ 
crobii  nu  lucrează  numai  spre  suprimarea  vieţii,  ci  stau  şi  în  servi¬ 
ciul  ei.  In  deosebi  este  cunoscut  rolul  microorganismelor  în  procesele 
de  fermentaţie  şi  în  nutriţie,  la  plante  şi  la  animale.  De  aceea  Svetlov 
zice  că  „răul  bacteriilor  se  compensează  şi  cu  folosul  lor,  în  aşa  mă¬ 
sură,  că  noi  dacă  n'am  muri  poate  fără  ele,  apoi  nici  n’am  putea  trăi"/1 

In  general,  multe  disarmonii  dispar,  dacă  se  privesc  dintr'un 
punct  de  vedere  mai  înalt.  Aşa  este  şi  cu  disarmoniile  lumii,  dacă 
nu  sunt  văzute  numai  în  perspectivă  strict  utilitaristă. 

Formaţiunile  monstruoase  se  pot  explica,  admiţând  că  în  lume 
are  şl  întâmplarea  un  câmp  de  acţiune.  Astfel  pot  să  apară  monştrii, 
care  sunt  însă  totdeauna  aparlţiuni  singulare,  tipul  speciei  menţi- 
nându-se  nealterat.  Monştrii  nu  se  perpetuiază.  Aceasta  însemnează 
că  alături  de  legile  biologice,  care  activează  regulat,  intervin  sau  se 
încrucişează  uneori  şi  factori  streini  de  ele,  producându-le  deviaţii, 
dar  nu  nimicindu-le.  Acestea  însă  nu  sunt  devieri  şi  disteleoîogii 
fiinţiale,  ci  numai  accidentale  şi  aparente. 

Nu  este  contradictoriu  să  se  admită  pentru  acestea  şi  un  tâlc 
moral.  Ele  ar  putea  avea  rostul  să  aducă  aminte  fiinţelor  raţionale, 


1  G,  Reinhold,  Der  alte  and  der  nene  Glaabe,  1908,  p.  74. 
s  învăţătura  creştină  I  (trad.  rom.  Chlşiniu  1935),  p.  472. 

prin  imagini  concrete  şi  impresionante,  până  unde  merge  diformarea 
şi  degenerarea  in  unele  cazuri  de  abatere  dela  legile  biologice  şi 
morale. 

De  ce  nesocotita  risipă  de  germeni  de  viaţă  în  înmulţire,  cum 
este  împrăştierea  fără  sens  de  seminţe  la  plante  şi  animale?  Natura 
procedează  aici  ca  vânătorul  care  ar  împuşca  orbeşte  în  toate  direc¬ 
ţiile,  cu  milioane  de  alice,  pentru  ca  să  vâneze  un  iepure  (F.  A. 
Lange,  Geschichte  des  Materialismus,  II). 

Asemănarea  aceasta  nu-i  valabilă  decât  în  aparenţă.  Vânătorul 
nu-şi  procură  arma  şi  gloanţele  cu  uşurinţa  cu  care  natura  crează 
germenii  de  viaţă.  Pentru  natură,  procedeul  ei  este  mijlocul  cel  mai 
simplu  pentru  a  asigura  menţinerea  vieţii.  Totodată,  seminţe  fiind 
extrem  de  multe  şi  posibilităţi  de  a  se  desvolta  deplin  mai  reduse,, 
prin  lupta  pentru  existenţă  se  selecţionează  indivizii  cei  mai  apţi 
pentru  viaţă  şi  pentru  continuarea  speciei,  cei  slabi  rămânând  ca 
mijloace  de  existenţă  pentru  alte  vieţuitoare.  Mai  departe,  dacă  luăm 
in  considerare  întreaga  viaţă  din  lume  şi  ajutorul  reciproc  pe  care 
şi-l  dau  diferitele  soiuri  de  vieţuitoare  —  fără  să  urmărească  inten¬ 
ţionat  aceasta  —  atunci  suntem  pe  punctul  de  a  înţelege  cât  de  im¬ 
portantă,  chiar  necesară,  este  „risipa"  de  miliarde  de  flori  şi  seminţe 
şi  înmulţirea  fără  număr  a  micilor  vietăţi  de  pe  pământ  sau  din  apă. 
Cum  pe  drept  observă  Mausbach,  acuza  de  risipă  din  aceste  domenii 
este  mai  degrabă  expresia  unei  valorificări  utilîtariste  umane  şi  limbaj 
al  sentimentalismului,1  ca  şi  cum  ar  fi  vorba  de  ceva  câştigat  cu. 
trudă  şi  cu  bani  şi  apoi  nebuneşte  împrăştiat. 

Cum  s'a  mai  amintit,  unor  filosofi  nu  le  place  nici  chipul  în 
care  este  organizată  planeta  noastră.  Ce  rost  au  zonele  pustii,  ne¬ 
sănătoase  şi  nelocuibile  ?  „Se  poate  face  abstracţie,  zice  Paulsen,  de 
întinsele  zone  polare  şi  de  întinsele  suprafeţe  ocupate  de  mare;  cele 
dintâi  pot  fi  îndreptăţite  printr'o  necesitate  cosmică,  cele  de  al  doilea 
prin  consideraţii  teleologice  asupra  raporturilor  climaterice  dintre 
continente,  şi  apoi  nici  ele  nu  sunt  fără  viaţă.  Dar  la  ce  serveşte 
brâul  enorm  de  pustietate,  care  brăzdează  cele  două  continente  mari 
din  lumea  veche?" 2  Şi  Paulsen  ne  oferă  îndată  soluţia,  pe  care  în¬ 
ţelepciunea  divină  n’a  fost  în  stare  s’o  afle :  „Nu  se  putea  evita  Sa- 
hara?  Se  pare  că  fără  mare  osteneală;  dacă  golful,  care  pătrunde 


1  Jos,  Mausbach,  Daseiti  und  IVesc/î  Gottes,  II,  p,  243 — 244, 

2  Fr.  Paulsen,  Introducere  in  filosofie  (tr,  rom.  ed,  IlI-aJ,  p,  242. 

în  ţărmul  de  nord  al  Africel  din  faţa  Italiei  ar  fi  adâncit  cu  vreo 
câteva  sute  de  mile  şi  dacă  s'ar  ramifica  cu  coaste  variate,  ca  o  a 
doua  mare  Mediterană,  cam  în  felul  mării  Baltice,  dacă  pe  lângă 
aceasta  sar  fi  dat  munţilor  acestui  continent  nemlădios  altă  poziţie 
şi  ramificare,  s'ar  fi  câştigat  cu  aceasta  o  întreagă  lume  nouă".1 

Mai  întâi  trebue  să  observăm  aici  că  diferitele  sfere  ale  pla¬ 
netei  noastre  nu  sunt  atât  de  bine  cunoscute,  încât  să  ne  putem  pro¬ 
nunţa  cu  competenţă  şi  fără  frică  de  a  greşi  asupra  fiecărei  porţiuni 
de  ce  este  aşa  şi  nu  altfel.  Aceasta,  dacă  avem  în  vedere  starea 
actuală  a  pământului.  Cum  însă  el  este  în  devenire,  diferitele  zone, 
locuite  sau  nu  acum,  îşi  vor  fi  având  rostul  lor  in  întreg,  în  orice 
caz  sunt  determinate  de  legile  generale  de  evoluţie  şi  de  poziţia  pla¬ 
netei  în  raport  cu  toate  celelalte  corpuri  cereşti.  Că  pământul  n'ar 
fi  potrivit  pentru  viaţă,  nu  se  poate  spune,  când  nenumărate  specii 
trăiesc  pe  tot  întinsul  lui  şi  până  în  adâncurile  nepătrunse  ale  ocea¬ 
nelor.  Dacă  nu  toată  suprafaţa  pământului  satisface  pretenţiile  este¬ 
tice  ale  unor  filosofi,  nu  trebue  să  ne  tulbure,  pentrucă  nimeni  nu 
poate  dovedi  că  acestea  sunt  justificate.  Şi  iarăşi,  dacă  nu  tot  pă¬ 
mântul  este  atât  de  potrivit  vieţii  omului,  încât  să-l  încânte  pe  acesta 
sub  toate  raporturile  —  să-i  satisfacă  chiar  capriciile  —  îşi  are  o 
raţiune  mai  înaltă  decât  utilitatea  imediată.  Pământul  desvoltă  în 
om,  prin  toate  lucrările  ce  i  le  cere  şi  prin  riscurile  ce  i  le  prezintă, 
puterea  de  a  susţine  un  efort  sistematic,  curaj,  îndrăsneală,  eroism. 
Este  acesta  un  lucru  fără  importanţă  ?  Ar  fi  fost  mai  bine  dacă  pă¬ 
mântul  ar  ii  dat  omului  totul  de-a-gata,  în  gură?  Popoarele  care 
n’au  fost  silite  să  susţină  un  efort  ordonat,  au  creat  ele  ceva  de 
seamă  ? 

De  ce  catastrofele  (cutremure,  trăsnete,  incendii,  vulcani,  ura¬ 
gane)  care  strivesc  cu  aceeaşi  indiferenţă  buni  şi  răi,  mari  şi  mici, 
fără  nici  o  alegere?  (Bitchner,  Kraft  und  Stoff).  —  Desigur  nimeni 
na  se  poate  gândi  să  spună  că  acestea  ar  fi  în  sine  bune.  Dar  oare 
efectul  pe  care  îl  produc  asupra  omenirii  nu  este  de  o  importanţă 
considerabilă  ?  Ele  slujesc,  în  proporţii  mărite,  aceeaşi  cauză  pe  care 
o  slujesc  durerea  şi  suferinţa.  Ele  priiejuesc  acţiuni  eroice,  care 
ridică  valoarea  morală,  ţin  conştiinţa  mereu  trează  şi  aduc  tuturor 
aminte  că  în  orice  moment  moartea  poate  veni  pe  neaşteptate  şi  astfel 
să  fie  pregătiţi  totdeauna  pentru  viaţa  de  dincolo.  In  ce  priveşte  pe 


ţ  Idem,  p.  242 — 243, 

victime,  deplângându-le,  nu  putem  şti  totuşi  dacă  Dumnezeu  nu  pune 
în  cumpăna  judecăţii  sale  violenţa  morţii  lor,  ca  ceva  în  favoarea 
lor,  spre  deosebire  de  judecata  celor  care  au  avut  toată  vremea  să 
se  pregătească  în  linişte. 

Mai  mare  decât  imperfecţiunile  şi  răul  din  lume  este  răul  moral. 
El  se  întinde  foarte  departe  şi  consecinţele  lui  sunt  incalculabile.  Dar 
cum  originile  lui  se  găsesc  în  voinţa  liberă  a  omului,  iar  nu  în 
creaţie  şi  în  desfăşurarea  naturii  ca  natură,  rezolvarea  problemei 
lui  aparţine  altei  linii  de  idei,  decât  aceea  care  ne  interesează  aici. 

Concluzie.  Alături  de  frumuseţe,  care  încântă  fără  rezerve  şi 
•de  orânduire,  reflectând  o  înţelepciune  fără  margini,  lumea  cuprinde 
şi  imperfecţiuni,  tocmai  pentrucă  este  lume,  este  creatură,  iar  nu 
creatorul  absolut.  Lipsurile  şi  mărginirile  lumii  însă  nu  constituesc 
o  contradicţie  cu  fiinţa  ei,  dimpotrivă,  sunt  urmări  necesare  ale 
acesteia.  In  niciun  caz,  nu  sunt  piedeci  de  netrecut  pentru  înţele¬ 
gerea  finalităţii,  care  străbate  lumea  şi  care  vorbeşte  despre  înţelep¬ 
ciunea  şi  bunătatea  divină,  Intr'o  măsură,  lumea  reoglindeşte  per¬ 
fecţiunea  divină,  într'alta  trebue  să  înfăţişeze  şi  depărtarea  ei  de 
absoluta  plinătate  fiinţială  a  creatorului  ei.  Obiecţiile  care  se  for¬ 
mulează  în  contra  infinitei  înţelepciuni  divine,  plecându-se  dela  im¬ 
perfecţiunile  lumii,  nu  se  pot  menţine  până  la  capăt,  dacă  se  exami¬ 
nează  cu  seriozitate  şi  in  plină  libertate  a  spiritului  faţă  de  idei  pre¬ 
concepute  sau  faţă  de  necredinţă.  Neajunsurile  din  lume,  adesea 
ostentativ  reliefate,  îşi  pot  găsf  o  explicaţie  în  cadrul  planului  general 
al  lumii  şi  se  i  vesc  cauze  mai  înalte  decât  utilitatea  nemijlocită.  E 
drept  că  nu  totdeauna  putem  pătrunde  cu  raţiunea  rostul  lor  adânc, 
dar  este  suficient  să  descoperim  că  între  existenţa  lor  în  lume  şi  în¬ 
ţelepciunea  creatoare  nu  poate  fi  contradicţie.  Mai  departe  decât 
atâta,  ar  fi  o  prezumţie  nemăsurată  să  pretindem  să  turnăm  în  cu¬ 
pele  mărginitei  noastre  înţelegeri  întreaga  realitate  şi  toate  detaliile 
planului  creaţiei  ei.  Căci  cine  a  sondat  adâncimea  „bogăţiei  şi  a 
înţelepciunii  şi  a  ştiinţei  lui  Dumnezeu?  Cât  sunt  de  nepătrunse  ju¬ 
decăţile  lui  şi  cât  de  necurmate  caile  lui  I  Cine  a  cunoscut  gândul 
Domnului  sau  cine  a  fost  sfetnicul  lui?,..  Pentrucă  dela  el  şi  prin  el 
şi  întru  el  sunt  toate”  (Rom,  11,  33 — 36). 

(5 

Profesor  la  Academia  teologică  „Andreiană" 

Una  din  problemele  cele  mai  desbătute  în  ştiinţa  şi 
filosofia  contimporană  este  problema  timpului.1  Problemă 
pe  cât  de  subtilă,  pe  atât  de  capitală;  subtilă  din  pricina 
naturii  fluide,  vii  şi  aproape  misterioase  a  timpului;2  ca¬ 
pitală,  întrucât  timpul  este  alvia  în  care  se  desfăşoară  în 
mod  necondiţionat  toate  fenomenele  existenţei  şi  în  con¬ 
secinţă  noţiunea  timpului  constitue  premisa  celor  mai  multe 
ştiinţe,  în  special  a  acelora  care  au  de  obiect  devenirea 
şi  desvolfarea  realităţilor.3  Ba  mai  mult;  „Problema  tim¬ 
pului  este  problema  fundamentală  a  existenţei  umane",4 

De  aceea,  nu-i  de  mirare  că  omenirea  a  cheltuit  atâta 
energie  spirituală  în  încercarea  de  a  rezolvi  această  pro¬ 
blemă.  Tot  atât  de  veche  ca  şi  gândirea  umană  însăşi, 
problema  timpului  comportă  în  sine  reflecţii  subtile  şi  com¬ 
plexe  şi  a  atras  în  jurul  ei  discuţii  interesante  şi  pasionate. 
Mai  ales  cu  privire  la  natura  timpului  s’a  ridicat  şi  des- 
bătut  grava  întrebare  metafizică :  posedă  timpul  o  realitate 
obiectivă  sau  numai  una  subiectivă?  „Problema  timpului 
a  fost  aproape  în  mod  constant  în  actualitatea  gândirii 
europene.  Nu  este  filosof  sau  om  de  ştiinţă  european,  ba 
chiar  şi  extr a- european,  mai  de  seamă,  care  să  nu  fi  re¬ 
flectat  asupra  acestei  probleme".5 6 


1  Bernea  Erne&l :  Timpul  la  ţăranul  român.  Bucureşti,  1940,  p,  7. 

2  Idem  ibidem,  p.  15, 

3  Bour  Ludwig:  Melaphysik.  3.  Auflage.  Miinchen  (Kosel  u,  Pustetj  1935 
p.  134  şi  138. 

4  Berdlaef!  Nicolas :  Cinq  meditations  sur  l'existence.  Trad.  du  russe  par 

Irene  Vilde-Lot,  Paris  (F.  Aubier)  1936,  p,  133. 

6  Rădalescu-Motru :  Timp  şi  destin.  Bucureşti,  1940,  p,  53, 


350 


REVISTA  TEOLOGICA 


Importanţa  şi  complexitatea  problemei  face  ca  cerce¬ 
tările  în  jurul  timpului  să  fie  multiple.  Timpul  „a  fost 
privit  în  toate  perspectivele,  a  fost  împărţit  şi  catalogat, 
în  toate  chipurile".1 

Ca  toate  problemele  mari,  problema  timpului  nu-i  o 
problemă  fixa  şi  inertă ;  dimpotrivă,  ea-i  în  plin  pro¬ 
gres,  determinat  de  direcţia  şi  evoluţia  culturii  epocei  res¬ 
pective,  a  cărei  pecete  caracteristică  o  poartă;  bineînţeles, 
afară  de  cazul  când  minţi  excepţionale  îi  dau  un  avânt 
deosebit. 

Esenţială  în  ştiinţă  şi  filosofie,  problema  timpului  este 
şi  mai  importantă  în  religie  şi  mai  ales  în  creştinism.  „Mis¬ 
terul  penitenţei  şi  al  absoîuţiunii,  misterul  morţii  şi  al  în¬ 
vierii,  misterul  scopului  ultim  şi  al  Apocalipsei.  nu-s  alt¬ 
ceva  decât  misterul  timpului,  misterul  trecutului,  prezen¬ 
tului  şi  viitorului".2  De  felul  rezolvirii  ei,  mai  ales  sub 
raport  practic,  depinde  soarta  noastră  în  viaţa  aceasta  şi’n 
cea  de  dincolo. 

Importanţa  deosebită  a  problemei  şi  acuta  ei  actuali¬ 
tate,  legitimează  îndeajuns  întreprinderea  prezentului  studiu. 
Dintru  început  mărturisesc  că  nu  urmăresc  să  dau  o  ex¬ 
plicaţie  definitivă  şi  nici  nu  încerc  o  teorie  sau  o  filosofie 
a  timpului,  ci  numai  o  privire  asupra  naturii  şi  valorii 
timpului  sub  unghiul  concepţiei  creştine  despre  lume  şi 
viaţă,  singurul  în  stare  să  ducă  la  o  deslegare  sănătoasă  şi 
fericită  a  problemei  timpului. 

Observaţia  internă  profundă  ne  procură  experienţa  ne¬ 
mijlocită  a  timpului.3  Noi  experiem  timpul  în  fiinţa  noas¬ 
tră  cea  mai  lăuntrică,  în  sâmburele  central  al  conştiinţei 
noastre,  în  eul  nostru ;  timpul  are  un  caracter  intrasubi- 
ectiv  şi-l  experiem  ca  un  mod  al  existenţei  noastre.  Dacă 
ne  reculegem  în  noi  înşine,  simţim  întru  câtva  cum  ne  trece 
timpul.  Foarte  plastic  se  exprimă  în  această  privinţă  Ale- 


1  Iontscu  P.  Petra;  Fenomenologia  ritmurilor  istorice.  Gândirea,  Anul  XX 
Nr.  10,  Dec,  1941,  p,  535, 

2  Berdiaeff ;  O,  c,  p.  138  sq. 

3  Cf,  Giyssr:  Lehrbuch  der  allgemeinen  Psychologie.  Miinster  i.  Westf.  (H, 
SchoninghJ  1920.  H.  B.  p.  159, 

rxis  Carrel,  când  zice:  Avem  „impresia  nedefinită  a  unui 
lucru  care  curge  pe  tăcute  în  noi  şi  la  sitprafaţa  căruia 
plutesc  stările  noastre  de  conştiinţă,  ca  petele  de  lumină 
ale  unui  proiector  electric  pe  apa  unui  fluviu  întunecat".1 
Cu  toate  acestea,  natura  intimă  şi  adâncimea  metafizică  a 
timpului  foarte  anevoie  o  putem  sesiza  cu  raţiunea.  Ca 
ceva  ce  face  parte  integrantă  din  viata  noastră,  timpul  este 
o  realitate  care  —  ca  şi  viaţa  —  scapă  puterii  de  pătrun¬ 
dere  a  raţiunii  şi  se  opune  sistematizării  intelectuale ;  este 
ceva  trăit,  dar  nu  poate  fi  nicidecum  exprimat  şi  definit 
in  esenţa  sa,  încă  fericitul  Augustin  a  atras  atenţiunea 
asupra  acestui  fapt,  observând  că  —  deşi  noţiunea  lui  e 
aşa  de  familiară  —  este  foarte  greu  a  şti  ce-i  timpul  în 
sine;  el  zice:  „Ce-Î  deci  timpul?  Dacă  nu  mă  întreabă 
nimenea,  ştiu.  Dacă  vreau  să  explic  celui  ce  'ntreabă,  nu 
ştiu".2  Acelaşi  lucru  îl  mărturisea  mai  înainte  Plotin, 
când  zice:  „Timpul  este  invizibil  şi  insesizabil".3  Căutând 
să  explice  oarecum  acest  fapt,  Isidor  Pelusiotul  se  exprimă 
în  modul  următor:  „Timpul,  parte  a  sburat;  parte,  când 
se  pare  că-i  de  faţă,  se  ţine  ascuns  ;  parte,  când  e  aşteptat 
până  acum,  trece.  Căci  după  cum  năvala  vehementă  a 
apei  îngădue  foarte  puţin  a  distinge  sensul  ei  cert  (căci 
răpeşte  luarea  aminte  prin  repeziciunea  ei),  în  acelaşi  mod, 
ba  chiar  poate  şi  mai  mult,  năvala  timpului  care  zoreşte 
spre  sfârşit,  curge  uşor,  însă  nearătând  oamenilor  nimic 
•clar  şi  fix,  rămâne  ca  umbrele  visurilor".4  In  acest  sens, 


1  Omul,  fiinţa  necunoscută.  TradL  de  Liă  Busuioceanu.  Ed,  II.  Bucureşti, 
1939,  p,  186. 

8  Confess.,  lib.  XI.  cap.  ii,  n.  I7.  Wigne,  P.  L.,  32  col.  8’6:  Quid  ergo  est 
tempus?  Si  nemo  *x  me  quaerat,  scio,  Si  quaerenli  explicare  veUm,  nescio“. 

*  Enneades  III,  cap.  VII,  n.  1.  Texte  6tabli  et  traduit  par  Emile  Brenier.  Paris 
t„Les  belles  lettres")  1925,  p,  127. 

'  Epistole,  cartea  111,  Epist.  CLXXI  1.  Migne,  P.  G,,  78.  col.  864  sq. : 
„Ton  xpovou  ro  (tiv  ctTt^Trrrj,  to  5â  7ţ«ps:vat  ooxobv  Xavtkcvsc,  z a  21  ţiiXAov 
In  jrpcKîooy.d>|i£Vov  Tzxpâpyrszca,  KaMîtsp  7xp  noxroţ  aooSox  £{ip.rt  dţv  dx-ptpfj 
txfo&rpiv  iaurîj;  oo  ai»7'/o)pî'  Stsqvws&ijvat  (rcpoatpsîtat  7 ap  rrj  ijJnjn  djv 
xaiavorjatv),  oozo  raya  SI  izXioo,  yj  toO  xpâvou  opţiîr,  zi;  îIAo;  ircsrfoitivT) , 
pzomc,  psv  Sisţspyzzvti,  xoîq  S’av&pfiwrots  rgavov  o'jSîv  onos  ~y.-y.oo  SsîEctax, 
t'tor.zp  Svefpwv  şy.iij  zaîaitjjnc ivst“. 

Bergson  observă  cu  multă  pătrundere  următoarele:  „Nous 
ne  pensons  pas  le  temps  reel ;  mais  nous  le  vivons,  parce 
que  la  vie  deborde  l’intelligenceV  Iar  distinsul  nostru 
filosof,  dl  Ion  Petrovici,  spune  răspicat:  . cu  toată  cali¬ 

tatea  lor  de  temelii  nesguduite  şi  de  condiţii  necesare  ale 
lumii  cunoscute,  când  vrem  să  le  cuprindem  mai  de-aproape 
şi  să  le  sesizăm  mai  precis,  atât  timpul  cât  şi  spaţiul  se 
sustrag  închipuirii  noastre,  rămânând  impalpabile  şi  absw 
tracte,  aproape  misterioase,..” 2  Observaţiile  juste  şi  sub¬ 
tile  ale  acestor  minţi  luminate  sunt  confirmate  de  faptul 
că  ştiinţa  şi  filoscfia  n'au  dat  încă  —  şi  nici  nu  vor  reuşi 
să  dea  —  o  definiţie  definitivă  şi  unanim  acceptată  a 
timpului.3 4 

Totuşi  nu  trebue  să  adoptăm  atitudinea  negaţiunii  fi¬ 
losofice  critice,  care  socoteşte  că  orice  cunoştinţă  este  cu 
totul  relativă  şi  că  adâncul  lucrurilor  rămâne  cu  desăvâr¬ 
şire  inaccesibil  spiritului  uman.  Căci  o  oarecare  pătrun¬ 
dere  în  miezul  timpului  e  posibilă,  şi  anume  în  măsura  în 
care  timpul  poate  fi  nu  numai  trăit,  ci  şi  cunoscut.  Şi  cu 
toate  acestea,  timpul  rămâne  un  ce  din  domeniul  pur  al 
metafizicei. 

Modul  în  care  mintea  omenească  a  încercat  să  re¬ 
zolve  problema  timpului,  ni-I  arată  o  scurtă  ochire  asupra 
desvoltării  istorice  a  noţiunii  timpului.  Ca  şi  spaţiul,  tim¬ 
pul  a  fost  conceput  când  ca  o  fiinţă  absolută  şi  infinită* 
când  ca  torentul  în  care  lucrurile  se  schimbă  şi  apun, 
când  ca  însuşire  a  lui  Dumnezeu  sau  ca  însăşi  substanţa 
infinită  în  schimbările  ei,  când  numai  ca  o  formă  aprio¬ 
rică  de  cunoaştere  sau  ca  un  produs  al  spiritului  nostru.1 

După  cum  ne  informează  Aristotel,  cei  mai  vechi  fi¬ 
losofi  căutau  esenţa  timpului  în  mişcare,  şi  anume  în  în¬ 
vârtirea  cerului  (Pythagoreii).5 


1  L’Evolution  creatrice,  Paris  (Alean)  1937,  45-etne  ed.  p.  50. 

2  Ceva  despre  timp  şi  spaţiu.  In  „Revista  de  Filosofie",  voi.  XIX  (Seria  nouă), 
Nr.  3.  Iulie — Sept.  1934,  p.  227. 

3  Cf,  şi  Kădulesen-Motru :  O.  c.  p,  90. 

4  Hagemann  Georg-Endres  Anton  Joseph:  Metaphysik.  Frciburg  i.  Br.  (Herdev 
1922,  8.  Aufl.  p.  38. 

5  Baur :  O.  c.  p.  134. 

Aceeaşi  concepţie  se  pare  că  a  profesat-o  şi  Plato  des¬ 
pre  timp.  In  Timaeus, '  unde  tratează  despre  semnificaţia 
timpului  şi  naşterea  acestuia  odată  cu  cerul,  Plato  identifică 
timpul  cu  mişcarea  universului,  respective  cu  a  astreîor,  deci 
cu  măsurătorul  natural  al  timpului-  Timpul  e  legat  de  schim¬ 
bare  şi  nu  există  pentru  realităţile  externe.  Fiecare  lucru 
care  durează  are  un  timp  propriu,  care  pare  a  corespunde 
ritmului  schimbării  sale,  Astrele  îşi  au  fiecare  timpul  lor 
special.  Diversele  timpuri  ale  planetelor  se  măsoară  prin 
timpurile  unităţi  ale  mişcărilor  soarelui  şi  lunei.  Există  un 
timp  comun,  pe  care  Plato  îl  numeşte  „Anul  cel  mare", 
la  capătul  căruia  toate  aparenţele  cereşti  revin  la  situa- 
ţiunile  lor  iniţiale.1 2 

Mai  adânc  concepe  noţiunea  timpului  Aristotel.  Intre 
timp  şi  mişcare  —  constată  el  —  este  o  strânsă  legătură: 
fără  mişcare  nu  există  timp  şi  nici  reprezentare  a  timpului. 
Totuşi  timpul  nu-i  identic  cu  mişcarea,3  Critica  tezei  res¬ 
pective  o  încheie  marele  filosof  cu  concluzia:  „Este  clar 
deci  că  timpul  nu-i  nici  mişcare,  nici  fără  mişcare",4  Insa. 
obsedat  de  ideea  mişcării,  Aristotel  nu  poate  separa  com¬ 
plet  ideea  timpului  de  a  mişcării  şi  emite  următoarea  de¬ 
finiţie  a  timpului:  „Căci  acesta-i  timpul:  numărul  mişcării 
după  anterior  şi  posterior". 5  Clarificând  această  definiţie, 
adaogă:  „timpul  este  deci  o  specie  de  număr",6  iar  mai  la 
vale :  „Să  nu  uităm  că  timpul  este  număr  nu  ca  mijloc  de 
a  număra,  ci  ca  numărat"-7  Reluând  apoi  definiţia  de  mai 
sus,  filosoful  precizează  şi  mai  mult  noţiunea  timpului,  spu¬ 
nând:  „Se  vede  deci  că  timpul  este  numărul  mişcării  după 


1  Timee-Critias,  texte  etabli  et  traduit  par  Albert  Rivaud.  Paris  („Les  belles 
Iettres")  1925,  37  d— 28  c, 

2  Ibldem,  39  d.  e.  Despre  timp  la  Piato  vezi  şi  Baudry  L:  Le  probleme  de- 
l’origine  et  de  1‘  6ternit6  dn  monde.  Paris  („Les  belles  Iettres"]  1931,  p.  79 — 84, 

3  Physica.  IV,  10,  Ed.  Henri  Carleron.  Paris  („Les  belles  Iettres")  1926,  p.  148  sq, 

4  Ibldem,  IV,  11.  Ed,  Carteron  p.  149:  f|“0«  jJL£V  C'JV  ofjts  xfynjatţ  #vsi> 
xmpemţ  6  xpov o?  cou,  cpavep6v“. 

5  Ibldem,  IV,  11.  Ed.  Carteron  p.  154  sq.:  „ToOto  "fscp  souv  6  ypcvo?,. 
ctptflţios  xtvrjusws  xotă  ib  xpotspov  v.oti  ujtspcv". 

6  Ibidem,  IV,  11.  Ed.  Carteron  p.  151, 

7  Ibidem,  IV,  12.  Ed.  Carteron  p,  153. 

anterior  şi  posterior,  şi  este  continuu,  căci  aparţine  la  un 
continuu*’.1 2 3 *  Prin  urmare,  Aristotel  concepe  timpul  ca  suc¬ 
cesiunea  clipelor,  ca  urmarea  continuă  a  iui  „acum”.  Tim¬ 
pul  şi  mişcarea  se  determină  reciproc prin  timp  măsurăm 
mişcarea,  prin  mişcare  măsurăm  timpul/  în  concepţia  aris¬ 
totelica  momentele  caracteristice  ale  noţiunii  timp  sunt 
următoarele:  succesiunea,  durata  şi  continuitatea.  Timpul 
are  o  realitate  independentă  de  sufletul  nostru,  adică  o 
realitate  obiectivă.  Latura  obiectivă  a  timpului  o  constitue 
curgerea  sa  reală,  în  care  se  desfăşoară  succesiunea  mo¬ 
mentelor  mişcâriip 

Remarcând  meritul  lui  Aristotel  de  a  fi  accentuat 
realitatea  obiectivă  a  timpului,  cred  necesar  şi  nimerit  a 
observa  următoarele :  Noţiunea  vulgară  a  timpului  îşi  are 
obârşia  dela  Aristotel.5 *  Definiţia  pe  care  a  dat- o  el  tim¬ 
pului,  este  prea  naturală  şi  prea  empirică.  Influinţa  sa 
asupra  desvoîtărîi  ulterioare  a  concepţiei  despre  timp  este 
aproape  prevalentă  şi  decisivă. 

După  platonismul  eclectic,  reprezentat  prin  Plutarch, 
timpul  s'a  născut  deodată  cu  cosmosul  şi-i  măsura  mişcării 
ordonate;  mai  mult:  timpul  este  sufletul  universului,  na¬ 
tura  universului  însuşi,  care  cuprinde  în  sine  mişcarea  şi 
ordinea;  el  are  o  fiinţîalitate  de  sine  stătătoare/ 

Plotin ,  după  ce  discută  teoriile  considerabile  asupra 
timpului7  şi  după  ce  critică  sever  teza  aristotelică;  timpul 
este  numărul  mişcării,  acuzând-o  de  contradicţie  şl  obscu¬ 
ritate,8  —  învaţă  că  timpul  emană  din  eternitatea  inteli¬ 
gibilă.  Sufletul  universal  este  timpul  şi  pentrucă  întreaga 

1  Physica  IV,  îl.  Ed.  Carteron  p.  153 :  „"Olt  [tsv  ?o(vuV  i  / povo; 

kaii  xi'/rpsmţ  v.aix  ~b  irpoispov  v.xl  uatspav,  v.atl  cjvsyjjc  (ffuVc/oOţ  fipj, 

ţ«VS£SOV*, 

2  Ibldum,  IV.  12.  Ed.  Carteron  p,  î 53- 

3  Ibidem,  IV,  12.  Ed.  Carteron  p.  154. 

*  Baur:  O.  c.  p.  135, 

5  Hsidegger  Martin:  Sein  und  Zeii.  Halie  fNiemayer)  1935,  Erste  Halite,  p.  421. 

u  Baur:  O,  c.  p.  î 35. 

7  Enneades,  III,  cap.  Vil,  n.  7.  Texteetabii  et  tradait  par  Emile  Brehier.  Paris 
(„Les  belles  lettres")  1921,  p.  135  sq, 

8  Ibldsm,  III,  cap.  VII,  n,  9,  Ed.  Brehier  p.  128—141. 

lume  vizibilă  odihneşte  în  sufletul  universal  şi-i  pătrunsă 
de  el,  lumea  odihneşte  deci  in  timp  şi-i  străbătută  cu  totul 
de  el.1  Timpul  este  viaţa  în  imperiul  devenirii.  „Timpul 
—  zice  Plotin  —  este  viaţa  sufletului,  care  în  mişcarea  lui 
trece  dela  o  manifestare  a  vieţii  la  alta1*.2  Considerând  şi 
importanţa  psihologică  a  timpului,  Plotin  observă  că  după 
cum  timpul  este  viaţa  sufletului  universal,  aşa-i  el  şî  viaţa 
sufletului  individual.  Timpul  este  o  realitate  transcendentă, 
o  ipostază  la  care  participă  singuraticele  suflete. 3 4 

Gândirea  patristică,  cu  excepţia  fer,  Augustin,  nu  şi-a 
pus  stăruitor  problema  timpului,  ci  numai  ocazional  şi 
tangenţial.  Totuşi  la  sf.  Părinţi  se  găsesc  elemente  sufi¬ 
ciente  din  care  se  poate  construi  o  filosofic  sau  o  con¬ 
cepţie  despre  timp,  Ici-coiea  se  constată  în  mod  vădit 
înfluînţa  aristotelică.  La  sf.  Vasile  cel  Mare  găsim  o  foarte 
valoroasă  definiţie  a  timpului,  pe  care  o  vom  valorifica  în 
studiul  nostru.  Ca  trăsături  esenţiale  şi  caracteristice  ale 
cugetării  patristice  cu  privire  la  timp,  remarcăm  apăsarea 
pe  realitatea  obiectivă  a  timpului  şi  aplecarea  asupra  tim¬ 
pului  nu  atât  pentru  a-i  scruta  fiinţa  (pe  care  o  văd  mis¬ 
terioasă),  ci  mai  ales  spre  a-i  releva  folosul  practic,  ca 
factor  de  mântuire  şi  fericire  şi  totodată  pentru  a  ne  în¬ 
druma  în  spre  folosirea  lui  cât  mai  rodnică.  Cu  alte  cu- 
vinie,  sf.  Părinţi  sunt  preocupaţi  în  primul  rând  de  aspectul 
şi  latura  practică  a  problemei  timpului. 

Prin  învăţătura  fer.  Augustin  despre  timp,  filosofia 
patristică  a  adus  o  contribuţie  cu  totul  remarcabilă  la  pro¬ 
blema  timpului.  Aceasta  se  distinge  printr'o  pătrunzătoare 
analiză  psihologică  a  noţiunii  timpului/  Asupra  trăirii  psi¬ 
hologice  a  timpului,  profundul  cugetător  ne-a  lăsat  pagini 
strălucite-5 

Fer.  Augustin  respinge  identificarea  timpului  cu  miş¬ 
carea  soarelui,  lunii  sau  stelelor:  „Deci  nimeni  să  nu-mi 


1  Ibidem,  IF,  cap,  Vii,  n.  13.  Ed.  Brc-hier  p.  148, 

2  Ibidem,  III,  cap,  VII.  n.  11,  Ed,  Brehier  p,  141  sq, 

3  Ennead,  III,  cap.  VII,  n,  !2.  Ed.  Brăhier  143  sq, 

4  Baur:  O.  c.  p,  136. 

5  Vezi  Conîess.,  lib,  XI,  cap.  XV,  n.  18 — cap.  XXVIII,  a.  33.  Migne,  P.  L,  32, 
col,  816 — 825, 

spună  că  timpurile  sunt  mişcările  corpurilor  cereşti :  fiindcă 
şi  la  dorinţa  cuiva,  îndată  ce  soarele  a  stat  (Iosua  X,  13), 
pentru  ca  să  desăvârşească  lupta  victorioasă,  soarele  stătea, 
dar  timpul  mergea.  In  adevăr,  prin  întinderea  sa  de  timp, 
care  i-a  fost  suficientă,  lupta  aceea  a  fost  purtată  şi  sfâr¬ 
şită",  ' 

Timpul  nu-i  identic  nici  cu  mişcarea  oarecăror  cor¬ 
puri,  căci  aceasta  se  petrece  în  timp  şi-i  măsurată  —  tot 
aşa  ca  şi  odihna  (status)  —  prin  mijlocirea  timpului:  „„.nu 
numai  mişcarea  lui  (adică  a  corpului),  ci  şi  starea  pe  loc 
—  nemişcarea,  o  măsurăm  în  timp . . ,  Deci  timpul  nu-i 
mişcarea  corpului",1 2  Timpul  îi  apare  lui  Augustin  ca  o 
încordare  (distensio)  a  sufletului  nostru ;  căci  când  măsurăm 
timpul,  nu  măsurăm  ceea  ce  va  fi,  care  nu-i  încă,  şi  nici 
ceea  ce  a  trecut,  care  nu  mai  este,  —  ci  măsurăm  ceva 
în  suflet,  care-i  făcut  prezent  fie  prin  memorie, 3  fie  prin 
exspectatio  :4  „De  aceea  mi  se  pare  că  timpul  nu-i  nimic 
altceva  decât  o  încordare:  dar  nu  ştiu  a  cărei  realităţi; 
şi  mare  minune  dacă  nu  a  sufletului  însuşi“,J  Mintea  adânc 
pătrunzătoare  a  lui  Augustin  a  surprins  o  trăsătură  fun¬ 
damentală  şi  esenţială  a  timpului ;  căci  (după  cum  vom 
vedea  în  partea  a  doua  a  studiului  nostru)  timpul  —  con¬ 
crescut  cu  însăşi  existenţa  noastră,  de  care  nu  poate  fi 
separat  —  este  încordarea  intensă  după  infinit  şi  absolut, 
Acesta-i  sensul  cel  mai  înalt  pe  care  poate  să-l  aibă  tim¬ 
pul  la  fiinţele  raţionale.  Timpul  are  un  ecou  adânc  în 


1  Confess,,  lib.  Xf,  cap.  XXIII,  30.  Migne,  P.  L.  32,  col.  821 :  „Nemo  ergo 
mihi  dicat  coelestium  corporum  motus  essc  tempora  :  quia  ct  qujusdam  volo,  cum 
cum  sol  stelisset  (Iosua  X,  13);  ut  vicloriosum  proelium  perageret,  sol  stabat,  sed 
iempi's  ibat.  Per  suum  quippe  spatium  temporis,  quod  ei  sufficeret,  illa  pugna  gesta 
atque  finita  est“, 

2  Confess.,  lib.  XI,  cap,  XXIV,  n.  3*.  Migne,  P.  L.  32,  col.  822 :  . non  solum 

motus  ejus  (scil.  corporis),  sed  etiam  slatum  tempore  metimur;...  Non  est  ergo  tem- 
pus  corporis  motus". 

J  Confess,,  lib.  XI,  cap,  XVIII,  n,  23 — 24,  Migne,  P.  L,  32,  col.  8f8  sq. 

4  Confess..  lib.  XI,  cap.  XX,  n.  26.  Migne,  P.  L.  32,  col.  819. 

“  Confess.,  lib,  XI,  cap,  XXVI,  n,  33.  Migne  P,  L.  32,  col.  822  :  „înde  mihi 
visum  est,  nihil  esse  aliud  tempus  quam  disîentionem ;  sed  cujus  rei  nescio;  et  mi- 
rum  si  non  ipsius  animi". 

eul  nostru ;  în  această  privinţă  rămâne  clasică  mărturisirea 
lui  Augustin:  „In  tine,  sufletul  meu,  măsor  timpurile1',1 

Dominată  de  infiuinţa  lui  Aristotel,  filosofia  scolastică 
a  reluat  noţiunea  aristotelică  a  timpului  şi  a  încetăţenit-o 
aşa  de  bine  în  cugetarea  teologică  romano-catolîcă,  încât 
a  rămas  dominantă  până  în  zilele  noastre.  Scolasticii  au 
definit  timpul  ca  măsura,  respective  numărul,  mişcării  după 
anterior  şi  posterior:  „tempus  est  numerus  motus  secun- 
dum  prius  et  posterius".2  Pe  această  linie  se  mişcă  şi  cu¬ 
getarea  somităţii  scolasticei  medievale,  Toma  Aquinatul : 
„Timpul  —  zice  el  —  se  compune  din  momente  prezente, 
după  cum  linia  se  compune  din  puncte".3  Sub  înrâurirea 
lui,  filosofia  scolastică  a  accentuat  realitatea  obiectivă  a 
timpului.  Fiinţa  proprie  a  timpului  constă  în  schimbarea 
continuă  a  indivizibilului  „acum"  şi  în  necesarul  de  distins 
anterior  şi  posterior  ale  acestui  curs.  Pe  lângă  aceasta, 
scolastica  a  determinat  mai  de  aproape  raportul  noţional 
al  timpului  cu  aeviternitas  (=supratemporalitatea)  şi  cu 
aeternitas,  Deasemenea  ea  a  făcut  distincţie  între  timpul 
absolut  şi  timpul  relativ:  primul  nu-i  altceva  decât  posi¬ 
bilitatea  pur  cugetată  a  unei  succesiuni  a  lucrurilor,  iar 
ultimul  este  numărul  real  şi  finit  al  singuraticelor  momente 
ale  mişcării,4 

Gassendi ,  Newton ,  Clarke  şi  M.  Bouillier  învăţau  că 
timpul  este  eternitatea  lui  Dumnezeu,  după  cum  spaţiul 
este  imensitatea  Sa,  Ei  identificau  timpul  cu  însăşi  eter¬ 
nitatea  lui  Dumnezeu,  prin  faptul  că  considerau  pe  deo¬ 
parte  timpul  ca  ceva  ce  există  în  sine,  iar  pe  de  altă 
parte  noţiunea  eternitate  o  socotiau  sinonimă  cu  durata 
infinită.  Cu  aceasta,  ei  distrugeau  de  fapt  noţiunea  corectă 
de  Dumnezeu,  întrucât  introduceau  într  ansa  succesiunea 
temporală. 5 


1  Confess,,  lib.  XI,  cap,  XXVII,  n,  36.  Migne,  P.  L.  32,  col.  823:  „In  te,  anime 
meus,  tempora  metior", 

*  Sanseverino  G.:  Manuel  de  philosophie  chrelienne.  Trad.  de  l'italien  par 
labbe  Carriol,  Paris  1898,  t,  II,  p.  100. 

3  Sanseverino :  O.  c,  t.  II.  p.  101,  nota  subliniară  1, 

*  Baur:  O.  c.  p.  137. 

5  Sanseverino :  O.  c.  t  II,  p.  98;  Baur :  O.  c.  p.  137. 

Leibnitz  aşază  timpul  în  succesiunea  lucrurilor  posi¬ 
bile  sau  reale,  după  cum  spaţiul  l-a  plasat  în  raporturile 
lor  de  coexistenţă/ 

Filosofia  kantiană  revine  la  concepţia  idealistă  a  no¬ 
ţiunii  timpului.  In  „Critica  raţiunii  pure",  Kant  contestă 
timpului  orice  caracter  experimental.  După  el,  timpul 
este  o  condiţiune  dată  apriori  a  spiritului  sau  forma  su¬ 
biectivă  a  sensibilităţii  interne,  după  cum  spaţiul  este  forma 
apriorică  a  sensibilităţii  externe.  Ambele  forme  sunt  numai 
de  natură  ideală,2  Abia  în  baza  acestei  forme  este  posi¬ 
bilă  experienţa  temporală,  adică  orânduirea  fenomenelor 
într’o  ordine  a  succesiunii.  Prin  urmare  timpul  n'are  o 
realitate  obiectivă,  ci  numai  una  subiectivă,  fiind  un  pro¬ 
dus  al  spiritului  nostru.  Kant  a  negat  realitatea  transsu- 
biectivă  a  timpului.3 

La  Hegeî,  noţiunea  timpului  reprezintă  cea  mai  radi¬ 
cală  şi  neatentă  modelare  noţională  a  concepţiei  vulgare 
despre  timp.  Hegel  confundă  timpul  cu  spaţiul;  teza  sa 
este  următoarea :  spaţiul  este  timp.  Timpul  este  substanţial 
şi  anume  de  o  substanţialitate  amorfă;  el  este  un  fel  de 
„loc  al  evenimentelor'1,4 

Cu  teza  lui  Hegel  despre  timp  se  potriveşte  în  rezultat 
—  deşi  fundamentarea  ei  diferă  —  concepţia  lui  Bergson , 
care  afirmă  contrarul :  timpul  este  spaţiu.  Concepţia  lui  Berg¬ 
son  despre  timp  s’a  născut  din  interpretarea  tratării  aris¬ 
totelice  a  timpului.  Nu-i  numai  un  nex  literar  accidental 
şi  extern  faptul  că  concomitent  cu  „Essai  sur  Ies  donnees 
immediates  de  la  conscience",  în  care  expune  problema 
timpului  şi  a  duratei,  apăru  o  altă  lucrare  a  lui  Bergson, 


1  Şanse ver ino :  O.  c.  t.  IJ,  p.  98. 

1  Elsenhans-Giese :  Lehrbuch  der  Psychologie,  3.  Aufi,  Tiibingen  (Mohr)  1939, 
p.  286.  Petrovtci:  Viaţa  şi  opera  lui  Kant.  Bucureşti  1936,  p,  102. 

3  Timpul  este  „nicht  etwas,  was  fur  sich  selbst  bestiinde,  oder  den  Dingen 
ais  objektive  Bestimmung  anhinge“  ;  el  este  „nichts  anderes,  als  die  Form  des  inneren 
Sînnes"  j  „Die  Zeit  ist  die  formale  Bedingung  a  priori  aller  Erîcheinungen  uberhaupt". 
Kritik  der  reinen  Vernunft,  S.  60—61,  cit.  la  Schmidt  W,  II, :  Zeit  und  Ewigkeit. 
Giitersloh  (C.  Bertelsmaim)  1927,  p.  192  nota  subl. 

4  Heidegger :  O.  c.  p.  428  tq.;  lonescu:  O,  c,  Gândirea,  Anul  XX,  Nr.  10,  Dec. 
1941,  p.  540, 

întitulată:  „Quid  Aristoteles  de  loco  senserit".  Sub  înrâu¬ 
rirea  determinării  aristotelice  a  timpului  ca  dpsdţi&s  xndjasws,. 
Bergson  trece  la  analiza  timpului,  numai  după  ce  a  făcut 
mai  întâi  analiza  numărului.  Timpul  ca  spaţiu  este  suc¬ 
cesiune  cantitativă,  iar  durata  este  descrisă  ca  succesiune 
calitativă.1  Deşi  Bergson  desvălue  în  durată  sensul  şi  ca¬ 
racterul  pozitiv  al  timpului  şi  relevează  legătura  iniimă  a 
timpului  cu  viaţa,  deşi  filosofia  sa  e  optimistă,  totuşi  el 
nu  vede,  în  ultima  analiză,  în  „durată"  pe  Dumnezeu,  căci 
—  după  el  —  sesizând  „durata"  nu  sesizezi  pe  Dumnezeul 
adevărat :  veşnicia,  ci  elanul  creator  vital. 

Filosoful  german,  atât  de  citit  în  Germania  zilelor 
noastre,  Martin  Heidegger,  în  cartea  sa  „Sein  und  Zeît", 
desvălue  numai  caracterul  şi  sensul  negativ  al  timpului. 
In  concepţia  sa,  acesta  este  factorul  care  „temporalizează" 
existenţa.  „Temporalizarea"  fiinţei  e  definită  prin  grijă 
(=Sorge) ;  categoria  lui  Dasein  are  fundamentul  său  în 
caracterul  finit  al  timpului,  în  fiinţa  dată  morţii  (=Sein- 
zum-Tode).  Grija  aduce  pregnant  la  expresie  natura  acestei 
fiinţe  date  morţii.  Moartea  este  fiinţa  „orientată-spre- 
sfârşit".2  La  Heidegger,  existenţa  întreagă  apare  încarcerată 
în  limitele  strâmte  ale  imanenţei,  neavând  altă  perspectiva 
decât  aceea  întunecată  a  morţii.  El  nu  cunoaşte  eterni¬ 
tatea  şi  perspectiva  vieţii  veşnice. 

In  ultimele  decenii  ale  veacului  nostru,  unii  fizicieni 
şi-au  arogat  dreptul  de  a  revizui  noţiunile  comune  ale 
spaţiului  şi  timpului,  uitând  ca  atari  chestiuni  depăşesc  cu 
totul  competinţa  lor  şi  aparţin  unei  ştiinţe  superioare :  me¬ 
tafizicei,  In  loc  să  adapteze  la  trebuinţele  lor  conceptul 
de  timp  procurat  de  inteligenţa  comună,  ei  şi-au  construit, 
după  plac  şi  necesitate,  un  concept  cu  totul  nou  şi  diferit 
de  cel  anterior.3  Acesta-i  mai  ales  cazul  lui  Einstein.  Dacă 


1  Heidegger :  0.  c.  p.  433  nota  subl. ;  H,  Bergson:  Zcît  und  Freihcit.  Eine  Ab- 
liandlung  liber  die  unmittelbaren  Bewusatseinstaisachen,  Berechfigfe  Ubersetzung. 
Jena  1920.  p.  59—109. 

2  Vezi  in  special  p.  252  sq, 

*  Maritatn  Jacques  :  Reflexiuni  asupra  inteligenţei  şi  asupra  vieţii  sale  proprii. 
Trad.  de  V,  Iordăchescu.  Chişinău,  1928.  Ed.  II,  p.  207  sq. ;  Inculef  Ioan:  Spaţiul, 
şi  timpul  în  noua  lumină  ştiinţifică,  Bucureşti,  1920,  p,  6,  7  şi  9, 

pentru  el  însuşi  Absolutul  este  relativ,  atunci  cu  atât  mai 
vârtos  celelalte  realităţi.  Şi  de  fapt,  în  concepţia  lui  Ein¬ 
stein  proprietăţile  dimensionale  ale  corpurilor  şi  evenimen¬ 
telor,  lungimea  şi  durata  lor,  apar  ca  simple  aspecte  des¬ 
făcute  de  lucruri,  ca  pure  denominaţiuni  extrinseci.  Dacă 
mişcarea  şi  viteza  nu  sunt  determinaţiuni  intrinseci,  exis¬ 
tente  în  lucruri,  atunci  nu  există  mişcare  reală,  nici  viteză 
reală  şi  nici  timp  real,1  Iată  cum  relativismul  lui  Einstein 
a  redus  realitatea  la  o  ţesătură  de  formule  ideale  şi  a  re¬ 
lativizat  şi  timpul.  In  această  direcţiune,  Maritain  zice: 
„Timpul  lui  Einstein  nu  este  timpul  matematic..,,  dar  nici 
nu-i  timpul  real  al  filosofiei  naturii  sau  al  fizicei,  in  sensul 
aristotelic  al  acestui  cuvânt...;  el  este  o  anumită  metodă 
de  figuraţie  algebrică  a  măsurilor  sensibile.,.,  este  o  mate- 
matizaţiune  a  timpului".2 3  Einstein,  şi  în  general  fizica  cea 
nouă ,  nu  mai  separă  timpul  de  spaţiu,  ci  le  împreunează  în 
noţiunea  unui  singur  continuum  cu  patru  dimensiuni;  cu 
alte  cuvinte,  timpul  este  cea  de  a  patra  dimensiune  a  spa¬ 
ţiului  şi  a  lumii.  In  această  ipostază,  timpul  este  apreciat 
ca  un  mijloc  de  cunoaştere  mai  adâncă  a  realităţilor,  „In¬ 
terpretând  timpul  ca  imaginea  unei  dimensiuni  spaţiale  mai 
adânci  decât  cele  cunoscute  nouă,  timpul  ne  apare  ca  un 
-ecou  de  dincolo  de  spaţiul  tridimensional,  deci  ca  un  mijloc 
de  pătrundere  mai  profundă".4  Oricât  de  mult  ar  aprecia 
unii  cugetători  această  a  patra  dimensiune,  teza  că  timpul 
este  a  patra  dimensiune  a  spaţiului  este  profund  eronată. 
Căci  deşi  este  o  strânsă  legătură  între  timp  şi  spaţiu,  timpul 
nu-i  spaţiu  şi  nici  o  dimensiune  a  acestuia,  ci  o  realitate  cu 
totul  distinctă  de  el.  Şi  apoi,  şi  ca  realitate  distinctă  de 
spaţiu,  timpul  rămâne  un  mijloc  de  pătrundere  mai  pro¬ 
fundă  în  adâncurile  lumii, 


1  Maritain :  O.  c.  p.  242. 

2  Idem,  ibidem  p.  254. 

3  Petrouici:  Viata  şi  opera  lui  Kant,  p.  116;  Inculţi:  O.  c.  p.  10.  „Savanţii 
nici  nu  cau'.ă  să  găsească  acestei  noţiuni  fuzionate  un  conţinut  intuitiv,  tratând-o 
pur  şi  simplu  ca  o  realitate  matematică,  incorporată  In  formule  de  algebră.  In  schimb 
^spiritele  cu  înclinări  filosofice,  adoptând  concepţia  cea  nouă,  consideră  timpul  in¬ 
tuitiv  ca  o  percepţie  confuză  şi  imperfectă  a  celei  de-a  patra  dimensiuni,  care  in 
.sine  ar  fi  mai  aproape  de  natura  spaţiului",  Petrouici:  Viata  şi  opera  lui  Kant,  p.  116. 

*  Petrouici:  Viaţa  şi  opera  lui  Kant,  p.  116, 

Dacă  în  analiza  actuală  a  timpului  s'a  câştigat  ceva 
esenţial  peste  ceea  ce  ne-au  lăsat  Aristotel  şi  Kant,  aceasta 
priveşte  mai  mult  conceperea  timpului  şi  conştiinţa  de 
timp,1  Zic  dacă,  pentrucă  gândirea  ultimului  veac,  com- 
plăcându-se  într’o  stare  de  timiditate  metafizică,  iar  pe  de 
altă  parte  majoritatea  oamenilor  de  ştiinţă  profesând,  în 
ascuns  sau  făţiş,  una  din  variantele  materialismului,  2 3  n’a 
fost  dată  condiţia  prielnică  pentru  aprofundarea  şi  rezol- 
virea  sănătoasă  a  problemei  timpului.  Unilateralitatea  cer¬ 
cetărilor  ştiinţifice  a  dus  la  înstrăinarea  lor  de  filosofie  şi 
în  consecinţă  şi  problema  timpului  a  fost  studiată  dintro 
perspectivă  prea  îngustă.  Prins  în  ghiarele  raţionalismului 
veacului  trecut,  care  a  fost  exaltat  .până  la  absurd  şi  care 
a  născut  o  cultură  mecanică,  timpul  a  fost  disecat  în  fel 
şi  formă,  dar  numai  din  perspectivă  pur  empirică. 

Ştiinţa  de  până  acum  a  privit  timpul  mai  mult  în  mod 
empiric,  concepându-1  prea  materialistic  şi  apropiindu-1  de 
spaţiu  sau  asimilându-1  acestuia.  De  aceea  şi  în  zilele 
noastre  concepţia  ştiinţifică  cea  mai  obişnuită  despre  timp 
«ste  una  abstractă  şi  cantitativă.1  Timpul  omului  de  ştiinţă 
de  astăzi  este  mai  mult  un  instrument  de  cercetare  decât 
o  realitate,  După  cea  mai  recentă  definiţie  ştiinţifică, 
timpul  este  un  simplu  sistem  de  măsuri  convenţionale,  câş¬ 
tigate  cu  ajutorul  instrumentelor  de  orologerie.4  Nu-i  de 
mirare,  deci,  că  timpul  omului  de  astăzi  este  raţionalizat 
şi  industrializat  în  ceasornic.  „Dacă  întrebăm  pe  un  om 
-cult  de  astăzi:  ce  este  timpul?  —  acesta,  după  ce  îşi  va 
arăta  surprinderea  că  i  se  pune  o  atât  de  simplă  întrebare  — 
reflectând  puţin,  va  răspunde  că  filosofice? te  îi  este  greu  să 
dea  un  răspuns,  dar  din  punct  de  vedere  practic  îi  este 
uşor  şi  atunci,  arătând  ceasornicul,  va  zice:  timpul  este 
şirul  de  intervale  egale  pe  cari  le  trăim  cu  toţii,  şi  pe 
care  le  indică  pe  cadran  minutarul  acesta.  Dacă  tot  mai 
insistăm  asupra  întrebării,  adăugând  că  vrem  să  ştim  ce 


1  Cf,  şi  Heidegger :  O.  e.  p.  433  nota  sub!. 

2  Blaga  Lucian:  Diferenţialele  divine.  Bucureşti  1940,  p,  9  şi  11. 

3  Bernea:  0.  c.  p.  53. 

4  Enschlangen  Emest:  La  notion  de  temp?,  temps  physique  et  relativite,  etc. 
Paris  (Gautler-Yillars)  1938,  citat  la  Râdulescu-Motru :  0.  c.  p,  146. 

este  timpul  real,  iar  nu  şirul  de  intervale  egale  de  pe 
cadran,  care  este  o  simplă  măsură  convenţională  a  noastră» 
nu  o  realitate,  atunci  cel  întrebat,  colorându-şi  surprin¬ 
derea  cu  o  nuanţă  de  ironie,  va  întreba  la  rândul  său : 
ce  altă  realitate  să  aibă  timpul,  decât  aceea  pe  care  o  re¬ 
produce  în  mic  instrumentul  orologiului'’, 1 

In  ultimii  ani,  problema  timpului  a  apărut  des  în  câm¬ 
pul  preocupărilor  oamenilor  de  ştiinţă  şi  ale  filosofilor, 
iar  în  zilele  noastre  ea  a  intrat  adânc  în  frământările  gân¬ 
ditorilor  europeni,  îmbrăcând  haina  unei  profunde  şi  acute 
actualităţi  Mai  mult:  ea  a  apucat  pe  un  făgaş  cu  totul 
nou,  având  îmbucurătoarea  perspectivă  a  unei  rezolviri  mai 
temeinice  şi  mai  sănătoase  decât  până  acum.2  Nădăjduim 
că  înlăturarea  erorii  materialiste  şi  a  celei  a  determinis¬ 
mului  riguros  şi  mecanic,  precum  şi  noua  reafirmare  a 
primatului  spiritualităţii,  vor  duce  Ia  formularea  unei  con¬ 
cepţii  mai  spiritualiste  despre  timp  şi  la  învestirea  lui  cu 
o  valoare  şi  o  semnificaţie  mai  înaltă. 

De  fapt,  filosofia  existenţei  pune  problema  timpului 
cu  totul  altfel  decât  filosofia  matematică  şi  naturalistă.  Ea 
vede  într  ansa  problema  destinului  omului ,3  relevând  faptul 
ca:  „Destinul  existenţei  umane  se  împlineşte  în  timp,  e 
plasat  sub  semnul  timpului".4 

După  acest  scurt  excurs  istoric  şi  înainte  de  a  trece 
la  analizarea  noţiunii  de  timp  şi  a  elementelor  ei  consti¬ 
tutive,  cred  că  e  bine  să  reţinem  şi  să  rezumăm  ceea  ce-î 
sănătos  din  elaborările  multiple  ce  s'au  făcut  până  acum 
în  problema  timpului,  spre  a  ne  servi  ca  îndreptar  şi  sprijin 
în  studiul  nostru,  şi  anume:  1.  natura  ascunsă  şi  aproape 
misterioasă  a  timpului  (Plotin,  fer,  Augustin,  Isidor  Pelu- 
siotul) ;  2.  ivirea  timpului  deodată  cu  cosmosul  (Plato,  Plu- 
tarch)  şi  legătura  lui  strânsă  cu  viaţa  universului  (mai  ales 
cu  schimbarea)  şi  a  omului  (Plato,  Aristotel,  Plutarch,  Plo¬ 
tin)  ;  3,  momentele  sau  trăsăturile  esenţiale  ale  naturii  tim- 


i  Rădulescu-Motru  •.  O.  c.  p,  5. 

3  Idem,  ibidem  p.  53  şi  90  sq, 

3  Berdiaeff :  O.  c,  p.  133. 

4  Idem,  ibidem  p,  133. 

pului  sunt :  durata,  succesiunea  şi  continuitatea ;  4.  timpul 
nu-i  mişcare  şi  nu  este  a  se  identifica  cu  mişcarea  astrelor 
sau  a  corpurilor  în  genere  (Aristotel,  Augustin) ;  5,  timpul 
posedă  o  fiinţialitate  de  sine  stătătoare  1  (Plutarch)  şi  o  rea¬ 
litate  obiectivă  (Plato,  Aristotel,  sf,  Părinţi,  Scolastica);  6. 
timpul  îşi  are  originea  dela  eternitate  (Plotin,  sf.  Părinţi); 
7.  evitarea  erorii  de  a  confunda  timpul  cu  spaţiul  (Hegel, 
Bergson,  Fizica  nouă)  sau  cu  eternitatea  (Gassendi,  Newton, 
Clarke,  Bouillier),  precum  şi  ocolirea  cercetării  timpului 
dintr’o  perspectivă  prea  empirică,  abstractă  şi  prea  îngustă 
(ştiinţa  pozitivă  modernă);  8.  legătura  indisolubilă  dintre 
realitatea  timpului  şi  destinul  omului  (filosofia  existenţială) ; 
9.  evitarea  preocupării  excesive  de  latura  teoretică  a  pro¬ 
blemei  timpului  (adică  de  descoperirea  naturii  intime  a 
timpului)  şi  preocuparea  în  primul  rând  de  aspectul  ei 
practic  (sf.  Părinţi);  10.  considerarea  şi  relevarea  ambelor 
aspecte  ale  timpului  şi  nu  numai  a  celui  pozitiv  (Bergson) 
sau  a  celui  negativ  (Heidegger).  (Va  urma) 


i  Aceaste,  evident,  în  sens  relativ  şi  nu  absolut, 

ATITUDINI 

REALISM  CREŞTIN  ŞI  BISERICESC 
necesitatea  şi  sensul  unor  revizuiri  şi  reforme 

Răsboiul  trecut  a  produs  o  desechilibrare  totală  a  vieţii  europene, 
desechilibrare  de  pe  urma  căreia  a  avut  de  suferit  grave  încercări  şi 
credinţa  religioasă  a  Europei,  credinţa  creştină.  Răsboiul  a  sdrimcinat 
toate  temeliile  vieţii  noastre,  inclusiv  cele  religioase,  şi  a  impus  forme 
noi  de  vieţuire  cari  n’au  apucat  însă  a  prinde  consistenţă,  n'au  apucat 
a  se  stabiliza,  şi  iată  că  un  nou  răsboiu  a  încins  în  foc  şi’n  frămân¬ 
tare  întreaga  omenire,  nu  numai  Europa. 

Acest  răsboiu  nou,  care  a  isbucnit  din  fierberea,  din  frământarea 
în  care  au  fost  asvârliţi  europenii  prin  răvăşeala  şi  prin  răsturnarea  de 
valori  şi  de  echilibru  pe  care  a  produs-o  răsboiul  trecut,  tinde  la  cre¬ 
area  unui  echilibru  stabil  pentru  viaţa  omenească,  la  crearea  unei  noi 
ordine  morale,  politice  şi  economice,  şi  prin  aceasta,  la  reaşezarea  vieţii 
omeneşti  în  făgaşele  ei  normale,  la  crearea  condiţiilor  necesare  unui 
echilibru  stabil  sub  toate  raporturile. 

Dar  fierberea  pe  care  a  iscat-o  acest  răsboiu,  şi  care  va  dura 
încă  multă  vreme  chiar  după  încheierea  lui,  ascunde  foarte  multe  taine, 
poartă  în  sinea  ei  întreg  nedefinitul  pe  care-l  poartă  în  sine  o  volbură. 
Ce  ne  va  aduce  ?  Ce  elemente  noi  ?  Ce  forme  noi  de  viaţă  ?  Nimeni 
nu  poate  prevedea  cu  certitudine! 

In  orice  caz,  până  la  limpezirea  apelor  după  potopul  răsboiului, 
omenirea  va  mai  fi  supusă  unor  grele  încercări,  va  fi  supusă  durerilor 
prelungite  ale  unei  „faceri  noi ",  ale  refacerii,  care  va  aduce  în  mod 
firesc  şi  va  impune  o  concepţie  de  viaţă  mai  realistă  decât  aceea  în 
care  cei  mai  mulţi  s’au  legănat  inconştienţi  până  acum.  Noile  schim¬ 
bări  vor  impune  de  bună  seamă  o  contare  mai  serioasă  cu  toate  rea¬ 
lităţile  vieţii,  din  toate  domeniile ;  vor  pune  capăt  mei  stări  anacronice 
şi  vor  tăia  aripile  multor  utopii  cu  cari  s'au  hrănit  întârziaţii  vieţii  de 
prehifindenea. 

In  mod  necesar,  acest  răsboiu  fără  precedent  va  provoca  şi  o 
criză  religioasă  fără  precedent,  şi  depinde  de  puterea  Bisericii  stăpâ¬ 
nirea  acestei  crize  şi  convertirea  ei  în  curent  de  renaştere  religioasă, 
sau  scăparea  ei  din  mână  şi  rostogolirea  spre  dezastru,  împreună 
cu  ea.  Trebuie  să  recunoaştem  că  numai  puterea  dumnezeească  ope¬ 
rantă  prin  Biserică,  a  făcut  ca  Biserica  să  nu  sufere  după  răsboiul 
trecut  zdruncinări  mai  mari  decât  acelea  pe  cari  le-a  suferit.  Prin 
aceasta  putere,  ea  a  fost  ferită  de  dezastre  în  tot  cuprinsul  vieţii  eu- 

ropene,  fără  a  o  putea  feri  de  dezastru  în  cuprinsul  Rusiei  Sovietice, 
unde  elementul  omenesc,  conducător  al  Bisericii  în  forma  ei  văzută, 
na  fost  la  înălţimea  chemării  sale  şi  nu  a  colaborat  îndeajuns  cu  ele¬ 
mentul  divin  pentru  a  putea  evita  prăbuşirea  chipului  văzut-  al  casei 
Domnului,  care  a  atras  după  sine  şi  prăbuşirea  interioară,  încât  din 
Biserica  rusească  —  odinioară  atât  de  puternică  —  nau  mai  rămas 
decât  ruine.  întreaga  viaţă  religioasă  rusă  a  fost  anihilată  şi  realmente 
scoasă  din  circulaţie.  Răspunderea  acestui  dezastru  o  poartă  în  mare 
parte  cercurile  conducătoare  ale  Bisericii,  cari  au  binevoit  a  conta  mai 
mult  cu  realităţile  inferioare  şi  formale  ale  vieţii  bisericeşti,  decât  cu 
realităţile  ei  superioare,  dumnezeieşti.  Au  contat  mai  mult  cu  ţarul 
decât  cu  Dumnezeu,  mai  mult  cu  formele  strălucitoare  ale  unui  cuprins 
bogat  odinioară,  dar  în  cele  din  urmă  redus  la  minimum  şi  sufocat  în 
forme,  decât  cu  însuşi  cuprinsul  acestora. 

Trebuie  să  recunoaştem  că  simptomele  prin  cari  s’au  manifestat 
stări  morbide,  stări  îngrijorătoare  în  viaţa  Bisericii  ruse,  sunt  simptome 
comune  aproape  a  întregii  Biserici  creştine  din  Europa. 

Intr’adevăr,  fără  a  exagera,  trăirea  vieţii  bisericeşti  se  caracteri¬ 
zează  printr'o  întoarcere  dela  realităţile  ei  superioare,  şi  printr’o  aser¬ 
vire  realităţilor  inferioare,  printr’o  tinere  şi  amplificare  a  formelor,  cu 
deosebire  a  acelor  forme  cari  nu  mai  corespund  realităţii  superioare 
pe  care  au  menirea  să  o  reprezinte.  Spiritul  vieţii  bisericeşti  europene 
nu  se  mai  caracterizează  printr’un  realism  superior,  ci  printr’un  rea¬ 
lism  inferior,  printr’un  formalism  care  poate  să-i  fie  fatal  daca  încă 
nu  i-a  fost  până  acum,  şi  care,  dacă  se  menţine,  îi  va  fi  cu  siguranţă 
fatal  în  condiţiile  noi  de  viaţă  pe  cari  le  va  crea  încleştarea  sângeroasă 
de  azi. 

Această  încleştare  va  impune  o  orientare  mai  realistă  vieţii,  o 
contare  mai  severă  cu  realităţile  vieţii,  şi  va  impune  şi  Bisericii  o  con- 
tare  mai  severă  cu  realităţile  ei,  adică  cu  realităţile  superioare  proprii 
fiinţii  şi  rostului  ei. 

Dacă  Biserica  nu  se  va  reculege  cât  mai  e  timp  şi  dacă  o  va 
surprinde  în  starea  ei  de  acum  criza  religioasă  ce  urmează  în  mod 
necesar  după  răsboiu,  ea  nu  va  fi  în  stare  să  stăpânească  această 
criză,  şi  atunci  se  va  lăsa  târâtă  de  aceasta  la  dezastru,  în  loc  să  o 
stăpânească  şi  să  o  convertească  în  curent  de  renaştere  religioasă. 

Biserica  poartă  greaua  sarcină  şi  marea  răspundere  a  mântuirii 
neamului  omenesc,  nu  numai  aceea  a  salvării  sale  ca  Biserică,  sau  a 
salvării  personale  a  celor  ce  o  reprezintă.  In  conştiinţa  acestei  mari 
răspunderi  pe  care  ea  singură  o  are,  trebue  să-şi  cerceteze  atent  viaţa, 
să  şi-o  îndrepteze  mereu  şi  să  no  lase  să  se  abată  din  vadul  normal 
a!  vieţii  omeneşti  în  mijlocul  căreia  trebuie  să  fie  şi  să  se  menţie 
într’o  permanenţă  activă,  dinamică.  Dacă  observă  că  a  început  să 
plutească  pe  deasupra  realităţii,  că  s’a  izolat  prin  forme  de  realităţile 
ei  superioare  şi  de  realităţile  vieţii  în  care  ea  trebue  să  lucreze  în  mod 
permanent,  trebue  să  procedeze  la  revizuiri,  la  îndreptări  şi  la  reforme 

cari  s’o  scoată  din  carapacea  formelor;  sâ  nu  se  mai  lase  a  fi  prizo¬ 
niera  acestor  forme,  ci  să  se  coboare  în  mijlocul  vieţii,  acolo  unde-i 
este  locul  şi  unde-şi  poate  îndeplini  misiunea. 

Biserica  formelor  se  va  prăbuşi  sub  loviturile  crizei  religioase  ce 
ne  aşteaptă;  de  aceea ,  pentru  a-şi  recăpăta  libertatea  din  prizonieratul 
formelor,  ea  trebue  să  procedeze  la  revizuiri  şi  la  reforme,  la  refor¬ 
mele  pe  cari  le  impune  contarea  cu  realităţile  sale  superioare  şi  cu 
realităţile  vieţii  omeneşti, 

O  reformă  realistă  a  Bisericii  se  impune. 

Reforma  aceasta  trebue  sa  fie  o  descătuşare  din  forme,  o  lepă¬ 
dare  a  balastului  care-i  târăşte  viaţa  spre ,  adâncurile  înecului,  întoc¬ 
mai  ca  o  piatră  de  moară. 

Reforma  desigur  nu  va  putea  viza  schimbări  în  temeliile  veşnice 
ale  Bisericii,  ci  schimbări  radicale  a  formelor  ei  adaptabile  vieţii 
omeneşti. 

Singura  reformă  posibilă  în  ce  priveşte  fundamentele  netrecătoare 
ale  Bisericii,  este  aceea  care  trebue  să  impună  reîntoarcerea  la  aceste 
realităţi  fundamentale  ale  ei,  contarea  realistă  cu  ele,  în  locul  unei 
conîări  şi  a  unui  contact  teoretic  cu  acestea. 

Schimbările  în  curs,  sau  reformele  în  curs  ale  vieţii  omeneşti, 
vizează  şi  indică  destul  de  limpede  caracterul  realist  al  lor.  şi  în  fie¬ 
care  domeniu  de  viaţă  se  va  impune  un  realism  sever. 

A  fi  sau  a  deveni  ^realist,  nu  însemnează  a  conta  numai  cu  rea¬ 
lităţile  materiale  ale  vieţii,  ba  din  contră  însemnează  a  conta  cu  rea¬ 
lităţile  cele  mai  de  seamă  ale  vieţii,  şi  gradul  de  realism  al  cuiva  nu 
se  măsoară  decât  prin  valoarea  şi  superioritatea  realităţilor  cu  cari 
contează.  Cu  cât  realitatea  cu  care  contează  cineva  e  mai  înaltă,  cu 
cât  e  mai  de  valoare ,  cu  atât  eşti  mai  realist.  Biserica,  cu  raportare 
la  suprema  realitate,  cu  care  nu  contează  totdeauna,  dar  cu  care  trebue 
să  conteze,  este  sau  trebue  să  fie  mai  realistă  decât  toţi.  Dacă  nu 
este  realistă  în  acest  sens  superior  şi  totdeauna  valabil,  ea  se  coboară 
în  rândul  formelor  de  vieţuire  mai  puţin  realiste  decât  ea,  între  cari 
prezenţa  ei  nare  nici  o  raţiune  decât  în  măsura  în  care-şi  păstrează 
contactul  permanent  şi  viu  ca  realităţile  ei  superioare.  Ca  o  simplă 
formă  în  rând  cu  formele  comune  ale  vieţii,  oricât  de  realistă  ar  fi  în 
mediul  şi  în  planul  acesta  comun,  ea  nare  nici  o  justificare  pentru 
existenţa  sa. 

O  reformă  care  să-i  impună  întregii  Biserici  contarea  cu  realită¬ 
ţile  ei  superioare,  e  o  necesitate  pe  care  o  reclamă  starea  în  care  a 
ajuns  de  a  conta  prea  puţin  cu  acelea,  şi  prea  mult,  dacă  nu  aproape 
exclusiv  cu  realităţile  inferioare,  cu  formele  comune  ale  vieţii  omeneşti. 

Dar  de  altfel,  chiar  şi  pentru  a  păstra  o  linie  a  sa  proprie  în 
contarea  cu  realităţile  comune  ale  vieţii,  este  necesară  contarea  cu  rea¬ 
lităţile  ei  superioare,  căci  fără  de  aceasta  ea  nu-şi  poate  îndeplini  mi¬ 
siunea  în  mijlocul  realităţilor  comune. 

Dintre  realităţile  comune  ale  acestei  vieţi.  Biserica  a  ajuns  să 
conteze  numai  cu  cele  mai  puţin  importante ,  şi  ignorează  în  foarte 
multe  privinţe  chiar  pe  cele  mai  de  seama,  aşa  încât  şi  cu  privire  la 
contarea  cu  realităţile  comune  ale  vieţii  omeneşti  se  impune  deopotrivă 
o  reformă  în  sânul  vieţii  bisericeşti. 

Orientarea  Bisericii  spre  realităţile  ei  superioare  şi  contarea  se¬ 
veră  cu  aceste  realităţi,  ca  şi  orientarea  ei  spre  realităţile  inferioare 
sau  comune,  mai  importante,  ale  vieţii  omeneşti,  şi  contarea  tot  atât  de 
severă  şi  cu  acestea,  se  impun  cu  aceeaşi  necesitate. 

Preot  Dr.  LI  VIV  STAN 

& 

PROBLEMA  CONFESIONALĂ 

In  anumite  cercuri  ale  Bisericii  noastre,  ştirea  după  care  provin¬ 
ciile  desrobite  ar  fi  fost  înţesate  de  emisari  papali  —  culoarea  rituală 
nu  importă!  —  a  stârnit  nedumeriri  şi  oarecare  enervare. 

Dacă  faptul  se  confirmă  —  şi  controlarea  lui  nu  prezintă  nici  o 
dificultate  —  mai  trebue  oare  să  spunem  că  noi  vom  accepta  provo¬ 
carea  ?  Căci  aceasta'  e  numele  corect  al  eventualului  amestec  papistaş 
în  rosturile  vitale  ah  unui  neam  complectamente  refractar  îmbierilor 
seducătoare  ale  inamicilor  consolidării  Iui  sufleteşti. 

Câteva  precizări  principiale !. . , 

Provinciile  desrobite,  Transnistria  inclusiv,  constitue  un  spaţiu 
misionar  exclusiv  ortodox.  Populaţia  lor  a  avut  o  viaţă  bisericească 
organizată.  Nimic  mai  firesc  decât  refacerea  ei,  în  forma  originală, 
odată  ce  argaţii  moderni  ai  Antihristului  au  fost  asvârliţi  în  spre  întu¬ 
necimile  Asiei,  din  cari  au  pornit. 

Na  poate  fi  vorba  de-o  lucrare  duhovnicească  luată  dela  capăt 
atâta  vreme  cât  se  ştie  —  fapt  constatat  de  altfel  —  că  o  viaţă  reli¬ 
gioasă  intensă  există  încă  în  sânul  populaţiilor  desrobite,  ci  de  rezidire 
pe  temelia  existenta.  Prin  urmare,  numai  Ortodoxia  are  dreptul  să-şi 
revendice  ceea  ce  i-a  aparţinut  odinioară, 

In  afară  de  aceasta :  sângele  românesc  nu  se  varsă  pe  frontul 
din  Răsărit  numai  pentru  rectificări  teritoriale,  ci  şi  pentru  consumarea 
procesului  de  unificare  sufletească  a  tuturor  fiilor  Neamului  nostru. 
Singura  modalitate  pentru  isbândirea  acestei  porunci  naţionale,  a  fost 
şi  rămâne  în  veac  refacerea  unităţii  de  credinţă.  Conducerea  Statului 
nu  poate  nesocoti  acest  adevăr  elementar. 

Există  un  expansionism  papistaş,  pricepui  foarte  în  exploatarea 
anotimpurilor  intermediare.  Semnalându-l  celor  în  drept,  noi  îi  opunem 
vrerea  neşovăelnică  de-a  restaura  prin  propriile  noastre  puteri  viaţa 
creştină  ortodoxă  acolo  unde  a  fost  doborâtă  de  pe  altarele  sale  şi 
de-a  nu  lăsa  ca  în  locul  unei  „urâciuni  a  pustiirii “  să  se  cocoţeze  alta. 
Atât!  Dr.  GRIGORIE  T.  MARCO 


MIŞCAREA  LITERARA 

f  Nicolae,  Episcopul  Oradiei:  LESPEZI  DE  ALTAR.  In  slujba 
Bisericii  şi  a  Neamului  la  graniţa  de  Vest  a  Ţării.  Beiuş,  Tipografia 
Diecezană  1941 ;  p.  1 76— {— IV  ilustraţii  în  afară  de  text.  Preţul  Lei  200. 

In  vara  anului  1936,  când  tânărul  şi  eruditul  profesor  al  Aca¬ 
demiei  teologice  „Andreiane"  din  Sibiu,  Preotul  Dr.  Nicolae  I.  Popo- 
poviciu,  a  fost  rânduit  la  cârma  Episcopiei  Orăzii,  Ortodoxia  naţio¬ 
nală  dobândia  la  primejduita  graniţă  apuseană  a  Ţării  un  paznic  treaz 
şi  priceput  al  intereselor  ei  superioare,  împletite  indisolubil  cu  viaţa 
plenara  a  Neamului,  Ne  trebuia  acolo  un  animator  şi  un  ziditor  de 
viaţă  nouă,  dublat  de  un  gospodar  iscusit.  P,  Sf.  Episcop  Nicolae 
promitea  să  fie  şi  una  şi  alta.  Spornica  activitate  desfăşurată  de  P. 
Sf.  Sa  în  primii  patru  ani  de  arhipăstorire  (1936 — 1940),  surprinsă  în 
plină  desvoltare  de  dureroasele  evenimente  cari  au  dus  la  sfâşierea 
pământului  ardelenesc,  i-a  agonisit  stima  şi  preţuirea  întregei  obştii 
ortodoxe  române,  care  vedea  în  vajnicul  vlădică  oradan  pe  unul  din 
cei  mai  harnici  şi  mai  luminaţi  înaintestătători  ai  ei. 

Momentele  de  căpetenie  ale  acestei  pilduitoare  apostolii  ortodoxe 
româneşti,  au  fost  recapitulate  în  paginile  frumoasei  cărţi  despre  care 
avem  plăcerea  să  vorbim  aici. 

„Lespezi  de  altar"  are  valoarea  unei  mărturisiri.  Caracterul  ei 
este  pur  expozitiv  şi  prea  puţin  demonstrativ.  Opera  P.  Sf,  Episcop 
Dr,  Nicolae  Popoviciu,  deşi  abia  in  faza  iniţială,  reiese  din  paginile 
acestei  cărţi  recapitulative  aşa  cum  o  ştiam  cu  toţii :  pe  cât  de  fe¬ 
ricit  orientată,  pe  atât  de  covârşitoare. 

Un  capitol  programatic  —  întitulat  „Chemarea  la  apostolat"  — 
ne  reîmprospătează  viguroasele  şi  clarele  intenţii  cu  cari  a  purces  la 
propovâduire  al  doilea  Episcop  al  Orăzii,  Cum  a  ştiut  să-şi  prefacă 
vrerile  în  faptă  şi  cu  cât  folos  s’a  cheltuit  P.  Sf.  Sa  în  acest  sens, 
citim  cu  sporită  mulţumire  în  al  doilea  compartiment  al  cărţii,  care 
poartă  numele:  „Lespezi  de  altar".  Biruinţele  câştigate  de  P.  Sf.  Sa 
în  lupta  ce  a  trebuit  s'o  poarte  pentru  înzestrarea  Episcopiei  Orăzii 
cu  o  serie  de  aşezăminte  bisericeşti,  şcolare  şi  culturale,  şi  pentru 
sporirea  patrimoniului  ei,  ca  şi  roadele  date  de  o  pastoraţie  ferm  di¬ 
rijată,  sunt  uimitoare. 

O  serie  de  pastorale  şi  cuvântări  ocazionale  —  rânduite  în  ca¬ 
pitolul  „Propovăduind  Evanghelia"  —  vădesc  lămurit  temeinica  Sa 
cultură  teologică  şi  cunoaşterea  desăvârşită  a  dorurilor  obştei  drept- 
credincioase  şi  a  nevoilor  Eparhiei  pe  care  o  păstoreşte  cu  atâta  cinste. 

Capitolul  al  patrulea  şi  ultimul,  ne  oferă  două  perechi  de  atitu¬ 
dini  exemplare,  în  probleme  de  supremă  însemnătate  pentru  sbuciu- 
mata  noastră  vreme  şi  pentru  conditiunlle  prea  puţin  prielnice  în  cari 
s’a  desfăşurat  activitatea  vlădicească  a  P.  Sf.  Episcop  Dr.  Nicolae 
Popoviciu.  Prima  dintr 'acestea,  stabileşte  anumite  adevăruri  cu  privire 
la  personalitatea  şi  simţămintele  româneşti  ale  Părintelui  .Vasile  Lucaciu, 
pe  cari  noi  le-am  citit  cu  tresăriri  de  mândrie  —  iar  alţii  cu  ciudă. 

Revoltătoarea  purtare  a  autorităţilor  maghiare  din  Ardealul  de 
Nord,  căreia  i-a  căzut  victimă  şi  P.  Sf.  Sa,  este  ilustrată  aci  cu  do¬ 
cumente  de  mâna  întâia. 

Astăzi,  P.  Sf.  Episcop  Nicolae  al  Orăzii  osteneşte  pentru  Legea 
străbună  şi  pentru  Neam  în  Beiuşul  atâtor  tradiţii  româneşti,  devenit 
sălaş  vremelnic  al  unui  vlădică  ortodox  român  care  nu  şi-a  desminţit 
nici  odată  rarele-i  aptitudini  de  îndrumător  al  turmei  dreptcredincioase 
pe  căile  temerii  de  Dumnezeu  şi  ale  iubirii  de  Neam. 

Dr.  GRIGORIE  T,  MAR  CU 

Dr.  Mircea  Chialda,  profesor  la  Academia  teologică  din  Caran¬ 
sebeş:  EBED  IAHVE.  Caransebeş,  Tipografia  Diecezană  1940,  p.  60, 
Lei  25. 

Autorul  studiază  problema  „Ebed  Iahve “  din  Isaia,  cap.  40 — 55. 
Avem  aici  un  fragment  din  mesianismul  Vechiului  Testament.  Se  ana¬ 
lizează  expresia  „Ebed  Iahve"  (sluga  Domnului),  se  cercetează  apoi 
patru  pericope  —  Isaia  42,  1 ;  49,  1 ;  50,  4  şi  52,  13' — 53,  12  — 
pentru  a  se  deduce  că  sluga  Domnului  este  Mesia  (Hristos)  şi  că  tex¬ 
tele  nu  au  un  înţeles  colectiv,  referindu-se  la  Israil,  cum  greşit  susţin 
unii  cercetători. 

Numai  lucruri  bune  se  pot  spune  şi  cu  privire  la  prezentarea 
tehnică  a  acestei  lucrări  sârguincioase. 

Dr.  NICOLAE  NEAGA 

Dr,  Mircea  Chialda,  profesor  la  Academia  teologică  din  Caran¬ 
sebeş  :  SACRIFICIILE  VECHIULUI  TESTAMENT.  Caransebeş,  Tipo¬ 
grafia  Diecezană  1941,  p,  522,  Lei  450. 

Lucrarea  constitue  un  capitol  al  Arheologiei  biblice.  Ea  tratează 
tocmai  partea  esenţială  a  acestei  discipline :  sacrificiile  şi  Importanţa 
ce  o  au  în  istoria  cultului  divin. 

Autorul  pleacă  dela  noţiunea  sacrificiilor  şi  îşi  împarte  studiul 
în  două  despărţăminte  mari:  I.  Sacrificiile  V.  T.  în  general  şi  II.  Sa¬ 
crificiile  V,  T.  în  special.  In  cadrul  astfel  fixat,  tratează  despre  ori¬ 
ginea  sacrificiilor,  materialul  şi  ritualul  lor,  pentru  a  continua  cu 
sacrificiile  sângeroase  ordinare  şi  sacrificiile  nesângeroase,  în  multi¬ 
plele  lor  infăţişeri.  Urmează  apoi  capitolul  despre  eficacitatea  sacri¬ 
ficiilor  V.  T.,  cu  precizarea  valorii  lor  religios-morale. 

Sacrificiile  V,  T.  au  în  zestrea  lor  părţi  cari  deţin  roluri  direc¬ 
toare  îc  viaţa  noastră  religioasă.  Ceremoniile  V.  T.  au  fost  rânduite 

de  Dumnezeu,  ca  şi  sf.  Taine  ale  Creştinătăţii,  pe  cari  le  prefigurează 
acestea.  E  adevărat  că  valabilitatea  sacrificiilor  V.  T.  a  încetat  de¬ 
odată  cu  jertfa  de  pe  Cruce  a  Mântuitorului,  dar  nu  şi  însemnătatea 
lor  simbolică  şi  tipică.  Simbolic,  sacrificiul  exprimă  sentimentele  celui 
care  jertfeşte;  iar  tipic,  el  prefigurează  sacrificiul  cel  mare  al  Dom¬ 
nului  şi  Mântuitorului  nostru  lisus  Hristos. 

In  legătură  cu  sacrificiile  V.  T,  se  pun  multe  probleme,  pe  cari 
autorul  la  soluţionează  în  lumina  Sf.  Scripturi  şi  a  Tradiţiei  noastre 
bisericeşti.  Foloseşte  şl  lucrări  de-ale  cercetătorilor  străini,  mai  ales 
pentru  a  combate  păreri  sau  ipoteze  neîntemeiate  în  această  problemă. 
Astfel  stabileşte  o  deosebire  clară  între  păcat  şl  culpă,  ceea  ce  nu 
se  prea  face  în  tratatele  de  Arheologie  biblică,  De  altcum,  cu  pri¬ 
vire  la  amănunte,  vom  reveni  altă  dată, 

Lucrarea  colegului  nostru  dela  Caransebeş  o  recomandăm  cu 
toată  căldura  nu  numai  studenţilor  teologi,  ci  şi  preoţimii  şi  intelec¬ 
tualilor  dornici  să  obţină  lămuriri  amănunţite  în  probleme  de  natura 
aceasta.  Dr,  NICOLAE  NEAGA 

Dr.  Constantin  C.  Pavel:  L'EGLISE  ET  LA  CULTURE,  Buca- 
rest,  1940, 

Pentru  finea  anului  1939  se  proiectase  ţinerea  unui  congres  al 
tineretului  din  ţările  ortodoxe,  la  Carloviţ — Serbia.  Intre  problemele 
•ce  figurau  în  programul  congresului  era  şi  raportul  dintre  Biserica 
ortodoxă  şi  cultură.  Congresul  însă  nu  s’a  putut  ţine,  din  cauza  vi¬ 
forului  năpraznic  ce  se  apropia.  Problema  raportului  dintre  „Biserică 
şi  cultură”  a  fost  încredinţată  spre  lucrare  unuia  din  cei  mai  pregă¬ 
tiţi  tineri  teologi  ai  Bisericii  noastre  ortodoxe  române,  dlui  Dr.  Con¬ 
stantin  C.  Paveî,  în  vederea  susţinerii  ei  la  congresul  plănuit. 

Broşura  de  faţă  cuprinde  textul  referatului  elaborat  în  scopul 
de  mai  sus. 

Cultura  este  apanagiul  exclusiv  al  omului ;  ea  îl  ridică  deasupra 
animalităţii.  Considerată  de  autor,  sub  aspect  subiectiv,  ca  fiind  acti¬ 
vitatea  creatoare  şi  asimilatoare  de  valori  în  vederea  desăvârşirii,  iar 
sub  aspect  obiectiv  ca  totalitatea  valorilor  create  pentru  om,  cultura 
-este  o  datorie  pentru  om.  Ea  este  indisolubil  legată  de  comandamen¬ 
tele  muncii  sfinţltoare  şi  ziditoare |a  vieţii.  Spre  deosebire  de  protes¬ 
tantism,  care  duce  la  nihilism  cultural  şi  spre  deosebire  de  catolicism, 
care  prin  ţinuta  iui  exclusivistă  monopolizează  cultura  —  cum  face 
de  altfel  cu  toate  manifestările  vieţii  —  Biserica  ortodoxă  pune  preţ 
pe  afirmarea  vieţii,  pe  eforturile  permanente  ale  creştinismului,  în 
vederea  obţinerii  de  merite  şi  prin  aceasta,  desăvârşirea  şi  mântuirea. 
In  această  mobilizare  a  energiei  omeneşti  în  vederea  cuceririi  cul¬ 
milor  însorite  ale  perfecţiunii,  prezidiul  îl  deţine  harul  divin,  iar  ac¬ 
tivitatea  culturală  rezultă  din  vrerea  noastră  de  a  colabora  cu  revăr¬ 
sările  generoase  ale  bunătăţii  harice.  Antropocentrismul  cultural  ac- 

tual  trebuie  convertit  în  teandrism,  iar  fetişismul  cultural,  caracterizat 
prin  independenţa  valorilor  culturale  în  ce  priveşte  sufletul  omenesc, 
trebue  schimbat  într'un  finalism  creştin. 

Biserica  ortodoxă  a  prezidat  şi  promovat  cultura  în  întreg  de¬ 
cursul  istoriei.  Istoria  creştinismului  este  o  istorie  a  culturii.  înce¬ 
pând  cu  apologeţii,  cari  au  veştejit  imoralitatea  culturii  păgâne,  dar 
nu  cultura  însăşi,  continuând  cu  misionarii,  cari  au  fosi  purtătorii 
unei  culturi  către  popoarele  necivilizate,  şi  culminând  în  opera  de 
strajuire  şi  de  conturare  a  personalităţii  etnice  a  neamurilor,  Bise¬ 
rica  ortodoxă  a  atribuit  culturii  rolul  „de  exerciţiu  al  tuturor  forţelor 
sufleteşti  şi  trupeşti  în  vederea  perfecţiunii  şi  mântuirii". 

In  cultura  românească,  ca  de  altfel  în  întreaga  cultură  europeană, 
s'a  produs  la  un  moment  dat  o  defecţiune  in  ierarhia  valorilor  spi¬ 
rituale.  Tehnica,  cu  aliata  ei,  maşina,  şi-a  asumat  atotputernicia,  pro¬ 
ducând  diversiunea  sportivă,  cu  excesele  şi  exibiţiile  ei.  Tineretul  a 
iost  victima  acestei  aberaţii,  dând  prioritate  gloriilor  sportive,  în 
dauna  valorilor  morale,  religioase  şi  naţionale.  Boala  încă  persistă, 
Germenele  se  găseşte  în  atmosfera  contaminată  a  vieţii  sbuciumate 
de  azi.  Criza  culturii  rezidă  în  supraestimarea  valorilor  inferioare, 
in  idolatrizarea  aspectului  pragmatic  al  vieţii,  prin  ostracizarea  valo¬ 
rilor  şi  scopurilor  ei  supreme,  ctitorite  structural  în  fiinţa  omului 
dintru  început. 

Salvarea  culturii  ?  Prin  relntronarea  cultului  valorilor,  acordând 
primatul  valorii  religioase,  singura  în  măsură  să  restatornicească 
echilibrul  sfărâmat  al  organismului  vieţii  contimporane.  Revirimentul 
trebuie  să  înceapă  cu  tineretul,  a  cărui  plămadă  spirituală  mai  uşor 
poate  fi  turnată  în  tiparele  unei  personalităţi  morale ;  numai  persona¬ 
lităţile  morale  pot  să  creeze  şi  să  ajusteze  cultura  după  legile  supreme 
ale  existenţei. 

Broşura  a  cărei  prezentare  o  facem  aici,  ne  dă  drept  criteriu 
de  viabilitate  şi  de  prospeţime  a  unei  culturii,  caracterul  ei  teandric 
şi  duhul  ei  autohton.  Autorul  s'a  apropiat  de  problema  ce  a  avut  de 
tratat  cu  iscusinţa  cercetătorului  modest  şi  cu  inima  credinciosului 
pios.  De  aceea  lucrarea  câştigă  în  valoare  şi  în  importanţă. 

Preot  Prof.  IOAN  BUNE  A 


4: 


Preotul  Econom  Constantin  Moisiu:  SĂ  STĂM  BINE,  SĂ  STĂM. 
CU  FRICĂ !  Povăţuitor  liturgic  pentru  preoţi  şi  popor.  Bucureşti,  Ti¬ 
pografia  Cărţilor  Bisericeşti  1941,  p.  314.  Preţul  Lei  150. 

întrunind  din  plin  însuşirile  unui  bun  mamiai  de  Liturgică,  lu¬ 
crarea  Părintelui  Constantin  Moisiu  este  totuşi  mai  mult  decât  un 
manual:  ea  corespunde  în  totul  titlului  de  „Povăţuitor".,.  şi  chiar  îl 
depăşeşte.  Nu  găsim  în  această  carte  numai  expunerea  şi  explicarea 
sistematică  a  materialului  liturgic,  ci  Ia  fiecare  pas  întâlnim  şi  îndem¬ 
nuri,  îndrumări,  mustrări,  constatări  îmbucurătoare  sau  triste  în  legă- 


372 


REVISTA  TEOLOGICA 


tură  cu  împlinirea  îndatoririlor  cultice  din  partea  preoţilor  sau  a  mi¬ 
renilor.  Capitole  ca ;  „De  ce  trebue  să  meargă  creştinul  la  biserică  ?“, 
„Cum  trebue  să  se  pregătească  cel  ce  Yrea  să  meargă  la  Biserică?", 
şi  în  general  toate  capitolele  acestei  cărţi  au  şi  un  evident  caracter 
moralizator,  încât  „Povăţuitorul  liturgic",  cu  frecventele  sale  adresări 
la  persoana  a  doua,  cu  mulţimea  citatelor  din  Sfânta  Scriptură  şi  cu 
stilul  său  literar  poetic  în  care  sunt  învesmântate  chiar  şi  părţile  pur 
didactice,  pare  un  ciclu  de  adevărate  omilii  cu  subiecte  liturgice.  Şi 
iată  de  exemplu  cum  stilul  acesta  literar  şi  personal  se  poate  sub¬ 
stitui  chiar  stilului  rigid  al  definiţiilor! 

„Ci  află  acum,  frate  creştin,  că  atunci  când  slăveşti  pe  Tatăl 
nostru  cel  din  ceruri,  prin  închinări  pioase  în  faţa  bătrânelor  icoane, 
învăluite  în  mireasmă  de  busuioc  şi  năframa  de  lumină  a  candelii 
nestinse  din  căminul,  familiei  tale;  ori  când  pornind  la  drum  sau  în- 
cepându-ţi  lucrul,  te'nsemni  cu  sf.  Cruce ;  apoi  când  te-aşezi  la  masă 
sau  dupăce  te-ai  săturat,  din  nou  măreşti  pe  Domnul;  sau  când  chemi 
preotul  acasă,  să-ţi  facă  o  aghiasmă,  un  paraclis  sau  altă  sfântă  slujbă, 
tu  săvârşeşti  atunci  un  cult  particular,  familiar,  intim". 

Dar  cartea  Părintelui  Econom  Constantin  Moisiu  cuprinde  şi 
multe  informaţii  despre  obiceiurile  în  legătură  cu  săvârşirea  cultului 
divin  în  diferite  regiuni  ale  ţării  noastre  şi  aduce  dovezi  despre  tra¬ 
diţionalismul  şi  conservatismul  poporului  nostru,  trăgând  şi  concluzii  — 
toate  acestea  dând  cărţii  şi  o  remarcabilă  valoare  istorică  naţională, 

O  vastă  bibliografie  patristică  şi  modernă  chezăşueşte  obiecti¬ 
vitatea  acestei  cărţi,  pe  care  o  recomandăm  cu  toată  convingerea, 
aşteptând  cu  viu  interes  şi  apariţia  părţii  a  doua,  consacrată  desigur 
sfintelor  taine  şi  sfintelor  ierurgii. 

Preot  Prof.  GHEORGHE  ŞOIMA , 

Dr.  loan  Lartcrănjan,  asistent  universitar:  ORIENTĂRI  SPRE 
ROMÂNIA  NOUĂ.  Bucureşti,  Tipografia  Cărţilor  bisericeşti  1942, 
p.  212,  Lei  100.— 

Cartea  pe  care  avem  bucuria  să  o  recenzăm,  deşi  scrisă  de  un 
emerit  teolog,  depăşeşte  totuşi  cadrele  strâmte  ale  specialităţii,  anco¬ 
rând  în  viaţa  de  toate  zilele  a  Neamului.  Ea  aparţine  trecutului  şi 
prezentului,  deopotrivă,  cuprinzând  o  culegere  de  77  de  articole  pu¬ 
blicate  de  autor,  între  anii  1934—1941,  majoritatea  în  ziarul  „Ţara 
Noastră"  al  marelui  Octavian  Goga.  Sunt  pagini  retrospective,  de 
rară  prospeţime,  scrise  cu  pană  de  vizionar,  intr’o  vreme  când  Nea¬ 
mul  nostru  îşi  dibuia  încă  orientarea  justă  spre  o  complectă  realizare 
de  sine.  Rândurile  scrise  atunci,  anticipativ,  abia  acum  pot  fi  înţe¬ 
lese  aşa  cum  trebue.  De  aceea,  la  această  plinire  de  vreme,  autorul 
poate  privi  înapoi  la  scrisul  său,  la  lupta  sa,  cu  satisfacţia  omului 
care  vede  că  a  avut  dreptate.  Concepţia  care  gâlgâie  în  această  re¬ 
vărsare  generoasă  de  credinţă,  de  energie  şi  entuziasm,  „nu  numai 
că  s’a  înstăpânit  în  conducerea  noastră  de  stat,  dar  este  însăşi  con- 

cepţia  care  stă  la  baza  unei  Europe,  ce  se  zideşte  falnic,  sub  ochii 
noştri"  (p.  3). 

Cu  toate  acestea,  ideile  exprimate  în  această  carte  nu  sunt  decât 
„tălmăcirea  freamătului  de  gânduri  şi  simţiri  ale  masei  poporului 
nostru"  (p.  4),  Ceea  ce  ne  arată  că  Europa  nouă  nu  se  clădeşte  în 
chip  arbitrar,  ci  este  expresia  simfonică,  sintetică  a  diferitelor  spe- 
cificuri  etnice,  de  subsistenţă  autentic  europeană.  Mai  aparţinem 
Europei  prin  destin  şi  suntem  „europeni"  în  măsura  în  care  suntem 
„români".  De  aceea  ţinta  noastră  permanentă  este  „să  ne  trudim  să 
erei  cm  din  elementele  specifice  noi  valori  culturale,  prin  cari  să  ne 
integrăm  în  chip  demn  în  concertul  popoarelor"  (p.  20). 

Bogatul  material  al  cărţii  de  faţă  este  grupat  în  jurul  următoa¬ 
relor  idei  directoare,:  I)  Ideea  naţională  în  marş,  II)  Sbuciumul  şi  me¬ 
nirea  tineretului  nostru,  III)  Democraţia  românească  în  lumina  ei 
adevărată,  IV)  Criza  morală  şi  remediul  ei,  V)  Factori  de  însănăto¬ 
şire  economică  şi  socială  şi  VI)  îndrumări  spre  Europa  nouă. 

Precum  vedem,  suntem  în  faţa  unei  viziuni  de  ansamblu  a  în- 
tregei  vieţi  sociale  româneşti.  Se  sfarmă  idoli  mincinoşi,  se  afirmă 
idealuri,  se  propagă  convingeri,  se  proectează  perspective  de  viitor, 
pe  plan  naţional  şi  internaţional. 

Dar  ceea  ce  caracterizează  îndeosebi  scrisul  gazetăresc  al  dlui 
Dr.  I.  Lancrănjan  este  clarviziunea.  încă  din  1936,  dsa  afirma  ur¬ 
mătoarele!  „Trebue  să  recâştigăm  timpul  pierdut  în  cei  17  ani  dela 
Unire  şi  sa  fim  pregătiţi  pentru  orice  eventualitate...  Trebue  săvâr¬ 
şită  în  grabă  o  nouă  răscolire  a  instinctelor  noastre  de  rasă.  Senti¬ 
mentul  propriei  noastre  valori  şi  demnităţi  va  fi  pus  la  o  nouă  în¬ 
cercare,  din  care  sau  vom  şti  să  stoarcem  maximum  de  eforturi  şi 
<le  virtuţi  străbune  şi  atunci  nu  avem  a  ne  teme  de  ziua  de  mâine, 
sau  nu  vom  şti  sâ  facem  acest  lucru  ce  se  impune  cu  puterea  unui 
destin  şi  atunci  vom  fi  nevoiţi  să  suportăm  grele  depresiuni  morale 
şi  economice “  (p.  172). 

Este  în  această  carte  o  eflorescenţă  de  idealism  creştin,  de 
realism  social  şi  entuziasm  patriotic.  Pretutindeni  se  simte  un  duh 
de  înalte  aspiraţii  şi  de  superioară  ţinută  etică,  pe  care  nu  poate 
sâ-1  dea  unui  neam  nimeni,  în  mod  satisfăcător,  în  afară  de  cel  care 
îmbină  în  cugetarea  sa  ştiinţa  laică  cu  sfânta  ştiinţă.  Cartea  aceasta 
este,  în  acest  sens,  nu  numai  o  mărturie,  ci  şi  o  caldă  invitaţie  făcută 
teologilor  spre  a  păşi  la  militantism.  Preot  IOAN  OPRIŞ 

(î! 

Malthias  Joseph  Scheeben :  DIE  MYSTER1EN  DES  CHRISTEN- 
TUMS.  Wesen,  Bedeutung  und  Zusammenhang  derselben  nach  der 
In  ihrem  iiberaatiirlichen  Charakter  gegebenen  Perspektive,  Herausge- 
geben  von  Dr.  Iosef  Hofer.  Ausgabe  letzter  Hand.  Freiburg  im 
Brelsgau,  Herder  &  Co.  1941,  p.  810.  Preţul  broşat  RM.  14,60; 
legat  16,80. 

Editura  Herder  &  Co.  din  Freiburg  i.  Br.  şi-a  luat  sarcina  să 
tipărească  o  nouă  ediţie  a  operelor  marelui  dogmatician  romano- 
catolic  M.  J.  Scheeben.  Lucrarea  proiectată  va  cuprinde  8  volume, 
şi  anume;  „Natur  und  Gnade'1,  „Die  Herrlichkeiten  der  gottlichcn 
Gnade",  „Die  Mysterien  des  Christentums",  Dogmatica  (în  6  cărţi)  ră¬ 
masă  neterminată  şi  o  serie  de  studii  mai  mărunte.  Un  grup  de  spe¬ 
cialişti  —  J.  Brinktrine,  C,  Feckes,  M,  Grabrnann,  R.  Grosehe,  A. 
Landgraf,  A.  Mitterer,  H.  Schauf  şi  M.  Schmaus  —  în  frunte  cu  Dr. 
Josef  Hâfer,  colaborează  la  buna  reuşită  a  acestei  uriaşe  Întreprinderi 
editoriale. 

Aceasta  nouă  ediţie,  lucrată  după  toate  exigenţele  ştiinţifice, 
va  fi  pusă  la  punct  cu  literatura  de  specialitate  mai  nouă  până  ia 
zi,  va  utiliza  notele  marginale  făcute  de  Scheeben  în  exemplarele  de 
cari  se  folosea  şi  va  înzestra  fiecare  volum  cu  registre  amănunţite, 
atât  de  utile  pentru  orientarea  rapidă  asupra  problemelor  pe  cari  le 
discută. 

Masivul  volum  întitulat  „Die  Mysterien  des  Christentums1',  pe 
care-l  avem  la'ndemână,  ne  permite  să  apreciem  dintr’o  aruncătură 
de  ochi  condiţlunile  tehnice  superioare  în  cari  se  prezintă  lucrarea 
de  ample  proporţii  pe  care  o  săvârşeşte  editura  Herder  &  Co. 

Prima  ediţie  a  cărţii  „Tainele  Creştinismului"  a  apărut  în  1865. 
In  1898  Ludwig  Ktipper  a  tipărit  a  doua  ediţie,  iar  în  1912  a  urmat 
a  treia,  aceasta  din  urmă  prelucrată  de  Arnold  Rademacher.  Ediţia 
a  doua  reprezintă  ultima  lucrare  teologică  pe  care  a  săvârşit-o 
Scheeben.  De  aceea,  ea  prezintă  o  însemnătate  deosebită  pentru  în¬ 
ţelegerea  întregei  opere  cărturăreşti  a  celebrului  ^dogmatician. 

Apărută  pentru  întâia  oară  în  plin  secol  raţionalist,  Scheeben 
—  fără  să  se  lase  intimidat  de  tentativele  de  despuiere  a  Creştinis¬ 
mului  de  elementul  supranatural  —  îmbrăţişază  aici  întreaga  învă¬ 
ţătură  de  credinţă,  pe  care  o  expune  în  înlănţuirea  ei  organică  şi 
utilizând  copios  datele  teologiei  sfinţilor  Părinţi  bisericeşti.  Ea  culmi¬ 
nează  în  tratarea  doctrinei  despre  Sfânta  Treime,  misterul  de  căpe¬ 
tenie  al  Creştinismului. 

Dr.  Josef  Hâfer  a  isbutit  să  învioreze  fraza  greoaie  a  lui  Scheeben 
şi  să  uşureze  înţelegerea  cărţii  prin  comentariile  şi  notele  cu  cari  a 
înzestrat-o,  Dr.  CRIGORIE  T.  MARCU 

iti 

Mius  Tvciak :  GOTTESGEHEIMNISSE  DER  GNADE.  Regensburg, 
Pustet  1935,  p.  130. 

In  opera  sa,  care  numără  mai  multe  volume,  Tyciak  creiază 
din  plinătatea  spirituală  a  sf.  Părinţi,  a  misticilor,  a  eminentului  dog¬ 
matician  catolic  Scheeben  şi  a  liturghiilor  răsăritene  şi  apusene.  El  e 
mai  mult  decât  un  interpret  al  ideilor  lui  Scheeben,  cum  obişnuesc 
să-l  prezinte  unii  critici :  este  un  teolog  priceput  şi  autonom.  „In 
scrisul  lui  Tyciak  se  uneşte  —  observă  just  critica  teologică  romano- 

catolică,  prin  peana  lui  Hermann  Franke  (Paderborn)  —  ardoarea 
iubirii  răsăritene  cu  claritatea  clasică  apuseană". 

Cuprinsul  cărţii  este  următorul ;  I.  Quellgrtinde  des  iibernaturli- 
chen  Lebens  (obârşiile  vieţii  supranaturale) ;  II.  Leben  im  dreifaltigen 
Gott  (viaţa  intradivină  şi  revărsările  darurilor  ei  asupra  noastră) ; 
III.  Die  drei  gottlichen  Tugenden  (cele  3  virtuţi  teologice  şi  rolul  lor 
in  viaţa  creştină) ;  IV,  Eucharistîe  und  Dreifaltigkeit  (se  ocupă  cu  ra¬ 
portul  dintre  sf.  Treime  şi  sf.  Euharistie);  V.  Leben  im  Pneuma  (o 
caracterizare  a  sf.  Duh  şi  a  lucrării  lui,  pe  bază  de  texte  din  sf. . 
Părinţi  greci,  precum  şi  din  liturghiile  răsăritene  şi  apusene);  VI. 
Vollendung  in  Gott  (sublimitatea  vieţii  intradivine  şi  a  uniunii  mistice 
cu  Dumnezeu) ;  Leben  im  Reichtum  Gottes  (însuşirile  dumnezeieşti ; 
desăvârşirea  prin  har  este  o  răsfrângere  a  acestor  însuşiri  divine 
asupra  naturii  umane). 

Scrisă  de  un  bărbat  cu  o  vastă  ştiinţă  teologică,  lucrarea  pătrunde 
adânc  în  tainele  întâlnirii  omului  cu  Dumnezeu.  Sublimitatea  vieţii- 
intradivine  şi  a  celei  mistice  e  zugrăvită  clar  şi  intuitiv.  Deşi  de 
extensiune  moderată,  cartea  închide  n  sine,  într'un  tot  organic,  ele¬ 
mente  de  teologie  neotestamentară,  dogmatică  şi  mistica ;  ea  are  mai' 
ales  înfăţişarea  şf  valoarea  unui  succint  şi  clar  tratat  de  mistică. 

Din  sublinierile  pătrunzătoare  ale  autorului,  se  desprind  în  mod 
indirect  povăţuiri  şi  îndemnuri  spre  o  adevărată  viaţă  în  Hristos,  aşa 
incât  cartea  nu  are  numai  o  importanţă  dogmatică-teorefică,  ci  şi  una 
practică:  inspiră  un  puternic  duh  de  trăire  în  Hristos,  îmbie  sugestii 
foarte  bogate  şi  potrivite  pentru  predici  cu  miez.  Citind-o,  ai  im¬ 
presia  că  te  afli  în  faţa  unei  cărţi  ortodoxe,  cu  excepţia  câtorva  tră¬ 
sături  specifice  catolicismului  (de  pildă  profesarea  învăţăturii  despre 
harul  creat  şi  nu  necreat,  cum  învaţă  Ortodoxia).  Oricum,  cartea 
serveşte  la  apropierea  de  duhul  şi  spiritualitatea  ortodoxă.  In  plus, 
e  scrisă  într'o  limbă  de-o  îndrăzneală  şi  frumuseţe  rară. 

Preot  Dr,  CORNELIU  SÂRBU 

* 

Preot  Dr.  T.  Negoiţă :  STUDII  BIBLICE  IV.  Observaţiuni  filo¬ 
logice  asupra  textului  proorociei  lui  Nahum,  Bucureşti  1940,  p.  28. 

In  această  lucrare,  autorul  formulează  câteva  observări  de  ordin 
filologic,  privind  cartea  profetului  Naum.  E  un  lucru  folositor,  căci 
poate  servi  ca  „vade  mecum"  studenţilor  teologi  cari  se  ocupă  de 
cartea  profetului  pe  baza  textului  ei  original.  Dr,  N,  N. 

& 

Preot  Dr.  T.  Negoiţă :  STUDII  BIBLICE  VI;  Să  nu  fierbi  iedul 
în  laptele  mamei  sale;  2;  Habiru — Evreii?  Bucureşti  1940,  p.  27.- 

Răspunsurile  ce  se  dau  primei  chestiuni,  sunt  multe  şi  variate; 
unii  reduc  opreliştea  la  sentimentul  milei,  alţii  văd  aici  un  mijloc  de 
propagandă  pentru  înmulţirea  speciei,  sau  s’ar  interzice  consumarea 
numai  a  acelor  iezi  cari  se  află  încă  în  pântecele  mamelor  lor? 

In  ce  priveşte  „Habiru",  numirea  o  referă  mulţi  (Tarnavschi, 
Popescu-Malâeşti}  Ia  evrei;  alţii  (b.  o.  Dborme)  se  opun,  întrebarea 
nu  s’a  rezolvat  definitiv  până  azi.  Dr.  N.  N, 

Preot  Dr.  T.  Negoifă :  STUDII  BIBLICE  VI.  Regele  după  V,  T„ 
Bucureşti  1940,  p.  24. 

Această  broşură  tratează  un  capitol  de  Arheologie  biblică.  Se 
vorbeşte  aici  despre  rege,  numire,  alegere,  ungere,  funcţionari  regali, 
îmbrăcămintea  regală,  podoabe,  etc.  şi  despre  legătura  dintre  cre¬ 
dinţă  şi  regalitate.  Dr.  N.  N, 

■  ® 

Preot  D.  Veştemeanu :  REÎNVIEREA  MONAHISMULUI  AR¬ 
DELEAN.  Bucureşti,  Editura  „Slova  Ortodoxă’*  1941,  p.  16,  Lei  20. — 

înăbuşită  înainte  cu  două  veacuri,  în  împrejurările  cunoscute, 
viaţa  monahală  ortodoxă  reînvie  în  Ardeal,  încet  dar  sigur,  datorită 
I.  P.  Sf.  nostru  Mitropolit  Nicolae,  care  a  înscris  restaurarea  ei  printre 
problemele  de  căpetenie  ale  binecuvântatei  Sale  arhipăstoriri.  Ucigaşii 
.monahismului  ardelean  —  spune  Pâr.  D,  V.  —  n'au  reuşit  să  omoare 
decât  trupul  acestuia,  să  nărue  zidurile  sf.  lăcaşuri  mănăstireşti ; 
duhul  lui  a  rămas  însă  vecinie  viu,  căutând  omul  care  să-l  înţeleagă 
şi  să-l  toarne  din  nou  în  forme  văzute. 

Una  din  cele  mai  triste  feţe  ale  păsurilor  ardeleneşti,  stârpirea 
mănăstirilor  noastre  de  către  coaliţia  uniato-habsburgică,  este  evo¬ 
cată  în  aceste  pagini  limpezi  cu  o  vigoare  deosebită,  iar  restaurarea 
acestor  redute  ale  dreptei  credinţe,  intreprinsă  de  geniul  luminatului 
nostru  Chiriarh,  este  apreciată  cu  cuvinte  demne  de  însemnătatea  operei. 

GR.  T,  M. 


ORONICA 

P.  SF.  EPISCOP  NICOLAE  COLAN  A  FOST  ALES  MEMBRU 
ACTIV  AL  ACADEMIEI  ROMANE.  In  seara  zilei  de  26  Malu  a.  c;, 
Prea  Sfinţitul  Episcop  Nicolae  Colan  al  Vadului}  Feleacului  şl  Clujului, 
a  primit  următoarea  telegrama: 

Bucureşti  2615—17/45 

Avem  onoare  a  Vă  aduce  lă  cunoştinţă  că 
Academia  Română ,  ca  unanimitate  de  votării 
V’a  ales  azi  membru  activ  în  secţiunea  istorică, 
în  locul  lui  Nicolae  Titulescti. 

Preşedinte:  Secretar  general: 

I.  Simionescu  Alex.  Lapedatu 

In  aceeşi  zi,  prima  noastră  instituţie  de  cultură  a  primit  răs¬ 
punsul  noului  ei  membru  activ. 

Faptul  vorbeşte  dela  sine. 

De  treizeci  de  ani  încoace  —  ne-a  declarat  distinsul  academi¬ 
cian  dl  Prof.  unlv,  Dr.  Silviu  Dragomir  —  Academia  Română  n'a  mai 
înregistrat  o  atât  de  triumfală  intrare  în  rândurile  membrilor  ei  activi. 
Prea  Sfinţitul  Episcop  Nicolae  Colan  a  întrunit  totalitatea  voturilor 
exprimate. 

încercăm  să  prindem  semnificaţia  excepţională  a  gestului  să¬ 
vârşit  de  Academia  Română  faţă  de  conducătorul  Românilor  din 
Ardealul  de  Nord,  în  articolul  prim  al  acestui  fascicol. 

Dr.  GRIGORIE  T.  MARCU 

<S 

ACADEMIA  TEOLOGICĂ  „ANDREIANĂ"  A  OBŢINUT  DREP¬ 
TUL  DE  A  ELIBERA  DIPLOME  DE  LICENŢĂ.  Noua  Lege  a  învă¬ 
ţământului  superior,  publicată  în  „Monitorul  Oficial"  nr.  118  din 
23  Maiu  a.  c.,  în  articolul  141,  prevede  următoarele: 

„Academia  teologică  din  Sibiu  va  putea  elibera  diplome  echiva¬ 
lente  cu  cele  de  licenţă  în  teologie,  dacă  îşi  va  organiza  studiile 
şi-şi  va  recruta  corpul  didactic  după  modalităţile  similare  celor  în 
vigoare  pentru  Facultăţile  de  Teologie.  In  acest  caz,  corpului  didactic 
at  acestei  Academii  teologice  i  se  conferă  aceleaşi  drepturi  de  sala¬ 
rizare  ca  şi  celui  dela  Facultăţile  de  Teologie”, 

In  chipul  acesta,  vredniciile  unanim  recunoscute  ale  Academiei 
teologice  „Andreiane”  şi  înaltul  nivel  ştiinţific  şi  educativ  pe  care 
l-a  atins  ea  prin  binecuvântata  purtare  de  grije  a  I,  P.  Sf.  Mitro¬ 
polit  Nicolae  al  Ardealului  şi  prin  spornica  activitate  didactică  şi 
cărturărească  a  actualilor  profesori,  îşi  primesc  răsplata  cuvenită, 

5 


3?8 


RfeVÎSTA  TLbl.OGlcA 


Cum  a  spus  dl  Prof,  I.  Petrovici,  ministrul  Culturii  naţionale  şi  al 
Cultelor,  cu  prilejul  unei  vizite  pe  care  a  făcut-o  astă  iarnă  la  Sibiu, 
prin  noua  Lege  a  învăţământului  superior  se  legalizează  o  stare  de 
fapt  în  ce  priveşte  Academia  teologică  „Andreiană", 

E  un  act  de  dreptate,  pentru  care  dluî  Ministru  I.  Petrovici  şi 
distinsului  dsale  colaborator  dl  Prof.  Aurei  Popa,  secretarul  general 
al  Cultelor  şi  Artelor,  li  se  cuvin  cele  mai  adânc  simţite  mulţumiri, 
din  partea  întregului  Ardeal  ortodox. 

Nădăjduim  că,  în  toamnă,  Academia  teologică  >,Andreiană"  îşi 
va  putea  relua  activitatea  sub  semnul  nouei  situaţii  ce  i  s'a  creat. 
Ge-a  fost  mai  greu,  a  trecut;  Detaliile,  cu  oameni  înţelegători  şi  bine¬ 
voitori,  se  vor  rezolvi  fără  greutăţi. 

Dr.  GRIGORIE  T.  MARCU 

T 

ÎNCHEIEREA  ANULUI  ŞCOLAR  LA  ACADEMIA  TEOLOGICĂ 
„ANDREIANĂ"  DIN  SIBIU,  Academia  teologică  „Andreiană"  din 
Sibiu  a  prăznuit  Duminecă  14  Iunie  a.  c.,  încheierea  cursurilor  anului 
academic  1941—42. 

După  sf,  Liturghie  şi  rugăciunea  de  mulţumire  din  Catedrala 
mitropolitană,  înalţii  oaspeţi  şi  prietenii  acestei  instituţii  au  trecut  în 
aula  Academiei.  Erau  de  faţă  s  I.  P.  Sf.  Mitropolit  Nicolae  al  Ardea¬ 
lului,  P-  Sf.  Episcop  Vasile  al  Maramureşului,  dl  General  I.  Pleni- 
ceanu,  Comandantul  Corpului  7  Teritorial,  dl  Prof.  Dr.  luliu  Haţie- 
ganu,  rectorul  Universităţii  din  Cluj,  dnii  profesori  universitari  Oni~ 
sifor  Ghibu,  Alex.  Procopovici,  Dr,  I.  Goia,  Dr.  Gh.  Popovici, 
Dr.  Traian  Popovici,  dna  şi  dl  Ştefan  Meteş,  Consilierii  mitropolitani 
şl  arhiepiscopeşti,  Rectorul  şi  profesorii  Academiei  teologice,  ş.  a. 

Programul  a  început  cu  „Psalm  de  seara",  compoziţia  Păr.  Prof. 
Gheorghe  Şoima,  executată  de  corul  studenţilor  teologi,  sub  diriguirea 
autorului.  A  luat  apoi  cuvântul  Pâr,  Dr.  Dumitru  Sfâniloae,  Rectorul 
Academiei  teologice  „Andreiane". 

P,  C.  Sa  a  subliniat  sporul  efectuat  de  studenţi  în  cursul  anului 
care  se  încheie  şi  străduinţele  depuse  de  profesori  pentru  înarmarea  şi 
desăvârşirea  tinerilor  setoşi  de  ştiinţă  şi  dornici  de-a  păşi  cu  îndrăsneală 
în  fruntea  sufletelor  cari  caută  mântuirea.  Preoţia  este  cea  mai  fru¬ 
moasă  misiune,  căci  înalţă  şi  spiritualizează  pe  cel  ce  o  îndeplineşte 
cu  vrednicie.  Preotul,  în  lucrarea  sa  mântuitoare,  vorbeşte  cu  Dum¬ 
nezeu,  intervine  pentru  oameni,  fraţii  săi,  operează  cu  sfinţenia  lui 
Dumnezeu  ca  să  sfinţească  viaţa  omenească.  Insă  unica  chezăşie  a 
mântuirii  e  Iisus  Hristos  cel  răstignit ;  prin  Hristos  ne  mântuim 
pentru  ca  să  vieţuim  deapururi  cu  El,  De  dumnezeirea  Lui  nu  ne 
îndoim  câtuşi  de  puţin.  Adresându-se  studenţilor  —  mai  ales  celor 
cari  părăsesc  definitiv  Academia  —  i-a  îndemnat  să  deosebească 
adevărurile  credinţei  noastre  ortodoxe  de  teoriile  nefaste  ale  unor 
gânditori  de-ai  noştri,  cari  încearcă  să  ne  destrame  certitudinea  cre¬ 
dinţei,  punând  în  loc  concepţia  vaporoasă  despre  mitul  lui  Hristos, 

combătută  de  înşişi  Apostolii  Domnului.  Au  mai  fost  atacate  —  fără 
reuşită  dealtfel  —  în  decursul  veacurilor,  şl  alte  adevăruri  ale  creşti¬ 
nismului,  dar  prea  putini  au  lovit  in  dumnezeirea  lui  Iisus,  Atacurile 
prezente  sunt  mai  primejdioase  şi  mal  indrăsneţe,  dar  cu  tăria  cre¬ 
dinţei  şi  lumina  ştiinţei  totul  se  lămureşte,  ca  aurul  în  foc,  iar  ce  e 
sgură  şi  cenuşe  se  risipeşte, 

P.  C,  Sa  mulţumeşte  apoi  dlui  Prof,  I,  Petrovici,  Ministrul  Cul¬ 
turii  Naţionale  şi  al  Cultelor,  devotatului  său  colaborator,  dl  Prof.  Aurel 
Popa,  secretar  general  al  Cultelor  şi  Artelor  şi  cu  deosebire  I.  P.  Sf. 
Mitropolit  Nicolae,  pentrucă  au  grăbit  recunoaşterea  dreptului  Aca¬ 
demiei  teologice  „Andreiane11  de-a  elibera  diplome  de  licenţă  în 
Teologie. 

După  imnul  „Ridică-te  acum11...,  asistenţa  a  ascultat  în  picioare 
cuvântarea  I.  P.  Sf.  Mitropolit  Nicolae,  care  a  arătat  că  tăria  sufle¬ 
tească  a  popoarelor  e  factorul  care  le  face  să  dăinuiască  în  istorie. 
Această  tărie,  popoarele  şi  indivizii  o  pot  dobândi  numai  prin  Iisus 
Hristos.  Credinţa  în  Domnul  nostru  Iisus  Hristos  brăzdează  istoria 
neamului  nostru  şi  numai  ea  î-a  dat  tenacitatea  cu  care  a  înfruntat 
cele  mai  mari  vitregii  pe  cari  le-a  suferit  vreodată  un  popor.  Şi  azi, 
poporul  românesc  are  o  singură  ţintă  pentru  care  luptă ;  Iisus  Hristos 
şi  Biserica  Sa, 

Deplin  satisfăcut  de  ostenelile  corpului  profesoral  şi  de  stră¬ 
duinţele  tot  mai  vădite  ale  studenţilor  teologi,  I.  P.  Sf.  Sa  a  părăsit 
locul  festivităţii. 

Atmosfera  de  entuziasm  ortodox  a  luat  astfel  sfârşit,  plecând 
fiecare  din  cei  prezenţi  cu  deplina  încredinţare  că  în  Academia  teo¬ 
logică  „Andreiană11  din  Sibiu  se  munceşte  mult  şi  cu  spor,  pentru 
Biserică  şi  pentru  consolidarea  spirituală  a  neamului  şi  a  ţării. 

IQAN  GIURGIU 

NOTE  Şl  INFORMAŢII 


ORGANIZAREA  vieţii  «se- 
ri ceşti  în  Transnistria  progre¬ 
sează  cu  paşi  repezi  şi  siguri. 
Misionarii  noştri  de  toate  cate¬ 
goriile  *—  începând  cu  membrii 
clerului  militar  cari  au  însoţit 
trupele  eliberatoare  în  marşul 
lor  nestăvilit  spre  Răsărit  şi 
sfârşind  cu  preo{imea  rânduită 
la  cârma  parohiilor  reînfiinţate 
în  acest  năpăstuit  colţ  de  ţară, 
redat  lui  Dumnezeu  şi  neamului 
românesc  — •  au  constatat  şi 
mărturisit  cu  diferite  prilejuri 
că  religiositatea  populaţiei  trans- 
nistriene  mai  vârstnice  este  pro¬ 
fundă,  iar  tineretul  de  pe  băn¬ 
cile  şcolilor,  printr’o  îngrijită 
educaţie  duhovnicească,  promite 
să  se  debaraseze  curând  şi  com¬ 
plect  de  toate  deprinderile  urâte 
pe  cari  i  le-a  hărăzit  regimul 
de  corupţie  sufletească  al  celor 
fără  Dumnezeu. 

Există  de  sigur  multe  dificul¬ 
tăţi  cari  trebuesc  biruite,  pentru 
ca  să  se  poată  vorbi  de  o  nor¬ 
malizare  a  vieţii  bisericeşti  în 
Transnistria.  Dar  „Misiunea  Or¬ 
todoxă"  care  osteneşte  acolo 
sub  diriguirea  I.  P.  C.  Arhiman¬ 
drit  Mitrofor  Dr.  Iuliu  Scriban 
şi  a  zelosului  său  vicar  Păr. 
Arhimandrit  Dr,  Antim  Nica, 
depune  toate  stăruinţele  impuse 
de  situaţie  şi  roadele  nu  zăbo¬ 
vesc  să  se  vădească, 

Astăzi  avem  în  Transnistria 
13  protopopiate,  cu  250  preoţi 
stabili.  La  aceştia  se  mai  adaugă 
număroşi  diaconi  şi  cântăreţi 
bisericeşti,  precum  şi  echipe 


misionare  alcătuite  din  slujitori 
ai  sf.  altare  de  dincoace  de 
Nistru. 

Nu  trebue  pierdut  din  vedere 
nici  sprijinul  apreciabil  pe  care-1 
dau  operei  de  refacere  a  vieţii 
bisericeşti  în  Transnistria  mem¬ 
brii  clerului  militar,  Guvernă¬ 
mântul  civil,  comandanţii  de 
mari  unităţi  militare,  ofiţerii  şi 
trupa. 

Vineri  8  Maiu  a.  c.,  proto¬ 
popii  transnistrieni  s’au  întrunit 
în  primul  lor  congres,  la  sediul 
Misiunii,  în  Tiraspol,  deliberând 
asupra  acţiunilor  viitoare  pe 
cari  urmează  să  le  întreprindă 
tânăra  biserică  ortodoxă  româ¬ 
nească  de  pe  acele  meleaguri. 

:R 

„POZIŢIA  dlui  Lucian  Blaga 
faţă  de  Creştinism  şi  Ortodoxie" 
formează  obiectul  unor  cercetări 
amănunţite,  cari  însufleţesc  de 
câteva  săptămâni  paginile  sobre 
ale  organului  şagunian  „Telegra¬ 
ful  Român",  încercata  compe¬ 
tenţă  a  Păr,  Rector  Dr.  D.  Stă- 
niloae  rosteşte  în  această  dificilă 
problemă  sentinţe  definitive. 

Cum  contribuţiile  filosofului 
Ortodoxiei  româneşti  vor  apărea 
nu  peste  mult  în  broşură,  ne  re¬ 
zervăm  plăcerea  de-a  reveni  cu 
amănunte.  Aceasta,  cu  atât  mai 
vârtos  cu  cât  replica  promptă 
pe  care  teologii  sibieni  au  dat-o 
celei  mai  recente  cărţi  a  dlui 
Lucian  Blaga,  intitulată  „Religie 
şi  Spirit",  e  încă  în  plină  des¬ 
făşurare. 

FACULTATEA  de  Teologie 
din  Cernăuţi,  abia  reîntoarsă  la 
vechiul  său  cuib  după  pribegia 
de  un  an  dela  Suceava,  a  căzut 
victimă  unor  şoapte  infame,  cari 
au  determinat  autorităţile  supe¬ 
rioare  să-i  dea  un  avertisment. 

Vestea  ne-a  umplut  de  mâh¬ 
nire.  Cunoşteam  atât  de  bine 
spiritul  de  ordine  care  domneşte 
în  cea  mai  ilustră  instituţie  ro¬ 
mânească  de  învăţătură  şi  edu¬ 
caţie  ortodoxă. 

Mulţumită  stăruinţelor  depuse 
de  decanul  ei,  dl  Prof.  univ.  Dr, 
Vasile  Loichiţă,  în  urma  unei 
anchete  severe  care  a  constatat 
totala  lipsă  de  temeiu  a  acuza¬ 
ţiilor  aduse  acestui  venerabil 
aşezământ,  Preşedinţia  Consiliu¬ 
lui  de  Miniştri  a  ridicat  aver¬ 
tismentul  amintit  şi  a  exprimat 
mulţumiri  Corpului  profesoral 
şi  studenţilor  teologi  cernăuţeni 
pentru  râvna  şi  conduita  lor 
exemplară. 

Adevărul  a  biruit  şi  de  astă 
dată  înscenările  tendenţioase  ale 
câtorva  răuvoitori. 

PĂRINTELE  Dr.  D.  Fecioru, 
unul  dintre  cei  mai  străluciţi 
teologi  ai  generaţiei  tinere,  a 
pornit  la  drum,  sub  auspiciile 
„Institutului  biblic  şi  de  misiune 
al  Bisericii  ortodoxe  române", 
o  serie  de  „ Pagini  alese  din 
Sfinţii  Părinţi ",  destinate  trebu¬ 
inţelor  sufleteşti  ale  obştei  drept- 
credincioase. 

Broşurile  se  pot  procura  cu 
preţul  minimal  de  Lei  3  exem¬ 
plarul.  întâia  duzină  de  „Pagini 
alese  din  Sf.  Părinţi"  cuprinde 
următoarele  perle  patristice : 
„Pentru  care  pricină  s‘a  botezat 


Domnul  Hristos?",  „Fiilor  ascul¬ 
taţi  de  părinţii  voştri !“,  „Rnga- 
ţi-vă  pentru  vrăjmaşii  voştri !“, 
„Sfaturi  către  miri",  „Despre 
beţie"  (toate  de  sf.  Ioan  Hrisos- 
tom),  „Despre  Cruce  şi  închina¬ 
rea  la  răsărit",  „Cinstirea  sfin¬ 
telor  icoane"  (de  sf.  Ioan  Da- 
maschin),  „Despre  post"  (de  sl. 
Vasile  cel  Mare),  „Duh  de  viaţă 
nouă”  (Epistola  către  Diognet), 
„Despre  credinţă"  (de  sf.  Chirii 
al  Ierusalimului),  „Viaţa  cuvio¬ 
sului  Simeon  Pustnicul"  (de  fer. 
Teodoret  al  Cirului)  şi  „Noi  nu 
suntem  stăpânii  averilor  noastre, 
ci  administratorii  lor"  (de  Aste- 
rie  al  Amasiei). 

Perfect  cunoscător  al  limbii 
greceşti  şi  stilist  încercat,  Păr. 
Dr,  D.  Fecioru  era  cât  se  poate 
de  indicat  pentru  o  atât  de  fo¬ 
lositoare  lucrare.  Un  motiv  mai 
mult  pentru  a  recomanda  căl¬ 
duros  aceste  broşuri  preoţimii 
noastre. 

EPISCOPIA  Argeşului  edi¬ 
tează  o  bibliotecă  populară  în¬ 
titulată  „Lumina  pentru  toţi", 
care  face  cinste  şi  P.  Sf.  Epis¬ 
cop  Emilian  Antal,  şi  ostenito¬ 
rilor  ei.  Cele  mai  proaspete  bro¬ 
şuri  apărute  în  această  biblio¬ 
tecă  —  „Cine  grăeşte  adevă¬ 
rul  ?“,  de  Preotul  Vasile  Fru- 
jină  (nr,  9) ;  „Sectele,  o  mare 
primejdie  pentru  Stat  şi  Naţiune" 
de  Preotul  Spiridon  Geană  (nr, 
10);  „Răsboiul  sfânt  şi  lupta  noa¬ 
stră",  de  Preotul  Căpitan  C.  Io- 
nescu  (nr.  11)  —  se  dovedesc  a 
fi  iscusite  apărătoare  ale  dreptei 
credinţe.  Se  pot  procura  cu  pre¬ 
ţul  minimal  de  Lei  10  exemplarul. 

ACUM  un  an,  în  prag  de  vară, 
o  moarte  năpraznică  a  răpit  din 
mijlocul  nostru  pe  cel  ce  a  fost 
Diaconul  Petru  Gherman,  profe¬ 
sor  la  Academia  teologică  „An- 
dreiană".  Durerea  pricinuită  de 
pierderea  acestui  valoros  fiu  al 
Bisericii  noastre,  a  fost  împărtă¬ 
şită  de  toată  suflarea  românească 
din  cetatea  de  scaun  a  Mitropo¬ 
liei  Ardealului,  Numele  lui  l-am 
rostit  ades,  cu  evlavie  şi  cu  în¬ 
durerate  păreri  de  rău,  iar  sluf- 
belp  de  pomenire  şi  pelerinagiile 
la  mormântul  său  s’au  {inul  lanţ. 

La  praznicul  sf.  Apostoli  Petru 
şi  Pavel,  a  fost  oficiat  îndătina¬ 
tul  parastas  de  un  an  pentru 
odihna  sufletului  lui  Petru  Gher¬ 
man.  O  asistenţă  număroasâ  şi 
distinsă  a  sârguit  cu  acel  prilej 
în  preajma  crucii  albe  ridicată 
de  îndurerata  sa  soţie,  Doamna 
Prof.  Septimia  P.  Gherman,  iar 
mormântul  lui  a  dispărut  sub 
braţele  de  flori  ale  recunoştinţei 
ce  i-o  purtăm  în  veac, 

$ 

EMINENTUL  student  al  Aca¬ 
demiei  teologice  „Andreiane", 
Sublocotenentul  de  Infanterie  Lă- 
pâdatu  Nicolae,  a  căzut  în  frun¬ 
tea  unităţii  sale,  pentru  Cruce  şi 
Patrie,  la  asediul  Sevastopolului, 

Pentru  odihna  sufletului  erou¬ 
lui,  a  fost  săvârşit  un  parastas 
în  Capela  Academiei  teologice 
„Andreiane",  iar  Duminecă  19 
Iulie  a.  c„  o  delegaţie  de  stu¬ 
denţi  teologi  —  sub  conducerea 
Profesorilor  Dr.  Grigorie  T. 
Marcu  şi  Dr.  Liviu  Stan  —  s'a 
deplasat  în  satul  său  natal  Uroiu 
(jud.  Hunedoara),  unde  a  fost 
oficiat  parastasul  de  şase  săptă¬ 
mâni,  de  către  un  măreţ  sobor 
de  preoţi. 


Mândri  de  jertfa  lui,  Profesorii 
şi  colegii  săi  îl  vor  pomeni  dea- 
pururi,  dându-i  cinstea  cuvenită 
vitejilor  şi  rugând  pe  Dumnezeu 
să-i  aşeze  sufletul  în  curţile  Sale, 

SECTA  adventistă —  după  cum 
ne  informează  Păr.  Vasile  Coman 
în  ziarul  braşovean  „Tribuna", 
din  13  Iulie  a,  c.  —  dispune  în 
Braşov-Stupini  de  un  „Institut  bi¬ 
blic",  instalat  într'un  palat  somp¬ 
tuos.  II  cunoaştem,  de  pe  vremea 
când  funcţiona  la  Târnăveni  (fos¬ 
tul  Diciosânmărtin).  Socoteam  că 
şi-a  încetat  activitatea  nefastă, 
dar  destăinuirile  Păr.  V.  Coman 
ne  încredinţează  de  contrarul. 

Alimentat  cu  arginţi  i  banche¬ 
rilor  iudeo-americani,  cuibarul 
sectar  din  Braşov-Stupini  între¬ 
ţine  o  şcoală  servită  de  un  grup 
de  „profesori"  dubioşi  atât  ca 
pregătire,  cât  şi  în  ce  priveşte 
atitudinea  lor  faţă  de  Statul  ro¬ 
mân.  Elevii  acestei  şcoli  sunt 
sfătuiţi  să  nu  ia  arma  în  decursul 
serviciului  militar,  iar  în  vreme 
de  răsboiu  „să  nu  tragă  în  duş¬ 
man,  că  doar  nu-i  vede  nimeni 
ce  fac".  Printre  răniţii  spitalului 
militar  de  zonă  interioară  instalat 
acolo,  fac  o  propagandă  asiduă 
—  şi  asta  sporeşte  gravitatea  ca¬ 
zului. 

Noi  ştim  că  adventiştii  refor¬ 
mişti  refuză  să  mânuiască  arma, 
şi  că  secta  aceasta  —  care  nu 
poate  fi  confundată  cu  adventis- 
mul  de  ziua  a  şaptea  —  n'a  fost 
recunoscută  nici  când  de  Minis  - 
terul  Cultelor. 

Aşteptăm  desluşiri  şi  măsuri 
de  lichidare  a  primejdiei! 

T. 

EPISCOPUL  Romei,  Plus  XII, 
cu  prilejul  recentului  său  jubi¬ 
leu,  a  anunţut  „urbi  et  orbi“  că 
in  cursul  unor  săpături  făcute 
în  grotele  Vaticanului  de  sub 
basilica  sf.  Petru,  a  fost  desco¬ 
perit  un  monument  despre  care 
sunt  serioase  motive  să  se  creadă 
că  ar  fi  mormântul  „Prinţului 
-Apostolilor", 

Savantul  protestant  de  mare 
renume  D.  Dr,  Karl  Heussi,  pro¬ 
fesor  de  Istorie  bisericească  la 
Universitatea  din  Jena,  îşi  în¬ 
cheie  o  carte  recentă,  •  dedicată 
în  întregime  acestei  probleme, 
cu  o  constatare  care  a  făcut 
vâlvă : 

„Petra  n’a  călcat  nici  când 
în  cetatea  de  pe  Tibra  şi  cupola 
lui  Michel  Angelo  na  se  arca - 
eşte  peste  mormântul  învăţăce¬ 
lului  lui  lisus“  (Petrus  hat  die 
Tiberstadt  niemals  betreten, 
und  die  Kuppel  Michelangelos 
wOIbt  sich  nicht  iiber  detn  Grabe 
des  Jiingers  Jesu.  —  K,  Heussi : 
War  Petrus  in  Rom?  Gotha, 
Leopold  Klotz  Verlag  1936, 
p.  69). 

Concilianţi,  noi  aşteptăm  pre¬ 
cizări,  siguri  fiind  că  ele  nu  vor 
clătina  câtuşi  de  puţin  adevărul 
la  care  ţinem  din  veac :  sf. 
Petru  n'a  fost  episcop  în  Roma 
şi  nici  „prinţ  al  Apostolilor". 

ZIARUL  „Ţara",  care  apare 
la  Sibiu  sub  direcţiunea  dlui  Prof. 
Dr.  Grigore  Popa,  a  publicat  în 
fruntea  numărului  368  din  24 
Iulie  a.  c.  aceste  rânduri  cura¬ 
joase  şi  demne : 

„De  câteva  zîle  presa  ungară 
şi-a  găsit  altă  temă  de  propa¬ 
gandă  împotriva  României. 

Văzând  că  provocaţiunile  cele 
mai  necuviincioase  la  adresa  Ar¬ 
matei  noastre  şi  a  noastră  nu 
produc  efecte,  pentrucă  în  inte¬ 
resul  unităţii  luptei  din  Răsărit 
noi  îl  lăsăm  pe  dnii  dela  Buda¬ 
pesta  să  ţipe  cât  vor  putea  des¬ 
pre  toate  temele  calomnioase  în 
care  i-a  specializat  Lordul  Ro- 
thermere,  acum  îşi  permit  ca  să 
atace  Biserica  noastră  ortodoxă 
şi  religia. 

Acestor  domni  din  presa  un¬ 
gară  care  nu  ştiu  să  respecte 
armistiţiul  de  presă,  le  atragem 
atenţia  numai  atât : 

Dacă  nu  încetează  de  îndată 
campania  lor,  vom  publica  nu¬ 
mărul  şi  fotografiile  bisericilor 
pe  cari  le- au  dărâmat  in  Tran¬ 
silvania  de  Nord,  bisericile  zi¬ 
dite  din  sufletul  nostru  creştin, 
acelaş  suflet  care  luptă  azi  în 
tăcere  pe  câmpiile  blestemate  ale 
Rusiei,  în  timp  ce  domnii  dela 
Budapesta  apără  religia  dărâ¬ 
mând  biserici  şi  răspândind  ca¬ 
lomnie  în  Europa. 

Şi  dacă  vor  continua  să  atace 
Biserica,  pe  care  noi  am  aşe¬ 
zat-o  la  baza  României  Noui, 
alături  de  Armată  şi  Justiţie, 
dlor  care  nu  au  nimic  sfânt  vor 
primi  şi  alt  răspuns.  Vom  arăta 
cât  rău  au  făcut  în  Sud-Estul  Eu¬ 
ropei  cu  spiritul  lor  de  ură  pe 
care  de  veacuri  n’au  putut  să-l 
astâmpere  şi  cum  au  jucat  între 
biserica  dela  Roma  şi  biserica 
reformată,  aşa  cum  altă  dată  au 
jucat  şf  cu  coroana  Sfântului 
Ştefan  între  imperiul  bizantin  şi 
între  imperiul  dela  Roma,  joc 
pe  care  îl  continuă  şi  azi  între 
Răsărit  şl  Apus,  până  când..." 

& 

RfiviSTÂ  îfeoLdtiîcÂ 


CEL  ce  a  fost  oarecând  Dia¬ 
conul  Iosif  E,  Naghiu,  zis  „As- 
cetu",  a  intrat  în  obştea  bisericii 
papistaşe. 

Faptul  nu  ne-a  surprins  câtuşi 
de  puţin.  Cunoşteam  omul  şi  alt¬ 
fel  decât  din  baloturile  de  ma¬ 
nuscrise  cu  cari  inunda  redacţiile 
nenumăratelor  publicaţii  perio¬ 
dice,  bisericeşti  şi  laice,  din  ţara 
noastră.  De  acum  în  colo  vom 
avea  cu  un  inamic  mai  mult  — 
dar  şi  cu  un  amic  intratabil  (şi 
de  aceea  insuportabil)  mal  puţin. 

L’am  văzut  deja  la  treabă  pe 
acest  sinistru  cavaler  al  ingrati¬ 
tudinii  şi  echivocului,  în  noua  sa 
ipostasâ  de  mădular  al  bisericii 
papale.  Ca  toţi  transfugii,  spe¬ 
riat  de  propria-i  umbră  —  re- 
muşcările  mai  pot  avea  loc  în 
sufletul  unui  om  care  ştie  cum 
se  trece  dela  o  confesiune  la 
alta  ?  —  caută  să-şi  justifice  pa¬ 
sul  făcut,  lovind  cu  perfidie  în 
Biserica  ortodoxă  română  şi  în 
Chiriarhul  care  l-a  ocrotit  în  cea 
mai  tulbure  fază  a  vieţii  lui. 

Departe  de  noi  gândul  de-a 
sta  la  taifas  cu  el  sau  de-al  în¬ 
frunta.  Nu  l-am  luat  în  serios 


altă  dată.  De  ce  am  fâce-o  acuiri  '! 
Din  rândurile  colaboratorilor  „Re¬ 
vistei  Teologice"  l-am  eliminat, 
discret  şi  demn,  înaintea  tuturor 
celorlalte  publicaţii  periodice  po¬ 
topite  de  scrisul  să  desordonat, 
pentru  năravuri  pe  cari  împrici¬ 
natul  le  cunoaşte  prea  bine; 

Dacă  şi  cum  se  va  putea  pune 
de  acord  cu  disciplina  aridă  e 
nouilor  săi  patroni,  aceasta  ne 
interesează  prea  puţin.  Bun  e 
Dumnezeu,  însă  buclucaşul  tot 
buclucaş  rămâne. 

De  năzdrăvăniile  lui,  vom  face 
responsabile  fără  îndoială  moni¬ 
toarele  papistaşe,  pe  cari  deo¬ 
camdată  ne  mulţumim  să  Ie  fe¬ 
licităm  pentru  splendida  achiziţie 
ce  au  făcut-o.  Căci,  să  fim  drepţi, 
nu-i  puţin  lucru  să  dobândeşti  o 
aşa  „faină"  colaborare.  . . 

AFLĂM  că  provinciile  desro- 
bite  dela  Răsărit,  Transnistria  in¬ 
clusiv,  au  fost  împânzite  de  emi¬ 
sari  ai  papii  dela  Roma. 

Nu  ne  vine  să  credem.  Şi  dacă 
totuşi  e  adevărat,  întrebăm  deo¬ 
camdată  doar  atât  ?  Ce  caută 
ei  acolo  ? . . 


